**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 36 παρ. 5 Κ.τ.Β.)**

Στην Αθήνα, σήμερα, 26 Νοεμβρίου 2024, ημέρα Τρίτη και ώρα 14.10΄, στην Αίθουσα «Προέδρου Αθανασίου Κωνστ. Τσαλδάρη» (223)του Μεγάρου της Βουλής, συνήλθε η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικής ασφάλισης «Ενσωμάτωση της Οδηγίας (Ε.Ε) 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022, για επαρκείς κατώτατους μισθούς στην Ευρωπαϊκή Ένωση – Αναπροσαρμογή μισθών προσωπικού δημόσιου τομέα – Ρυθμίσεις για τον καθορισμό κατώτατου μισθού για τα έτη 2025, 2026 και 2027».

Στη συνεδρίαση παρέστησαν η Υπουργός Εργασίας και Κοινωνικής ασφάλισης, κ. Νίκη Κεραμέως, ο Γενικός Γραμματέας Εργασιακών Σχέσεων, κ. Νικόλαος Μηλαπίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Τσαπανίδου Παρθένα (Πόπη), Έξαρχος Νικόλαος (Πάκος), Κατσώτης Χρήστος, Στολτίδης Λεωνίδας, Συντυχάκης Εμμανουήλ, Αθανασίου Μαρία, Γραμμένος Βασίλειος, Φωτίου Θεανώ, Οικονομόπουλος Αθανάσιος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Παππάς Πέτρος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σε όλους. Αρχίζει η συνεδρίαση της Διαρκούς Επιτροπής Κοινωνικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικής ασφάλισης «Ενσωμάτωση της Οδηγίας (Ε.Ε) 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022, για επαρκείς κατώτατους μισθούς στην Ευρωπαϊκή Ένωση – Αναπροσαρμογή μισθών προσωπικού δημόσιου τομέα – Ρυθμίσεις για τον καθορισμό κατώτατου μισθού για τα έτη 2025, 2026 και 2027». Στη συνεδρίαση παρίσταται η Υπουργός Εργασίας και Κοινωνικής ασφάλισης, κ. Νίκη Κεραμέως και ο Γενικός Γραμματέας του Υπουργείου, κ. Νίκος Μηλαπίδης.

Να σας ενημερώσω για τον προγραμματισμό των συνεδριάσεων της Επιτροπής μας. Αύριο, Τετάρτη 27 Νοεμβρίου, στις 2 η ώρα, στην αίθουσα 150, η δεύτερη συνεδρίαση, η ακρόαση των εξωκοινοβουλευτικών προσώπων. Την Παρασκευή 29 Νοεμβρίου, στις 10 το πρωί, στην αίθουσα 150, η τρίτη συνεδρίαση, η επί των άρθρων συζήτηση και την ερχόμενη Τρίτη 3 Δεκεμβρίου, στη μία το μεσημέρι, στην Αίθουσα της Γερουσίας, η τέταρτη συνεδρίαση, η β΄ ανάγνωση.

θα ήθελα να καλέσω τους Εισηγητές και τους Ειδικούς Αγορητές να προτείνουν τους φορείς που επιθυμούν να κληθούν αύριο, Τετάρτη. Επιπλέον, οι προτάσεις σας να κατατεθούν και γραπτώς στη γραμματεία της Επιτροπής, ώστε να καταρτιστεί ο σχετικός κατάλογος, τον οποίο θα συντάξουμε και θα ανακοινώσουμε στη συνέχεια.

Ο Εισηγητής της Πλειοψηφίας, κ. Παπασωτηρίου, έχει το λόγο να μας αναγνώσει τον κατάλογο των εξωκοινοβουλευτικών προσώπων.

**ΣΤΑΥΡΟΣ ΠΑΠΑΣΩΤΗΡΙΟΥ (Εισηγητής της Πλειοψηφίας**): Είναι η Γενική Συνομοσπονδία Εργατών Ελλάδος, η Γενική Συνομοσπονδία Επαγγελματιών Βιοτεχνών Εμπόρων Ελλάδος, ο Σύνδεσμος Επιχειρήσεων και Βιομηχανιών, ο Σύνδεσμος Ελληνικών Τουριστικών Επιχειρήσεων, ο Σύνδεσμος Βιομηχανιών Ελλάδος, η Ελληνική Συνομοσπονδία Εμπορίου και Επιχειρηματικότητας, η Ελληνική Στατιστική Αρχή, το Συμβούλιο Οικονομικών Εμπειρογνωμόνων, η Επιστημονική Επιτροπή για την Ενσωμάτωση της Κοινοτικής Οδηγίας Ευρωπαϊκής Ένωσης 2022/2041 Ευρωπαϊκού Κοινοβουλίου και του Συμβουλίου της 19ης Οκτωβρίου 2022, για επαρκείς κατώτατους μισθούς στην Ευρωπαϊκή Ένωση. Το καταθέτω και στο Προεδρείο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κ. Χρηστίδης, έχει το λόγο.

**ΠΑΥΛΟΣ ΧΡΗΣΤΙΔΗΣ (Εισηγητής της Μειοψηφίας):** Είναι ΓΣΕΕ, ΣΕΒ, ΓΣΕΒΕΕ, ΕΣΕΕ, ΣΕΤΕ, ΣΒΕ, ΑΔΕΔΥ και Δικηγορικός Σύλλογος Αθηνών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κ. Καλαματιανός έχει το λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΣΟΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ»):** Είναι η ΓΣΕΕ, η ΑΔΕΔΥ, η Γενική Συνομοσπονδία Επαγγελματιών Βιοτεχνών Εμπόρων Ελλάδος, ΓΣΕΒΕΕ, το Εργατικό Κέντρο Αθηνών, το Εργατικό Κέντρο Πειραιά, η Πανελλήνια Συνομοσπονδία Επισιτισμού και η Ομοσπονδία Ιδιωτικών Υπαλλήλων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κ. Κατσώτης έχει το λόγο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «Κ.Κ.Ε.):** Η Πανελλήνια Ομοσπονδία Οικοδόμων και Πανελλήνια Ομοσπονδία Εργαζομένων Αιρετών Περιφερειών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Αθανασίου έχει το λόγο.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Είναι ο Σύλλογος Εργαζομένων 1ης και 2ης Υγειονομικής Περιφέρειας, η Ομοσπονδία Συλλόγων Εργαζομένων στις Υπηρεσίες και το Εμπόριο, η Ομοσπονδία Ιδιωτικών Υπαλλήλων Ελλάδος, το Σωματείο Εργαζομένων Ναυπηγείων Σκαραμαγκά, ο Σύλλογος Εργαζομένων σε Υπηρεσίες της Τράπεζας Πειραιώς, η Γενική Συνομοσπονδία Εργατών Ελλάδας, ΓΣΕΕ, το είπαν και άλλοι, η Ανώτατη Διοίκηση Ενώσεων Δημοσίων Υπαλλήλων και η Πανελλήνια Ομοσπονδία Εργαζομένων στον Επισιτισμό - Τουρισμό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Φωτίου έχει το λόγο.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Είναι η Ένωση Τεχνικών Ελληνικής Ραδιοφωνίας, ΕΤΕΡ, η Ένωση Τεχνικών Ιδιωτικής Τηλεόρασης Αττικής, ο Σύλλογος Εργαζομένων Εθνικής Τράπεζας, το Σωματείο Εργαζομένων Επιθεώρησης Εργασίας και το Κλαδικό Σωματείο Εργαζομένων Ιδιωτικής Υγείας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κ. Παπαδόπουλος έχει το λόγο.

**ΝΙΚΟΛΑΟΣ ΠΑΠΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Θα τους καταθέσουμε, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν βλέπω τους Ειδικούς Αγορητές της «Πλεύσης Ελευθερίας» και των «Σπαρτιατών». Θα επικοινωνήσουμε με τους Αγορητές, για να μας στείλουν τους φορείς που προτείνουν ηλεκτρονικά.

Η κυρία Κεραμέως έχει τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ κύριε Πρόεδρε. Κυρίες και κύριοι συνάδελφοι, φέρνουμε σήμερα στη Διαρκή Επιτροπή Κοινωνικών Υποθέσεων της Βουλής των Ελλήνων προς επεξεργασία το σχέδιο νόμου του Υπουργείου Εργασίας και Κοινωνικής Ασφάλισης για την ενσωμάτωση της Οδηγίας 2022/2041, σχετικά με τους επαρκείς κατώτατους μισθούς στην Ευρωπαϊκή Ένωση. Θα έλεγα ότι πρόκειται για νομοθέτημα με αμιγώς κοινωνικό πρόσημο, που εξασφαλίζει για κάθε εργαζόμενο μία ασπίδα προστασίας, μία ελάχιστη αμοιβή, η οποία θα βαίνει μόνο αυξανόμενη, με ρητή απαγόρευση οποιασδήποτε μείωσης και με στόχο την προστασία των εργαζομένων και την αναπτυξιακή ώθηση της παραγωγικότητας και της οικονομίας.

Ας πάρουμε τα πράγματα από την αρχή. Το νομοσχέδιο αυτό έρχεται και «χτίζει» πάνω στην υφιστάμενη κατάσταση. Αυτή εδώ, κυρίες και κύριοι συνάδελφοι, είναι η υφιστάμενη κατάσταση, με χαρά να σας δώσω και όλο αυτό το υλικό να το έχετε. Ο κατώτατος μισθός ξεκίνησε από τα 650 ευρώ το 2019. Σήμερα είναι στα 830 ευρώ, με στόχο το 2027 να είμαστε στα 950 ευρώ. Έχουμε την 11η θέση μεταξύ 22 κρατών - μελών της Ευρωπαϊκής Ένωσης που διαθέτουν κατώτατο μισθό, σε σχέση, ακριβώς, με το ύψος του κατώτατου μισθού. Μέχρι το 2027, όπως είπα, ο κατώτατος μισθός αναμένεται να φτάσει τα 950 ευρώ. Αυτό σηματοδοτεί μια αύξηση της τάξης του 46% από το 2019

Ταυτόχρονα, ο κατώτατος μισθός συμπαρασύρει και τον μέσο μισθό, τον οποίο βλέπετε εδώ. Ήταν στα 1.036 ευρώ το 2019, σήμερα είναι στα 1.252. Προσέξτε, όμως, είναι ο μέσος μισθός πλήρους και μερικής απασχόλησης. Αν δει κανείς τον μέσο μισθό πλήρους απασχόλησης, σήμερα είναι στα 1.433 ευρώ και ο οδικός χάρτης για το 2027, είναι τα 1.500 ευρώ. Αυτή, όμως, είναι η μία όψη του νομίσματος, το πώς ακριβώς ενισχύουμε το διαθέσιμο εισόδημα, πώς ενισχύουμε ακριβώς τις αμοιβές των εργαζομένων. Εδώ σε ένα διάγραμμα μπορείτε να δείτε σχηματικά, ακριβώς, αυτήν την αύξηση του κατώτατου μισθού τα χρόνια της διακυβέρνησης της Νέας Δημοκρατίας.

Λέω ότι αυτή είναι η μία όψη, γιατί από την άλλη, γίνεται μια ταυτόχρονη προσπάθεια της Κυβέρνησης και του Πρωθυπουργού, Κυριάκου Μητσοτάκη, για συστηματική μείωση των ασφαλιστικών εισφορών. Βλέπετε ότι οι ασφαλιστικές εισφορές ήταν στο 40,5% και πλέον τα χρόνια αυτά συνολικά μιλούμε, μέχρι το 2027, για μείωση κατά 6 ποσοστιαίες μονάδες των ασφαλιστικών εισφορών, προκειμένου ακριβώς να τονώσουμε έτι περαιτέρω την απασχόληση. Η μείωση ασφαλιστικών εισφορών συνδυάζεται και με μείωση 62 φόρων, συνολικά 50 την πρώτη τετραετία και 12 στο φορολογικό νομοσχέδιο που συζητείται αυτές τις ημέρες. Όλες αυτές είναι προσπάθειες για στήριξη ακριβώς της υγιούς επιχειρηματικότητας.

Η Ευρωπαϊκή Οδηγία, λοιπόν, που καλούμαστε να ενσωματώσουμε στο εθνικό δίκαιο, αποσκοπεί στη βελτίωση των συνθηκών διαβίωσης και εργασίας των εργαζομένων στα κράτη - μέλη της Ευρωπαϊκής Ένωσης και έρχεται και θεσπίζει μια ασπίδα προστασίας για όλους τους εργαζόμενους ανεξαιρέτως. Η Οδηγία θα έλεγα ότι έχει δύο βασικούς άξονες, τους οποίους υιοθετούμε με το παρόν νομοσχέδιο. Ο πρώτος άξονας έχει να κάνει με τα κριτήρια, με τις διαδικασίες για τον καθορισμό και την επικαιροποίηση του νόμιμου κατώτατου μισθού. Ο δεύτερος άξονας έχει να κάνει με το πώς μπορούμε να ενισχύσουμε τα κράτη - μέλη συνολικά, τις συλλογικές διαπραγματεύσεις, τη σύναψη συλλογικών συμβάσεων εργασίας.

Έρχομαι πρώτα στο πρώτο ζήτημα, σε περαιτέρω κριτήρια, περαιτέρω αντικειμενικές διαδικασίες, για το πώς καθορίζεται ο κατώτατος μισθός. Η πρόταση της αρμόδιας επιστημονικής επιτροπής, η οποία συστάθηκε για να προτείνει, ακριβώς, την ενσωμάτωση της Οδηγίας στο εθνικό μας δίκαιο, πρότεινε τη χρήση ενός αλγόριθμου, ενός μαθηματικού τύπου, σύμφωνα με τον οποίο θα καθορίζεται η ετήσια αύξηση του κατώτατου μισθού μετά το 2027. Ο τύπος αυτός, είναι αυτός ο οποίος εμφανίζεται σε αυτό εδώ το διάγραμμα και λαμβάνει, επί της ουσίας, υπόψη, δύο στοιχεία.

Το πρώτο στοιχείο είναι ο δείκτης τιμών καταναλωτή για το 20% της χαμηλότερης εισοδηματικής κατηγορίας, άρα, επί της ουσίας, η ακρίβεια, όπως αυτή επηρεάζει το καλάθι του χαμηλότερου 20% της εισοδηματικής κατηγορίας της χώρας. Αυτό είναι το πρώτο οικονομικό στοιχείο. Το δεύτερο στοιχείο είναι η μεταβολή του γενικού δείκτη μισθών, με λίγα λόγια, το πώς αυξάνει η παραγωγικότητα της ελληνικής οικονομίας. Άρα, δύο δείκτες οι οποίοι λαμβάνονται υπόψη είναι, αφενός, η ακρίβεια σε ό,τι αφορά τα πιο ευάλωτα νοικοκυριά, το 20% της χαμηλότερης εισοδηματικής κατηγορίας και αφετέρου, το πώς αυξάνει η παραγωγικότητα της ελληνικής οικονομίας δια βίου, προκειμένου, ακριβώς, να υπολογιστεί το πόσο θα αυξάνει ο κατώτατος μισθός.

Εσκεμμένα χρησιμοποιώ το ρήμα «αυξάνει», διότι για πρώτη φορά προβλέπεται ρητά σε νομοσχέδιο, ότι ο κατώτατος μισθός δεν μπορεί να μειώνεται. Απαγορεύεται οποιαδήποτε μείωση και αυτή η πρόβλεψη πηγάζει από το ενωσιακό δίκαιο, πηγάζει από την Ευρωπαϊκή Οδηγία. Άρα, μιλάμε μόνο για αύξηση του κατώτατου μισθού, σύμφωνα με το μαθηματικό αυτό τύπο, από το 2027 και μετά, άρα από την αφετηρία, επί της ουσίας, των 950 ευρώ και πάνω. Πόσο και πώς θα αυξάνει ο κατώτατος μισθός. Ρητά, λοιπόν, απαγορεύεται μείωση.

Πρέπει εδώ να σας πω ότι αυτόν τον μαθηματικό τύπο δεν τον έχει εφεύρει η αρμόδια επιστημονική επιτροπή, παρά είναι το γαλλικό μοντέλο, ο γαλλικός τύπος που χρησιμοποιείται εδώ και δεκαετίες στη Γαλλία και όπως και σε πολλές άλλες χώρες της Ευρωπαϊκής Ένωσης, κράτη - μέλη και αυτές χρησιμοποιούν κάποιου είδους μαθηματικό τύπο. Να σημειώσω εδώ ότι σε 22 από τις 27 χώρες της Ευρωπαϊκής Ένωσης, κράτη- μέλη της Ευρωπαϊκής Ένωσης, προβλέπεται νομοθετικά κατοχυρωμένος κατώτατος μισθός.

Αυτό που πετυχαίνουμε με το μαθηματικό αυτό τύπο, είναι πάνω από όλα η προβλεψιμότητα. Προβλεψιμότητα για τους εργαζόμενους, να μπορούν να κάνουν τον οικογενειακό τους προγραμματισμό, προβλεψιμότητα για τις επιχειρήσεις, να μπορούν να κάνουν τον επιχειρησιακό τους σχεδιασμό. Άρα, είναι ένα απλό, σαφές, αντικειμενικό, διαφανές σύστημα καθορισμού του κατώτατου μισθού χωρίς εκπλήξεις. Αυτός, λοιπόν, είναι ο πρώτος άξονας της Οδηγίας και της ενσωμάτωσης στο εθνικό μας δίκαιο.

Ο δεύτερος άξονας έχει να κάνει με την εκπόνηση ενός σχεδίου δράσης, για να διαμορφωθεί ένα πλαίσιο, το οποίο θα ενισχύσει τη σύναψη συλλογικών συμβάσεων εργασίας. Εκεί έχουμε έναν οδικό χάρτη ενός έτους, προκειμένου ακριβώς, από κοινού με τους κοινωνικούς εταίρους, όπως επιτάσσει η Οδηγία – και εγώ θα προσθέσω και με τα κόμματα από κοινού – να συζητήσουμε σε βάθος για το πώς μπορούμε να επιφέρουμε κάποιες τροποποιήσεις στο θεσμικό πλαίσιο, για να ενισχύσουμε περαιτέρω τη σύναψη συλλογικών συμβάσεων εργασίας.

Άρα, ο οδικός χάρτης έχει ως εξής. Συζήτηση του παρόντος νομοσχεδίου στη Βουλή των Ελλήνων, μετά την ψήφιση του εν λόγω νομοσχεδίου και για τους επόμενους 12 μήνες, εκτενείς διαβουλεύσεις με τους εθνικούς κοινωνικούς εταίρους και με τα κόμματα, για το πώς μπορούμε να θωρακίσουμε περισσότερο το θεσμικό πλαίσιο, να καλλιεργήσουμε περισσότερα κίνητρα, για τη σύναψη συλλογικών συμβάσεων και μετά την έκδοση, συγκεκριμένα, του τελικού πορίσματος, σχετικά με το πώς, ακριβώς, θα ενισχύσουμε τις συλλογικές συμβάσεις.

Γυρνώντας τώρα στο νέο προτεινόμενο σύστημα του καθορισμού του κατώτατου μισθού, θα έλεγα ότι αυτό εμφανίζει τέσσερις σημαντικές καινοτομίες. Καινοτομία πρώτη είναι ο καθορισμός του κατώτατου μισθού προκύπτει από αντικειμενικά, πραγματικά οικονομικά στοιχεία, εν προκειμένω, την ακρίβεια και δη αυτή που αγγίζει το 20% της χαμηλότερης εισοδηματικής κατηγορίας και την αύξηση της παραγωγικότητας της ελληνικής οικονομίας. Με αυτό τον τρόπο ο στόχος είναι να καλύπτεται ακριβώς ο πληθωρισμός και να διατηρούν οι εργαζόμενοι την αγοραστική τους δύναμη, ταυτόχρονα ο εργαζόμενος να μπορεί να καρπωθεί τα θετικά της αύξησης της παραγωγικότητας της ελληνικής οικονομίας.

Καινοτομία δεύτερη, για πρώτη φορά ο κατώτατος μισθός επεκτείνεται και στον δημόσιο τομέα, καλύπτει και όλους τους εργαζόμενους του δημοσίου. Άρα, εφεξής θα υπάρχει ένας κατώτατος μισθός για όλους. Αυτό δεν ισχύει σήμερα. Σήμερα που μιλάμε ο κατώτατος μισθός αφορά αποκλειστικά τους εργαζόμενους στον ιδιωτικό τομέα, άρα καινοτομία δεύτερη η επέκταση και στον δημόσιο τομέα.

Καινοτομία τρίτη είναι η πρόβλεψη ότι ο κατώτατος μισθός δεν μπορεί επ’ ουδενί να μειωθεί. Πρόβλεψη νομοθετική, πρόβλεψη ενωσιακή, που πηγάζει από το ενωσιακό δίκαιο.

Καινοτομία τέταρτη, για τον καθορισμό αξιοποιούνται στοιχεία της ΕΛΣΤΑΤ, αντικειμενικά, οικονομικά στοιχεία της ΕΛΣΤΑΤ ενισχύοντας έτσι τη διαφάνεια της διαδικασίας και τη συνολική εμπιστοσύνη στο σύστημα.

Θέλω να κλείσω με δύο επιπλέον ερωτήματα τα οποία έχουμε λάβει καθ’ όλη αυτή την περίοδο της εκτενούς διαβούλευσης, διαβούλευσης με τους κοινωνικούς εταίρους, διαβούλευσης με την ΕΛΣΤΑΤ, διαβούλευση με τα κόμματα και θα αναφερθώ εν συνεχεία σε αυτό. Υπάρχει ένα ερώτημα το οποίο ακούγεται στον δημόσιο διάλογο. Γιατί νομοθετικά κατοχυρωμένος κατώτατος μισθός και όχι συλλογικές συμβάσεις εργασίας;

Απάντηση, η θέση της Κυβέρνησης είναι η εξής. Το χρέος της Πολιτείας είναι να καθορίσει μία ασπίδα προστασίας για όλους, να διασφαλίσει αυτό που λέει η Οδηγία «επαρκείς κατώτατοι μισθοί για κάθε εργαζόμενο, για κάθε εργαζόμενη». Από εκεί και πάνω, όμως, οι κοινωνικοί εταίροι είναι ελεύθεροι, έχουν κάθε δυνατότητα να συνάψουν συλλογικές συμβάσεις οι οποίες θα προβλέπουν πιο ευνοϊκούς όρους εργασίας, αλλά λέω από εκεί και πάνω, γιατί χρέος μας είναι να διασφαλίσουμε αυτή την ασπίδα προστασίας για όλους. Από εκεί και πέρα, προφανώς οι κοινωνικοί εταίροι μακάρι να έρθουν να συμφωνήσουν σε πιο ευνοϊκούς όρους.

Παράδειγμα, εάν ξεκινήσουν τα 950 ευρώ και έρθει η βάση του μαθηματικού τύπου και καθοριστεί ο κατώτατος μισθός στα 1.000 ευρώ, στα 1.050 ευρώ, μακάρι να έρθουν οι κοινωνικοί εταίροι και να συμφωνήσουν πάνω από αυτές τις αμοιβές κάτι πιο ευνοϊκό για τους εργαζόμενους. Άρα εμείς λέμε ασπίδα προστασίας για όλους και από εκεί και πάνω φυσικά οι εταίροι μακάρι να συμφωνήσουν σε πιο ευνοϊκούς όρους.

Να προσθέσω εδώ αυτό που είπα και προηγουμένως, δύο επιπλέον στοιχεία, πόσο σημαντική είναι η προβλεψιμότητα. Φανταστείτε ένας εργαζόμενος στον ιδιωτικό τομέα, ο οποίος αμείβεται με κατώτατο μισθό, να πρέπει να περιμένει να δει εάν θα συμφωνήσει εκάστοτε πρόεδρος της ΓΣΕΕ με τον εκάστοτε πρόεδρο του ΣΕΒ, λέω ένα παράδειγμα, για το ποιος θα είναι ο κατώτατος μισθός. Άρα η προβλεψιμότητα είναι ένα πάρα πολύ σημαντικό στοιχείο αυτής της διαδικασίας. Επίσης, το τελευταίο που θέλω να προσθέσω σε σχέση με αυτό είναι ότι αυτό το οποίο προτείνει η Κυβέρνηση είναι αυτό το οποίο ακολουθεί η μεγάλη πλειοψηφία των κρατών μελών της Ευρωπαϊκής Ένωσης. Οι 22 από τις 27 έχουν νομοθετικά κατοχυρωμένο κατώτατο μισθό.

Κάτι ακόμα, είναι επαρκής ο κατώτατος μισθός; Ο στόχος μας, όπως έχετε καταλάβει, είναι ο κατώτατος μισθός να ενισχύεται ολοένα και περισσότερο. Ξεκινήσαμε από τα 650 ευρώ, είμαστε σήμερα στα 830 ευρώ, είμαστε καθ’ οδόν για τα 950 ευρώ και με την Οδηγία αυτή και τον μηχανισμό αυτό ο κατώτατος μισθός θα μπορεί μόνο να αυξάνει. Ο στόχος μας με όλες αυτές τις πρωτοβουλίες, σε συνδυασμό και με άλλες φοροελαφρύνσεις και ούτω καθεξής, είναι να διευρύνουμε διαρκώς το διαθέσιμο εισόδημα των εργαζομένων και ευρύτερα των πολιτών, διότι οι προσπάθειές μας δεν περιορίζονται μόνο σε εργαζόμενους, αλλά και στους συνταξιούχος και σε όλες τις πληθυσμιακές ομάδες.

 Θα ήθελα να κλείσω κύριε Πρόεδρε με μία ιδιαίτερη αναφορά στο πώς φθάσαμε μέχρι εδώ με την εξής έννοια. Πρώτο βήμα ήταν η σύσταση της αρμόδιας επιστημονικής επιτροπής και θέλω και δημοσίως να ευχαριστήσω πάρα πολύ όλα τα μέλη για την πολύ μεθοδική δουλειά. Πρέπει να σας πω ότι το πόρισμα που εξέδωσε η επιστημονική επιτροπή για την ενσωμάτωση Οδηγίας έχει ακολουθηθεί στο 99% περίπου. Το 1% που δεν έχει ακολουθηθεί είναι ένα τεχνικό ζήτημα, σε σχέση με τις ημερομηνίες που θα καθορίσει ο κατώτατος μισθός σε συνεργασία με το Υπουργείο Οικονομικών. Κατά τα λοιπά, έχει ενσωματωθεί πλήρως το πόρισμα της αρμόδιας επιστημονικής επιτροπής. Θέλω να ευχαριστήσω πάρα πολύ όλους τους εθνικούς κοινωνικούς εταίρους.

Να σας πω ότι τους τελευταίους μήνες είμαστε σε έναν εκτενέστατο διάλογο με όλους τους εθνικούς κοινωνικούς εταίρους. Έχουμε ενσωματώσει ήδη στο νομοσχέδιο συγκεκριμένες προτάσεις που μας κατέθεσαν και θέλω δημοσίως να ευχαριστήσω τους κοινωνικούς εταίρους για αυτό τον πολύ γόνιμο διάλογο. Θέλω να ευχαριστήσω την ΕΛΣΤΑΤ, διότι και με αυτή είχαμε μια πολύ γόνιμη διαδικασία. Η ΕΛΣΤΑΤ συμμετείχε και στην αρμόδια επιτροπή για την ενσωμάτωση της Οδηγίας.

Θέλω να ευχαριστήσω πάρα πολύ τα κοινοβουλευτικά κόμματα που συμμετείχαν σε αυτή την προσπάθεια και να πω ότι θα είμαστε ανοιχτοί σε προτάσεις μέχρι το τελευταίο λεπτό της κοινοβουλευτικής διαδικασίας και ευχαριστώ θερμά τους Υφυπουργούς του Υπουργείου Εργασίας, τον κύριο Καραγκούνη, τον κύριο Τσακλόγλου, τον Γενικό Γραμματέα, τον κ. Μηλαπίδη, ο οποίος έχει την αρμοδιότητα για τις εργασιακές σχέσεις και ο οποίος ασχολήθηκε εκτενώς σε πολύ μεγάλο βάθος και με πολύ μεγάλη μεθοδικότητα για το νομοσχέδιο αυτό, σε όλα τα στελέχη του Υπουργείου Εργασίας και τους συνεργάτες μας για τη μεθοδική δουλειά.

Κλείνω, λοιπόν, κύριε Πρόεδρε τονίζοντας το εξής. Αυτό που έχουμε καταθέσει είναι μια πρόταση. Αυτή η πρόταση επαφίεται σε εσάς για το πώς θα μπορούσε να ενισχυθεί, να βελτιωθεί, να διορθώσουμε ζητήματα. Είμαι ανοικτή ανά πάσα στιγμή για να συζητήσουμε τυχόν προτάσεις. Ήδη κάποιοι συνάδελφοι το έχουν κάνει και τους ευχαριστώ πάρα πολύ για αυτό. Μέχρι την τελευταία στιγμή στην Ολομέλεια θα είμαστε ανοιχτοί σε προτάσεις. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Υπουργέ.

Θα δώσω τον λόγο στον Ειδικό Αγορητή της «Πλεύση Ελευθερίας», τον κύριο Μπιμπίλα για να μας αναγνώσετε τους φορείς που προτείνετε.

Έχετε τον λόγο, κ. Μπιμπίλα.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε,επειδή δεν γνώριζα ότι είμαι εγώ ο Ειδικός Αγορητής, θα σας το καταθέσουμε στο τέλος και θα μιλήσω περιορισμένα για ένα συγκεκριμένο πρόβλημα, που έχω καταθέσει και ερώτηση για σας κυρία Κεραμέως.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μπορείτε να το στείλετε ηλεκτρονικά στη γραμματεία.

 Τον λόγο έχει ο Εισηγητής της Πλειοψηφίας, ο Βουλευτής Φλώρινας, κ. Σταύρος Παπασωτηρίου.

**ΣΤΑΥΡΟΣ ΠΑΠΑΣΩΤΗΡΙΟΥ (Εισηγητής της Πλειοψηφίας):** Κύριε Πρόεδρε, κυρίες και κύριοι συνάδελφοι, ξεκινούμε σήμερα την επεξεργασία ενός νομοσχεδίου του οποίου ο πυρήνας είναι πολύ συγκεκριμένος και πολύ σημαντικός. Πρόκειται για την ενσωμάτωση στο εθνικό δίκαιο της Οδηγίας 2041/2022 του Ευρωπαϊκού Κοινοβουλίου και Συμβουλίου για επαρκείς κατώτατους μισθούς στην Ευρωπαϊκή Ένωση. Για την εθνική διαδικασία δηλαδή καθορισμού του κατώτατου μισθού και ημερομισθίου από τη χώρα μας που να οδηγεί σε ένα εγγυημένο επίπεδο αμοιβών για όλους τους μισθωτούς τόσο του δημοσίου όσο και του ιδιωτικού τομέα.

Η Ελλάδα, όπως γνωρίζουμε, από το 2012 μέχρι και σήμερα, μαζί με άλλα 22 από τα 27 κράτη μέλη της Ευρωπαϊκής Ένωσης, θεσπίζει νομοθετικά τον κατώτατο μισθό. Στο σημείο αυτό φυσικά δεν υπάρχει καμία πρωτοτυπία ή ελληνική ιδιαιτερότητα. Αυτό που προσπαθούμε να κάνουμε με την ενσωμάτωση της εν λόγω Ευρωπαϊκής Οδηγίας, είναι ο μηχανισμός αυτός καθορισμού να γίνει πιο προβλέψιμος και πιο αντικειμενικός. Προς τον παραπάνω σκοπό εισάγονται οι πάγιες διατάξεις του νομοσχεδίου που προβλέπουν τη χρήση ενός τυποποιημένου μαθηματικού αλγορίθμου από το 2028 και μετά.

Είναι μια διαδικασία, στην οποία φυσικά θα καταθέσουν τις απόψεις τους όλοι οι Κοινωνικοί Εταίροι, αυτονόητα συνοδευόμενες με την αναγκαία οικονομική τεκμηρίωση, αξιοποιώντας όλα τα έγκυρα στατιστικά δεδομένα που θα είναι διαθέσιμα κάθε έτος. Ποιες είναι όμως οι βασικές παράμετροι που θα λαμβάνει υπόψη του ο προτεινόμενος μαθηματικός τύπος; Πρόκειται για επίσημα επικαιροποιημένα κάθε χρονιά οικονομικά μεγέθη, όπως ο πληθωρισμός, ειδικά για τα νοικοκυριά στο χαμηλότερο 20% της εισοδηματικής κλίμακας. Μαζί με την αύξηση της παραγωγικότητας της Ελληνικής Οικονομίας, η οποία φυσικά θα αντανακλά και την πρόοδο των ίδιων των επιχειρήσεων, άρα και τη δυνατότητά τους κατά μέσο όρο να καλύψουν τις ετήσιες μισθολογικές αυξήσεις.

Εδώ πρέπει να καθοριστεί ότι πρόκειται για μεγέθη, τα οποία η Ελληνική Στατιστική Αρχή θα υπολογίζει ανεξάρτητα και θα παρέχει με εγκυρότητα σε όλους, ώστε το νέο σύστημα που προτείνουμε να τρέξει με διαφάνεια από το 2028. Παράλληλα, το νομοσχέδιο προβλέπει ειδικό καθεστώς για τον καθορισμό του κατώτατου μισθού κατά την περίοδο μετάβασης από το υφιστάμενο στο νέο πλαίσιο, δηλαδή την επόμενη τριετία.

Βασικός και σταθερός σκοπός της «Νέας Δημοκρατίας» είναι η ενίσχυση της αγοραστικής δύναμης των χαμηλόμισθων, εργαζομένων και η προστασία του εισοδήματος τους από οικονομικές διακυμάνσεις. Είναι άλλωστε διακηρυγμένος στόχος μας η θεσμοθέτηση κατώτατου μισθού στα 950 ευρώ έως το 2027 και η αύξηση του μέσου μισθού στα 1.500 ευρώ έως το 2027. Με βάση τη συνεχιζόμενη ανάπτυξη της Ελληνικής Οικονομίας. Θυμίζω εδώ ότι κατά την τελευταία πενταετία, αυξήσαμε τον κατώτατο μισθό συνολικά κατά 28% από 650 ευρώ το έτος 2019 σε 830 ευρώ το 2024 και το μέσο μισθό κατά 21% από 1.036 ευρώ το 19 σε 1252 σήμερα.

Κυρίες και κύριοι συνάδελφοι, τα πλεονεκτήματα του προτεινόμενου Συστήματος, είναι πολύ συγκεκριμένα και απτά. Η αντικειμενικότητα και η διαφάνεια στον υπολογισμό πρώτον, δεύτερον η σύνδεση του κατώτατου μισθού με τα πραγματικά οικονομικά δεδομένα της χώρας μας και η οικονομική διατηρησιμότητα του Συστήματος με παράλληλη εξασφάλιση της απασχόλησης σε βάθος χρόνου. Τρίτον, είναι η προστασία της αγοραστικής δύναμης του χαμηλότερου 20% της εισοδηματικής κατανομής των νοικοκυριών.

Με όλα αυτά τα καινοτόμα στοιχεία, τα οποία εισάγει το νομοσχέδιο, θα συμβάλει στην κατοχύρωση επαρκών κατώτατων μισθών, προστατεύοντας κατ’ αυτόν τον τρόπο μακροπρόθεσμα το εισόδημα όλων των εργαζομένων. Αυτή είναι και η θεμελιακή πολιτική επιλογή της Κυβέρνησης του Κυριάκου Μητσοτάκη, που διασφαλίζει νομοθετικά το ύψος του κατώτατου μισθού, καθώς η αύξηση του που θα λαμβάνει ρητά υπόψη τον πληθωρισμό, ειδικά για τα εισοδηματικά χαμηλότερο 20% των νοικοκυριών, χρησιμοποιώντας ως ένα προσαρμοσμένο καλάθι για το βασικό κόστος διαβίωσης, ταυτόχρονα. Η Επιθεώρηση Εργασίας θα ελέγχει την τήρηση της νομοθεσίας, επιβάλλοντας αυστηρά πρόστιμα σε εργοδότες που δεν καταβάλλουν το νομοθετημένο κατώτατο μισθό.

Κύριε Πρόεδρε, το νομοσχέδιο αυτό πράγματι εισάγει σημαντικές καινοτομίες, πέραν του νέου τρόπου υπολογισμού του κατώτατου μισθού. Αναφέρομαι στο σχέδιο δράσης για την προώθηση των συλλογικών διαπραγματεύσεων και τη συμπερίληψη του Δημοσίου Τομέα στην ετήσια αναπροσαρμογή του ενιαίου μισθολογίου, βάσει του οποίου αμείβονται όλοι οι δημόσιοι υπάλληλοι. Ειδικά, για το τελευταίο από το 2026, τα βασικά μισθολογικά κλιμάκια στο Δημόσιο θα προσαυξάνονται σύμφωνα με την εκάστοτε αύξηση του κατώτατου μισθού. Η προσαύξηση θα αφορά τους βασικούς μισθούς κάθε κατηγορίας προσωπικού, χωρίς να επηρεάζει τον τρόπο υπολογισμού τους και δεν θα συμψηφίζεται με τυχόν προσωπική διαφορά.

Ειδικά για το 2025, η προσαύξηση αυτή καταβάλλεται κατά τη διαφορά του βασικού μισθού του Δημοσίου με τον κατώτατο μισθό του ιδιωτικού τομέα για το 2024. Ήταν καιρός, κατά τη γνώμη μου, να συμπεριλήφθη και ο Δημόσιος Τομέας στις ετήσιες αυξήσεις που θα παίρνουν όλοι οι μισθωτοί έτσι, ώστε για πρώτη φορά οι δημόσιοι υπάλληλοι να προστατεύονται χωρίς εξαιρέσεις με την υποβολή κατώτατου μισθού και να λαμβάνουν κάθε χρόνο και εκείνη την ονομαστική αύξηση που προβλέπεται. Ακριβώς επειδή η λογική της «Νέας Δημοκρατίας» είναι να μην εξαιρούνται οι μεγάλοι κοινωνικοί εταίροι από τη νέα αυτή διαδικασία.

Επίσης, όλοι τους θα καλούνται να καταθέσουν τις απόψεις τους, με θεσμικό και ενιαίο τρόπο, για τις προτεινόμενες μεταβολές στον κατώτατο μισθό. Πιο συγκεκριμένα, θα λειτουργήσουν δύο επιτροπές, με τη συμμετοχή όχι μόνο τεχνοκρατών, αλλά και εκπροσώπων των μεγαλύτερων συνδικαλιστικών οργανώσεων της χώρας. Πρόκειται για την Επιστημονική Επιτροπή και την Επιτροπή Διαβούλευσης, που θα γνωμοδοτούν ειδικά σε περιπτώσεις που δεν θα ζητούνται παρεκκλίσεις εξαιτίας έκτακτων κοινωνικοοικονομικών μεταβολών.

Εδώ, όμως, είναι πολύ σημαντικό να υπογραμμίσουμε ότι ο επανακαθοριζόμενος κατώτατος μισθός δεν θα μπορεί να μειωθεί σε καμία περίπτωση σε σχέση με το επίπεδο του προηγούμενου έτους, ανεξάρτητα από τυχόν έκτακτες συνθήκες ή την επίκληση ειδικών περιστάσεων από τους εργοδότες. Θα υπάρχει πάντα η Κρατική Εγγύηση του παρόντος νομοσχεδίου ότι ο κατώτατος μισθός και το κατώτατο ημερομίσθιο αποκλείεται να μειωθούν.

Έρχομαι τώρα, κυρία Υπουργέ, στο επίμαχο σημείο για το οποίο έχουν ακουστεί τόσα πολλά, αλλά δυστυχώς και τόσα αναληθή από το ΠΑΣΟΚ και την Αριστερά. Μιλάω για τη δήθεν συνεχιζόμενη απαγόρευση από την Κυβέρνηση των Συλλογικών Διαπραγματεύσεων και τη δήθεν ανυπαρξία Συμβάσεων Εργασίας στη χώρα μας. Πρόκειται για ένα εφεύρημα της Αντιπολίτευσης που προσπαθεί να δημιουργήσει σύγχυση μπλέκοντας το νομοθετικό καθορισμό του κατώτατου μισθού, με τις ελεύθερες Κλαδικές Συλλογικές Διαπραγματεύσεις.

Το πρόβλημα στην Ελλάδα δεν είναι ότι έχουμε μηδέν Συλλογικές Διαπραγματεύσεις, αλλά ότι δεν έχουμε αρκετές. Για αυτό ακριβώς και στο νομοσχέδιο αυτό προβλέπεται η εκπόνηση σχεδίου δράσης για την προώθηση των συλλογικών διαπραγματεύσεων, για την αύξηση, δηλαδή, του ποσοστού των εργαζομένων που θα καλύπτονται από Συλλογικές Συμβάσεις Εργασίας, με ένα σαφές χρονοδιάγραμμα εφαρμογής και συγκεκριμένα μέτρα. Αλώστε, η ίδια η Κυβέρνηση έχει καταστήσει σαφή την πρόθεση της να ενισχύσει τις Συλλογικές Συμβάσεις Εργασίας και να προωθήσει με κάθε τρόπο την αύξηση του ποσοστού κάλυψης από Συλλογικές Διαπραγματεύσεις.

Παράλληλα, όμως, η Κυβέρνηση έχει και μια ακόμη σημαντική στόχευση, να εξασφαλίσει γενικότερα την προβλεψιμότητα στο κόστος παραγωγής, μία παράμετρο κεφαλαιώδους σημασίας για τη μακροπρόθεσμη αύξηση των επενδύσεων και τη βελτίωση του οικονομικού κλίματος. Πρόκειται για ένα πολύ βασικό παράγοντα, τον οποίο φυσικά επηρεάζει και η προβλεψιμότητα του κατώτατου μισθού μιας χώρας.

Έτσι η διαμόρφωση του, με προκαθορισμένο τρόπο και συγκεκριμένη ημερομηνία κάθε χρόνο, θα αμβλύνει την αβεβαιότητα των εργαζομένων και εργοδοτών και κατά συνέπεια θα επιτρέψει τον ορθολογισμό οικονομικό και προγραμματισμό όλων των κοινωνικών εταίρων. Είναι ένα σύστημα που έχει δοκιμαστεί με επιτυχία και σε άλλα Ευρωπαϊκά Κράτη όπως η Γαλλία, ένα σύστημα, το οποίο βελτιώνουμε ακόμα περισσότερο δίνοντας τον υπολογισμό του κατώτατου μισθού, δίνοντας ιδιαίτερη βαρύτητα του εισοδήματος στους ασθενέστερους.

Κυρίες και κύριοι συνάδελφοι, ο λόγος για αυτές τις επιλογές είναι ότι η «Νέα Δημοκρατία» έχει επιλέξει από την ίδρυσή της, να εκπροσωπεί σταθερά το γενικότερο συμφέρον του ελληνικού λαού, ακριβώς όπως επιτάσσει το Σύνταγμα. Είναι η φιλελεύθερη παράταξη, όπως αποδεικνύει και το νομοσχέδιο το οποίο επεξεργαζόμαστε σήμερα. Δεν εκπροσωπεί ειδικά συμφέροντα ή ομάδες πίεσης, υπερασπιζόμενοι το γενικότερο συμφέρον η «Νέα Δημοκρατία» στηρίζει το σύνολο των εργαζομένων και των παραγωγικών Φορέων της χώρας μας, χωρίς μικροκομματικούς υπολογισμούς ή ιδεολογικές εμμονές, όχι για να χωρίσει, αλλά για να ενώσει τους Έλληνες.

Αυτή είναι η μεγάλη διαφορά της «Νέας Δημοκρατίας» από τα υπόλοιπα κόμματα, που την καθιστά ένα μόνιμα πλειοψηφικό πολιτικό φορέα. Ακριβώς, λοιπόν, επειδή υπηρετούμε το γενικό συμφέρον, αναγνωρίζουμε πράγματα πρωτοφανή στην κοινωνία όπως, δεν υπάρχουν νέοι εργαζόμενοι χωρίς υγιείς επιχειρήσεις, δεν υπάρχουν πετυχημένες επιχειρήσεις χωρίς ικανοποιημένους εργαζόμενους.

Το Κράτος οφείλει να προστατεύσει όλα τα κοινωνικά δικαιώματα, όπως αυτά της εργασίας και της συνδικαλιστικής ελευθερίας από τα άρθρα 22 - 23 του Συντάγματος, κυρίως, όμως, ότι κάθε Κυβέρνηση οφείλει να βελτιώνει το προστατευτικό πλαίσιο της εργασίας, ανταποκρινόμενη στις σύγχρονες κοινωνικές ανάγκες, αλλά και τις κοινές τεχνολογικές προόδους που επηρεάζουν τους εργαζόμενους γενικότερα στην παραγωγική διαδικασία. Η Κυβέρνηση του Κυριάκου Μητσοτάκη και ειδικότερα το αρμόδιο Υπουργείο Εργασίας, ακριβώς αυτό κάνει.

Με την παρούσα νομοθετική πρωτοβουλία, που προσαρμόζει το εθνικό ρυθμιστικό πλαίσιο στις βέλτιστες ευρωπαϊκές πρακτικές, λαμβάνονται υπόψη παράγοντες όπως η ανάγκη ρύθμισης της αγοράς εργασίας, έτσι ώστε να υπάρχει αυξανόμενη προστασία των εργαζομένων από παράνομες ή καταχρηστικές εργοδοτικές συμπεριφορές και η απαιτούμενη κάλυψη των προσωπικών οικογενειακών αναγκών των εργαζομένων, σε συνδυασμό με τις ανάγκες των επιχειρήσεων για μία ποιο προσαρμοστική λειτουργία, προκειμένου να μπορούν να ανταποκριθούν σε ένα πολύ ανταγωνιστικό διεθνή περίγυρο. Τέλος, ότι η σταθερότητα των εργασιακών σχέσεων, είναι προϋπόθεση για την οικονομική ανάκαμψη και ανάπτυξη της πατρίδας μας, που αποτελούν ζητούμενα στη νέα εποχή.

Το συζητούμενο νομοσχέδιο για την προστασία της εργασίας, έρχεται να υπηρετήσει ισόρροπα όλους αυτούς τους στόχους με διαφάνεια, αποτελεσματικότητα και κοινωνική ευαισθησία. Το ερώτημα που μπαίνει είναι, γιατί η Αντιπολίτευση εμφανίζεται να αρνείται κάθε θετική εργασιακή διάταξη, τη στιγμή, μάλιστα, που ορισμένα από τα άλλα κόμματα έχουν σταθεί ανακόλουθα απέναντι στους εργαζομένους τους. Σαν ένα πολύ ενδεικτικό παράδειγμα, θυμίζω τις πρόσφατες διαμαρτυρίες εργαζομένων στα μέσα ενημέρωσης του ΣΥΡΙΖΑ, οι οποίοι έχουν επανειλημμένα καταγγείλει ότι δεν παίρνουν τους ωφελούμενους μισθούς τους, πολύ δε περισσότερο τον κατώτατο μισθό από το κόμμα.

Επομένως, χρειάζεται περισσότερη ειλικρίνεια και λιγότερο φαρισαϊσμός, ειδικά όταν εξετάζουμε νομοσχέδια, όπως το συγκεκριμένο που περιλαμβάνει διατάξεις βασισμένες σε μια σύγχρονη κοινωνική αντίληψη. Για αυτό οφείλω να αναγνωρίσω δημόσια την προσπάθεια της πολιτικής ηγεσίας του Υπουργείου Εργασίας να λύσει χρονίζοντα προβλήματα και όχι να τα διαιωνίζει. Μια αντίληψη προοδευτική και μια φιλοσοφία που ενσωματώνει καινοτόμες πρακτικές, σύμφωνα με τις σύγχρονες εξελίξεις οικονομικές, κοινωνικές και τεχνολογικές.

Πρόκειται για μια ολοκληρωμένη θεώρηση, που στηρίζεται στην κρατική ρύθμιση προς όφελος όλων, χωρίς ιδεοληψίες και αναχρονισμούς, αυτή την κατ’ εξοχήν συμβουλευτική οπτική που εκφράζει με το παρόν νομοσχέδιο το Υπουργείου Εργασίας και Κοινωνικής Ασφάλισης. Η Νέα Δημοκρατία, αντιπροσωπεύοντας αυτή ακριβώς την ανάγκη για θετική αλλαγή, την οποία μας ζητά η ελληνική κοινωνία, στηρίζει το παρόν νομοσχέδιο για τη μεταρρυθμιστική προσπάθεια, της Κυβέρνησης. Σας ευχαριστώ, πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κύριε Παπασωτηρίου.

 Τον λόγο έχει ο Εισηγητής της Μειοψηφίας, ο κ. Παύλος Χρηστίδης.

**ΠΑΥΛΟΣ ΧΡΙΣΤΙΔΗΣ (Εισηγητής της Μειοψηφίας):** Ευχαριστώ, πολύ κύριε Πρόεδρε. Ξεκινώντας, να πω ότι το ΠΑΣΟΚ δεν έχει μιλήσει ποτέ για απαγόρευση, όπως ανέφερε ο προηγούμενος συνάδελφος, αλλά φαντάζομαι ότι αυτά θα έχουμε πολύ χρόνο να τα συζητήσουμε. Απλά είναι καλό σε ένα ζήτημα το οποίο αφορά μια ενσωμάτωση Ευρωπαϊκής Οδηγίας, η οποία πάντοτε δείχνει την κατεύθυνση στην οποία κινείται η Ευρωπαϊκή Ένωση, να έχουμε αντίληψη ότι οι ευρωπαϊκές κοινωνίες είναι κοινωνίες συναίνεσης, γιατί η συναίνεση βασίζεται στην αλήθεια. Επομένως, όταν θα ανταλλάσσουμε επιχειρήματα και αυτή είναι η πρόταση του ΠΑΣΟΚ, τα επιχειρήματά μας πρέπει να είναι εδραιωμένα στην κοινωνική πραγματικότητα, στην πολιτική πραγματικότητα και φυσικά στη λογική.

 Σε αυτή την πρώτη Συνεδρίαση της παρούσης Επιτροπής, δεν συζητάμε την ενσωμάτωση της Οδηγίας για τους επαρκείς κατώτατους μισθούς στην Ευρωπαϊκή Ένωση, όπως τιτλοφορείται το νομοσχέδιο, αλλά συζητάμε, ουσιαστικά, για τον τρόπο με τον οποίο αντιλαμβάνεται ο καθένας από εμάς, η κάθε πολιτική παράταξη που εκπροσωπείται σήμερα, στο Ελληνικό Κοινοβούλιο. Το πώς επιθυμούμε να οργανώσουμε ένα δομικό στοιχείο της οικονομικής και παραγωγικής λειτουργίας της χώρας, την αποζημίωση της εργασίας, πόσο μάλλον, όταν αυτό αφορά τα χαμηλότερα οικονομικά επίπεδα τους μη προνομιούχους έλληνες της σύγχρονης εποχής.

Γιατί για εμάς, για το ΠΑΣΟΚ, η εργασία αποτελεί θεμέλιο και της οικονομίας και της κοινωνίας. Υπό αυτή την έννοια, συζητάμε στην κυριολεξία το θεμέλιο της κοινωνικής οργάνωσης, στους κανόνες της κοινωνικής συνοχής και ειρήνης. Το βασικότερο ίσως εργαλείο της κοινωνικής πολιτικής, το όραμα για το πώς θέλουμε να παράγει η χώρα, να εξελίσσεται η χώρα, πώς θέλουμε οι έλληνες πολίτες να είναι διαρκώς πιο ισχυροί, μπροστά στα οικονομικά δεδομένα, έτσι ώστε και η δημοκρατία μας να είναι πιο ισχυρή.

 Θέλω σε αυτό το σημείο πριν προχωρήσω, ανταποδίδοντας τα όσα είπε προηγουμένως η Υπουργός, να σημειώσω ότι με ευχαρίστηση ανταποκρίθηκε το ΠΑΣΟΚ στην πρόσκληση του Υπουργείου Εργασίας και της Υπουργού προς όλα τα Κόμματα της Αντιπολίτευσης, προκειμένου να μας παρουσιάσει, να μας αναλύσει εκείνες τις πτυχές του σχεδίου νόμου που ήθελε να το κάνει. Ανεξάρτητα από το εάν και σε ποιο βαθμό συμφωνούμε ή διαφωνούμε στο νομοσχέδιο αυτό, κάθε πρωτοβουλία διαβούλευσης ελεύθερου διαλόγου είναι θετική και μπορεί να οδηγεί σε καλύτερες νομοθετικές προσεγγίσεις. Διότι, όπως είπα προηγουμένως, οι ευρωπαϊκές κοινωνίες είναι κοινωνίες συναίνεσης και αυτό προϋποθέτει τον διάλογο, τον ελεύθερο διάλογο.

Στο προκείμενο, διαβάσαμε λεπτομερώς και τη σχετική ευρωπαϊκή Οδηγία, αλλά και το παρόν νομοσχέδιο. Οφείλω να ανοίξω μια παρένθεση, η οποία έχει τη σημασία της για την ιστορία, αλλά και για την πολιτική πραγματικότητα του σήμερα. Η Οδηγία αυτή, η οποία προέκυψε μετά από την ανάγκη που συζητήθηκε το μακρινό 2017 στο Γκέτεμποργκ, γύρω από τον τρόπο με τον οποίο οι ευρωπαϊκοί πυλώνες, μπορούν να ενισχυθούν ακόμα περισσότερο.

Είναι μια ευρωπαϊκή Οδηγία η οποία είχε έναν πρωταγωνιστή. Ο πρωταγωνιστής αυτός δεν ήταν άλλος από τον Νίκολας Σμίτ, τον επικεφαλής των Ευρωπαίων Σοσιαλιστών και Δημοκρατών στην πρόσφατη ευρωπαϊκή μάχη, του τότε ευρωπαίου Επιτρόπου για την απασχόληση και τα κοινωνικά δικαιώματα, ο οποίος συνάντησε σθεναρή αντίδραση από τις συντηρητικές δυνάμεις, στην προσπάθεια την οποία έκανε να μιλήσει για τον κατώτατο μισθό και τις ανάγκες της εργασίας και της απασχόλησης. Το λέω αυτό, διότι υπήρχαν πολιτικές δυνάμεις και αυτές δεν ήταν άλλες από εκείνες της συντήρησης, τις οποίες εκφράζει σήμερα η Νέα Δημοκρατία, οι οποίες επέμειναν ότι, αντί να δούμε μια τέτοια Ευρωπαϊκή Οδηγία, οφείλουμε να ακολουθούμε μια παράδοση η οποία έχει μόνο εθνικά χαρακτηριστικά.

 Άρα, είναι ένα στοιχείο το οποίο πρέπει να κρατήσουμε σε αυτήν εδώ την κουβέντα την οποία κάνουμε, συμπληρωματικά με την πολιτική την οποία είχε η Κυβέρνηση της Νέας Δημοκρατίας τα τελευταία χρόνια. Ειδικά, για παράδειγμα, με μια αντίστοιχη Οδηγία η οποία ήρθε πριν από λίγους μήνες και αφορούσε τις πλατφόρμες, είναι ότι η Νέα δημοκρατία δεν ανακαλύπτει κάτι. Έρχεται και μάλιστα με καθυστέρηση, έστω και λίγων εβδομάδων να υιοθετήσει κάτι το οποίο έχει πρωταγωνιστή την οικογένεια των Ευρωπαίων Σοσιαλιστών και Δημοκρατών και σίγουρα δεν αποτελεί μία πολιτική ιδεολογική «επιφοίτηση».

Κλείνοντας αυτή την παρένθεση, οφείλω να αναλύσω το πού βρίσκεται σήμερα με βάση τα ευρωπαϊκά και τα εθνικά δεδομένα η Ελλάδα, όσον αφορά τους εργαζομένους. Με βάση, λοιπόν, αυτά τα οποία διαβάζουμε από τον ΟΟΣΑ, η Ελλάδα κατατάσσεται στις τελευταίες θέσεις σε μισθολογικά θέματα, με το τρίτο χειρότερο μισθό ανάμεσα σε 35 χώρες του ΟΟΣΑ, ξεπερνώντας μόνο το Μεξικό και την Κολομβία.

Επίσης, η Ελλάδα έχει το υψηλότερο ποσοστό πολιτών που δυσκολεύονται να τα βγάλουν πέρα, πίσω από το Μεξικό, τη Σλοβακία και την Τουρκία, με ποσοστό άνω του 65% των πολιτών να βιώνουν οικονομικές δυσχέρειες. Οι Έλληνες, καταγράφουν ένα από τα χαμηλότερα ποσοστά ικανοποίησης από τη ζωή τους. Το 2023, η χώρα μας παραμένει 4η από το τέλος στο δείκτη ικανοποίησης, μεταξύ 35 χωρών του ΟΟΣΑ.

 Ακόμη, το πραγματικό κατά κεφαλήν εισόδημα των ελληνικών νοικοκυριών, μειώθηκε το πρώτο τρίμηνο του 2024, ενώ αυξήθηκε στις χώρες του ΟΟΣΑ. Συγκεκριμένα, φαίνεται, ότι μειώθηκε στην Ελλάδα κατά 1,9% σε σύγκριση με το τέταρτο 3μηνο του 2023 και κατά 1,7% σε ετήσια βάση. Αντίθετα με την Ελλάδα, στις υπόλοιπες χώρες του ΟΟΣΑ, σημειώθηκε αύξηση 1,3% στο πρώτο τρίμηνο του 2024, σε σύγκριση με το προηγούμενο τρίμηνο. Αυτό το τελευταίο πολύ κρίσιμο μέγεθος αποδεικνύει και την πραγματική αποτυχία της Κυβέρνησης της Νέας Δημοκρατίας τα τελευταία χρόνια της διακυβέρνησής της.

Ενώ, δηλαδή, σε απόλυτους αριθμούς τα εισοδήματα φαίνεται να αυξάνονται, η αγοραστική δύναμη των Ελληνικών νοικοκυριών μειώνεται. Ένας λόγος για αυτό είναι η ακρίβεια και ένας άλλος λόγος είναι η φορολογική πολιτική της Κυβέρνησης, που φαίνεται και σε αυτόν τον Προϋπολογισμό που θα συζητήσουμε σε λίγες ημέρες, ότι αφαιρεί όλο και μεγαλύτερο μέρος του διαθέσιμου εισοδήματος κυρίως από τους έμμεσους φόρους, τους πιο άδικους φόρους.

Δεν είναι όμως μόνο ο ΟΟΣΑ που δείχνει τη σκληρή πραγματικότητα στην Κυβέρνηση. Σήμερα, σύμφωνα με την Eurostat, τα Ελληνικά νοικοκυριά είναι πρωταθλητές στις ληξιπρόθεσμες οφειλές ή στην καθυστερημένη αποπληρωμή των οφειλών για στέγαση και άλλες ανάγκες. Αυτό δεν συμβαίνει λόγω κάποιας ιδιαιτερότητας των Ελλήνων, αλλά λόγω της ανεπάρκειας των εισοδημάτων που επιβάλλουν καθυστερήσεις στην αποπληρωμή λογαριασμών, για θέρμανση, για την ενέργεια, για την ύδρευση, για το ενοίκιο, για το τραπεζικό δάνειο ή ακόμα για άλλου είδους δόσεις.

 Αυτή η συνολική οικονομική δυσχέρεια δεν αφορά μόνο τους μισθωτούς ή τους συνταξιούχους, αλλά αφορά και τους ελεύθερους επαγγελματίες, αφού, σύμφωνα με στοιχεία της Ένωσης για την Υπεράσπιση της Εργασίας και του Κοινωνικού Κράτους και του Κέντρου Είσπραξης Ασφαλιστικών Οφειλών του ΕΦΚΑ, η πλειονότητα των ελεύθερων επαγγελματιών, χρωστούν στον ΕΦΚΑ, παρότι έχουν επιλέξει την πρώτη, την πιο χαμηλή δηλαδή, ασφαλιστική κλάση, και μαζί ακολουθούν και οι αγρότες και οι αυτοαπασχολούμενοι.

 Συγκεκριμένα και πολύ συνοπτικά, 7 στους 10 ελεύθερους επαγγελματίες οφείλουν στον ΕΦΚΑ. Εννέα στους δέκα έχουν επιλέξει τη χαμηλή ασφαλιστική κλάση. Τέσσερις στους δέκα δεν έχουν περίθαλψη λόγω οφειλών. Οκτώ στους δέκα θα λάβουν κάποια στιγμή σύνταξη έως 800 ευρώ μεικτά με 40 χρόνια εργασίας, αφού επιλέγουν την κατώτερη ασφαλιστική κλάση και 300.000 επαγγελματίες μένουν χωρίς σύνταξη λόγω χρεών. Ελεύθεροι επαγγελματίες και αγρότες οφείλουν στον ΕΦΚΑ ποσό ίσο με το ένα τέταρτο του Ελληνικού ΑΕΠ. Η τεκμαρτή φορολόγηση του εισοδήματος και η ετήσια αύξηση των ασφαλιστικών εισφορών οδηγεί σε φτωχοποίηση τους ελεύθερους επαγγελματίες.

Την ίδια ακριβώς στιγμή, το λειτουργικό κόστος των επιχειρήσεων έχει διπλασιαστεί κυρίως λόγω του ενεργειακού κόστους που παραμένει ανεξέλεγκτο, των πρώτων υλών που επηρεάζονται και από τη γεωπολιτική αστάθεια, αλλά και από την εσωτερική φορολογική πολιτική και τις αιφνιδιαστικές πολλές φορές νομοθετικές αλλαγές, οι οποίες ποτέ δεν είχαν εξαγγελθεί το 2019 ή πριν τις εκλογές του 2023, όπως ο περίφημος νόμος του κυρίου Χατζηδάκη, με το 10.000 ευρώ τεκμαρτό εισόδημα, είτε κάποιος είναι στο κέντρο της Αθήνας, είτε είναι σε μία ακριτική περιοχή.

Το κόστος διαβίωσης, επίσης, που αφορά ενεργό και μη ενεργό οικονομικά πληθυσμό, εργοδότες και εργαζόμενους, εκτός από τον πληθωρισμό, επηρεάζεται και από άλλους παράγοντες. Το κοινωνικό κράτος, για παράδειγμα, είναι ίσως ο πιο κρίσιμος κοινωνικός μισθός και αυτή η Κυβέρνηση, αρνείται να αποδώσει τον κοινωνικό μισθό, έτσι ακριβώς όπως τον έχουν ανάγκη οι πολίτες σήμερα, υποβαθμίζοντας και τα δημόσια νοσοκομεία και την υγειονομική περίθαλψη συνολικά.

 Αυτές οι ανισότητες που μεγαλώνουν δεν αντιμετωπίζονται και θέλω να πω ότι όσον αφορά την οργάνωση της Οικονομίας, εμφανίζεται εσχάτως μία Κυβέρνηση η οποία θέλει να εκφράσει φιλεργατικά συναισθήματα. Είναι, όμως, έτσι; Είναι αλήθεια, η Κυβέρνηση της «Νέας Δημοκρατίας» αυτή που υπερασπίζεται τα συμφέροντα των εργαζομένων; Αν είναι έτσι, ποια είναι η θέση την οποία εκφράζουν οι κοινωνικοί εταίροι; Τους έχουμε ακούσει έτσι όπως θα έπρεπε να τους έχουμε ακούσει; Διότι, στις τελευταίες τους, αν όχι σε όλες τις δημόσιες παρεμβάσεις τους, όχι μόνο οι κοινωνικοί εταίροι που εκφράζουν τους εργαζόμενους, αλλά και εκείνοι που εκφράζουν τις πολύ μεγάλες επιχειρήσεις, μιλούν για τη σημασία του κοινωνικού διαλόγου.

Η πρόσφατη λογική του κυρίου Μητσοτάκη και της Κυβέρνησης συνολικά, ότι όποιος κάνει αντιπολίτευση θυμίζει λαϊκίστικές εποχές άλλων κομμάτων, είναι προσβλητική για τον τρόπο λειτουργίας της Δημοκρατίας, κυρίως, όμως, είναι προσβλητική για το βάρος της ζωής που αναγκάζεται να σηκώσει σήμερα ο μέσος Έλληνας εργαζόμενος.

Με γνώμονα τη δική της λογική, χρησιμοποιεί τη διαβούλευση ως άλλοθι στον τεκμηριωμένο αντίλογο που ασκεί το ΠΑΣΟΚ και απαντά μια σειρά Υπουργών με συνθήματα και επικοινωνιακές ατάκες, ξεχνώντας τι έλεγαν εκείνοι οι Υπουργοί πριν τις εκλογές του 2019. Ακόμα και για νομοθετήματα τα οποία αφορούν το Υπουργείο Εργασίας και Κοινωνικής Ασφάλισης, όπως ο διαβόητος νόμος Κατρούγκαλου, τον οποίο ο κ. Μητσοτάκης φυσικά υποσχόταν το 2019 να καταργήσει.

 Σε αυτό, όμως, εδώ το νομοσχέδιο, οφείλουμε να θυμηθούμε ποιος είναι ο ρόλος των κοινωνικών διαπραγματεύσεων. Να θυμηθούμε εάν έχει σημασία η αποδυνάμωση του ρόλου των κοινωνικών εταίρων ή η ενδυνάμωση του ελεύθερου διαλόγου ανάμεσα στους κοινωνικούς εταίρους. Το επιχείρημα που χρησιμοποιεί η Κυβέρνηση είναι ότι ο μηχανισμός που εισηγείται για τον κατώτατο μισθό προστατεύει τους εργαζόμενους από την ακρίβεια και δεν επιτρέπει μείωση μισθών, κάτι, βέβαια, που δεν αποτελεί δική της επιλογή, αλλά προβλέπεται με ρητό τρόπο στην Ευρωπαϊκή Οδηγία.

Ταυτόχρονα, σύμφωνα με την Κυβέρνηση ευνοήθηκε η επιχειρηματική λειτουργία, διότι πρόκειται για έναν μηχανισμό προβλέψιμο και αντικειμενικό, που δεν επιτρέπει τον αιφνιδιασμό των επιχειρήσεων. Πώς εξηγείται, όμως, αυτό το οποίο είπα και προηγουμένως, η αντίθεση των εργαζομένων, αλλά και των εργοδοτών, οι οποίοι επιθυμούν την αποκατάσταση του κοινωνικού διαλόγου; Μεταξύ τους οι κοινωνικοί εταίροι έχουν αποκτήσει ένα επίπεδο ωριμότητας στον διάλογο και αυτό είναι καλό η Κυβέρνηση να το αποδεχτεί. Μας παρουσιάζετε και σήμερα εδώ και όλες τις τελευταίες ημέρες μια σειρά αριθμών που αφορούν υποδείγματα άλλων ευρωπαϊκών κρατών. Θα τα συζητήσουμε όλα αυτά τις επόμενες μέρες στην Επιτροπή και το πόσο ακριβή είναι.

Αυτό, όμως, το οποίο πρέπει να έχουμε στο μυαλό μας είναι ότι στην Ελλάδα, μετά από 15 χρόνια κρίσης, έχουμε ειδικές συνθήκες, οι οποίες δεν λαμβάνονται υπόψη στον τρόπο με τον οποίο λειτουργεί ο αλγόριθμος τον οποίο προτείνετε και αυτές οι συνθήκες έχουν να κάνουν και με την ενέργεια και με το φορολογικό σύστημα και με μια σειρά άλλων δεδομένων.

Θα κλείσω, λέγοντας το εξής. Στο ΠΑΣΟΚ, πιστεύουμε στη δημοκρατία, πιστεύουμε στους Θεσμούς, πιστεύουμε στους κανόνες που επιβάλλουν τον κοινωνικό διάλογο και για αυτό δεν είμαστε αρνητικοί σε οποιαδήποτε πρωτοβουλία θα κάνει ο οποιοσδήποτε Υπουργός για ενημέρωση. Για αυτό ακριβώς ανταποκριθήκαμε και σε αυτήν την πρόσκληση του Υπουργείου. Για αυτόν, όμως, ακριβώς το λόγο, κυρία Υπουργέ, κύριοι συνάδελφοι, το ΠΑΣΟΚ παίρνει και μια πρωτοβουλία να συναντήσει αύριο όλους τους κοινωνικούς εταίρους, συγκροτημένα, μεθοδικά για να συζητήσει μαζί τους όλα εκείνα τα ζητήματα τα οποία αρνείται να συζητήσει ενιαία, μαζί εργαζόμενοι και εργοδότες για τα θέματα τα οποία αφορούν την εργασία, τα ζητήματα τα οποία αφορούν τον κατώτατο μισθό, τα ζητήματα όμως, τα οποία γνωρίζετε, κυρία Υπουργέ, πάρα πολύ καλά ότι αφορούν συνολικά τις διαπραγματεύσεις των κοινωνικών εταίρων. Γιατί γνωρίζετε ότι, όταν μιλάμε για συλλογικές συμβάσεις εργασίας, δεν αναφερόμαστε μόνο στον κατώτατο μισθό. Αναφερόμαστε σε συνθήκες εργασίας, σε ζητήματα τα οποία αφορούν την υγεία, σε ζητήματα τα οποία αφορούν το σήμερα και το αύριο της οικονομίας και της κοινωνικής ειρήνης. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ, κύριε Χρηστίδη.

Τον λόγο έχει ο Ειδικός Αγορητής της Κ.Ο. «ΣΥΝΑΣΠΙΣΜΠΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ», κ. Διονύσιος-Χαράλαμπος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Ειδικός Αγορητής της Κ.Ο. «ΣΥΝΑΣΠΙΣΜΠΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ, κύριε Πρόεδρε. Καταρχάς μια επισήμανση για την ψήφιση, τη θέσπιση της Οδηγίας αυτής. Στο Κόμμα της Ευρωπαϊκής Αριστεράς και οι Έλληνες Ευρωβουλευτές του ΣΥΡΙΖΑ, πρωτοστάτησαν και συμμετείχαν και με κατάθεση τροπολογιών. Εσείς, όμως, ως Κυβέρνηση έχετε καθυστερήσει για την ενσωμάτωσή της δύο χρόνια, από το 2022. Θεσπίστηκε το 2022. Άρα θα μπορούσατε να έχετε προχωρήσει σε μία νομοθέτηση αντίστοιχη και ενσωμάτωσή της. Ο χρόνος τελειώνει. Έχετε έως…

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Το Νοέμβριο του 2024.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Ειδικός Αγορητής της Κ.Ο. «ΣΥΝΑΣΠΙΣΜΠΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ»):** Θα μπορούσατε να το κάνετε πιο νωρίς, γιατί όχι; Αυτό ρωτάμε.

Τι προβλέπει η Οδηγία; Τη δυνατότητα για θέσπιση μηχανισμού αυτόματης αναπροσαρμογής του κατώτατου μισθού, δηλαδή, αύξηση ανάλογη του κόστους ζωής και της αύξησης των τιμών και του πληθωρισμού. Ταυτόχρονα, όμως, προβλέπει και τη θέσπιση ενός πλαισίου με τις απαραίτητες προϋποθέσεις για τη διευκόλυνση των συλλογικών διαπραγματεύσεων. Γιατί καθυστερήσατε; Γιατί, προφανώς, η Κυβέρνηση δεν θέλει να την ενσωματώσει τόσο καιρό, και τώρα που την φέρνετε, την φέρνετε και λάθος. Έχετε επιδείξει την αντίθεσή σας με τον κόσμο της εργασίας, όπως προκύπτει από τις πολιτικές που ασκείτε από την έναρξη της διακυβέρνησης σας έως και τώρα.

Ήδη μετά τις εκλογές του 2019, η Κυβέρνηση προχώρησε στην υποβάθμιση του Σώματος Επιθεώρησης Εργασίας, με δραματικά αποτελέσματα εξαιτίας της απουσίας αποτελεσματικών ελέγχων στους χώρους δουλειάς και μέτρων προστασίας των εργαζομένων, λαμβάνοντας υπόψη, βέβαια, και τη μεγάλη έλλειψη προσωπικού που υπάρχει στους ελεγκτικούς μηχανισμούς. Καταργήσατε τον βάσιμο λόγο της απόλυσης που είχαμε θεσμοθετήσει εμείς για να προστατευτούν οι εργαζόμενοι από τις απολύσεις. Προβλέψατε εξαίρεση από τις αρχές της επεκτασιμότητας και της ευνοϊκότερης ρύθμισης, που είχε αποκατασταθεί από το 2019 με την έξοδο από τα μνημόνια από την Κυβέρνηση ΣΥΡΙΖΑ. Δεν επαναφέρατε το δικαίωμα της προσφυγής των εργαζομένων στη διαιτησία.

Προχωρήσατε σε μείωση των προστίμων για παραβιάσεις της εργατικής νομοθεσίας και την αύξηση του ορίου νόμιμων υπερωριών κατά 60%. Θεσπίσατε και τη δυνατότητα επέκτασης της εξαήμερης εργασίας σχεδόν στο σύνολο των κλάδων. Υλοποιήσατε και την ιδιωτικοποίηση της επικουρικής ασφάλισης, που τι σημαίνει αυτό; Ουσιαστικά, τελειώσατε τον αναδιανεμητικό χαρακτήρα του ασφαλιστικού συστήματος. Καταργήσατε την αλληλεγγύη γενεών. Μεταφέρατε το βάρος στους φορολογούμενους και προφανώς καταδικάζετε τους νέους εργαζόμενους στην ασφαλιστική ανασφάλεια. Είστε, προφανώς, θιασώτες της εργασιακής ευελιξίας με κυριαρχία της μερικής απασχόλησης.

Προφανώς, με τέτοιες επιλογές που έχετε κάνει ως τώρα στοχεύετε στην υποχώρηση της πλήρους και σταθερής μισθωτής εργασίας και την απίσχναση των στοιχείων του προστατευτικού πυρήνα της. Είναι προφανές ότι τα εργασιακά και κοινωνικά δικαιώματα έχουν συρρικνωθεί κατά την τελευταία πενταετία με τη δική σας νομοθέτηση. Ουσιαστικά, με τις νομοθετικές παρεμβάσεις σας οι δυνατότητες δράσης και επίδρασης των συνδικάτων μειώνονται και η Κυβέρνηση επιδεικνύει μια απαξίωση για τον κοινωνικό διάλογο.

Ταυτόχρονα, η Ελλάδα σημειώνει πανευρωπαϊκά ρεκόρ. Οι Έλληνες είναι πρώτοι σε ώρες εργασίας εβδομαδιαίως, 41, και τελευταίοι σε επίπεδα μισθών σε όρους αγοραστικής δύναμης. Πρόσφατη έρευνα μας έδειξε ότι ο πραγματικός μισθός ανά ώρα εργασίας με όρους αγοραστικής δύναμης είναι ο χαμηλότερος στην Ευρώπη των 27. Μας πέρασε και η Βουλγαρία. Τι συμβαίνει στην υπόλοιπη Ευρώπη; Υπάρχει μια έντονη συζήτηση για μείωση του χρόνου απασχόλησης χωρίς μείωση των αποδοχών, 35ωρο δηλαδή χωρίς μείωση των αποδοχών. Βεβαίως, συζητούν και εφαρμόζουν κρατικό παρεμβατισμό για την προστασία στην εργασία ως μοχλό οικονομικής ανάπτυξης.

Η Κυβέρνηση τι κάνει; Φροντίζει και νομοθετεί υπέρ των μεγάλων επιχειρήσεων και για τους εργαζόμενους προβλέπει, ουσιαστικά, να γίνει η ζωή τους «λάστιχο» με καταστρατήγηση του οκταώρου με απλήρωτες υπερωρίες. Αυτό που θα έπρεπε να συζητάμε σήμερα είναι το πώς ένας εργαζόμενος θα μπορέσει να ζει αξιοπρεπώς με ικανοποιητικό μισθό δουλεύοντας οκτάωρο ή και λιγότερες ώρες όπως συμβαίνει σε πολλές χώρες της Ευρώπης. Αυτό πώς μπορεί να γίνει; Μέσω της πραγματικής αύξησης των μισθών που δεν θα εξανεμίζονται από την ακρίβεια και τον πληθωρισμό και με αξιοπρεπείς συνθήκες δουλειάς.

Εσείς, δυστυχώς, βλέπουμε ότι προωθείτε έως και 13ωρη εργασία, το εξαήμερο και τις συμβάσεις μηδενικών ωρών, τις συμβάσεις κατά παραγγελία. Τι θα έπρεπε να γίνει; Σήμερα που υπάρχει μια διαρκώς αυξανόμενη ακρίβεια, επιβάλλεται να επαναπροσδιοριστεί ο κατώτατος μισθός ως μισθός αξιοπρεπούς διαβίωσης και να γίνει οργανικό συστατικό ενός βιώσιμου και δίκαιου υποδείγματος ανάπτυξης. Ο κατώτατος μισθός είναι ένα εργαλείο πολιτικής, που μπορεί να παίξει σημαντικό ρόλο στη δημιουργία συνθηκών αξιοπρεπούς διαβίωσης, όχι, όμως, μόνος του. Εδώ είναι η βασική μας αντίθεση. Μπορεί να το κάνει σε συνδυασμό με την ενίσχυση άλλων θεσμών, όπως οι συλλογικές διαπραγματεύσεις και οι συλλογικές συμβάσεις εργασίας.

Ο κατώτατος μισθός, λοιπόν, είναι ένας θεσμός προστασίας των χαμηλότερα αμειβόμενων, που δημιουργεί κατώτατο όριο στο διαθέσιμο εισόδημά τους και στηρίζει την εγχώρια ζήτηση. Σήμερα απαιτούνται σημαντικές κινητοποιήσεις και αποφασιστικές κινήσεις. Σήμερα, όμως. Όχι να διαμορφώσουμε το πλαίσιο ενός αυτόματου συστήματος καθορισμού του κατώτατου μισθού και να παραπέμπουμε στις καλένδες του μέλλοντος την ενίσχυση και την επαναφορά της λειτουργίας των συλλογικών συμβάσεων και των συλλογικών διαπραγματεύσεων.

Ποια είναι η σημερινή κατάσταση μετά από πέντε χρόνια διακυβέρνησης της Νέας Δημοκρατίας; Το ποσοστό κάλυψης των εργαζομένων στην Ελλάδα από συλλογικές συμβάσεις εργασίας αγγίζει μόλις το 29%, όταν ο μέσος όρος της Ευρώπης των 27 είναι στο 45% και οι περισσότερες από αυτές στις συλλογικές συμβάσεις έχουν συναφθεί σε απλό επιχειρησιακό επίπεδο. Σήμερα είναι σε ισχύ λιγότερο από 10 κλαδικές συλλογικές συμβάσεις εργασίας και φαίνεται ότι ο θεσμός των επιχειρησιακών συμβάσεων και των ατομικών συμβάσεων προκρίνεται ως ο πιο ευέλικτος από την πλευρά της κυβέρνησης. Δεν είναι τυχαίο ότι, σύμφωνα με την Έκθεση της Τράπεζας της Ελλάδος, το 2023 υπογράφηκαν 209 επιχειρησιακές συμβάσεις που όμως μόνο 59 από αυτές προέβλεπαν πραγματική αύξηση μισθών.

Συνεπώς, η ενσωμάτωση της Ευρωπαϊκής Οδηγίας που έχουμε να συζητήσουμε σήμερα θα ήταν μια πρώτης τάξεως ευκαιρία για να επανέλθουμε σε ένα αποτελεσματικό κοινωνικό διάλογο. Η σκοπιμότητα της Οδηγίας δεν είναι μόνο μια φιλεργατική στροφή ευρωπαϊκών πολιτικών απασχόλησης. Σύμφωνα με όλους τους διεθνείς οργανισμούς, από τον ΟΟΣΑ και τη Διεθνή Οργάνωση Εργασίας μέχρι και την Ευρωπαϊκή Επιτροπή, αλλά και την Ευρωπαϊκή Συνομοσπονδία Συνδικάτων, οι πάντες πλέον συγκλίνουν στη διαπίστωση ότι οι ισχυρές συλλογικές διαπραγματεύσεις συνδέονται άμεσα και με τη βελτίωση της ποιότητας εργασίας και με την αύξηση της παραγωγικότητας και με την ενίσχυση της απασχόλησης.

Αυτό, όμως, δεν μπορεί να συμβεί μέσω αυτοματοποιημένων μαθηματικών μηχανισμών. Απαιτείται δημόσιος κοινωνικός διάλογος βασισμένος σε επιχειρήματα και δεδομένα. Ο αυτόματος μηχανισμός αναπροσαρμογής του κατώτατου μισθού καταργεί το πάγιο αίτημα των εργαζομένων για καθορισμό του κατώτατου μισθού μέσω Εθνικής Γενικής Συλλογικής Σύμβασης Εργασίας, η οποία αποτελεί και θεμέλιο λίθο των συλλογικών διαπραγματεύσεων. Ο νομοθετικά καθορισμένος μισθός αφαιρεί από τα συνδικάτα ζωτικό χώρο ύπαρξης και λειτουργίας και, ουσιαστικά, υπονομεύει τη συλλογική αυτονομία.

Άρα τι γίνεται με τη σημερινή νομοθέτηση; Απόκλιση από τον σκοπό και την ουσία της Οδηγίας. Δεν την ενσωματώνετε ουσιαστικά και επιχειρείτε de facto κατάργηση της δράσης των συνδικάτων. Ο νέος κατώτατος μισθός λέτε ότι δεν προβλέπεται να μειώνεται. Θα μπορεί, όμως, να παγώνει με την επιλογή της εκάστοτε Κυβέρνησης. Επιπλέον, με την αύξηση των τιμών, ουσιαστικά αυτό είναι μείωση. Χάνει αγοραστική δύναμη ο εργαζόμενος. Λέτε ότι θα λαμβάνεται υπόψη ο πληθωρισμός και η παραγωγικότητα της ελληνικής οικονομίας για τον καθορισμό, όμως αυτό δεν είναι αυτόματη τιμαριθμική αναπροσαρμογή και άρα η αύξησή του θα υπολείπεται του πληθωρισμού.

 Με το νομοσχέδιο οι κοινωνικοί εταίροι αντικαθίστανται από μια επιτροπή διαβούλευσης, που έχει γνωμοδοτικό και όχι αποφασιστικό, δεσμευτικό ρόλο. Είναι άγνωστο, επίσης, αν η πλειοψηφία θα είναι οι εργαζόμενοι ή η πλευρά των εργοδοτών. Ουσιαστικά, η πρόταση αυτή δεν έχει σχέση με την ευρωπαϊκή προβληματική για την παραγωγική ανάπτυξη και την ενίσχυση της μισθωτής εργασίας. Υιοθετείται ένα υποτιθέμενο γαλλικό μοντέλο. Αν, όμως, κυρία Υπουργέ, θέλατε να εφαρμόσετε ένα γαλλικό μοντέλο, θα έπρεπε τουλάχιστον να κάνετε ενέργειες, ώστε τώρα, άμεσα, όχι σε πέντε, σε δέκα, σε δεκαπέντε χρόνια, δεν ξέρω πότε υπολογίζετε ότι θα λειτουργήσουν ξανά οι συλλογικές διαπραγματεύσεις και οι συλλογικές συμβάσεις που δεν λειτουργούν. Εσείς έχετε θεσπίσει αυτό το πλαίσιο να μη λειτουργούν.

Θα έπρεπε σήμερα, λοιπόν, να συγκλίνουμε με την Γαλλία, που στη Γαλλία αυτή τη στιγμή η κάλυψη των εργαζομένων από συλλογικές συμβάσεις εργασίας είναι 94%, όχι 29% που είναι εδώ. Επίσης, εκεί υπάρχουν αυστηροί και σημαντικοί και ισχυροί ελεγκτικοί μηχανισμοί. Άρα αν θέλουμε να πάμε προς το γαλλικό μοντέλο ας υιοθετήσουμε ενέργειες που θα μας πάνε προς τα εκεί.

Τι κάνει, λοιπόν, αυτός ο αυτόματος τρόπος υπολογισμού του κατώτατου μισθού; Ουσιαστικά, το χρόνιο πρόβλημα της χαμηλής παραγωγικότητας της εργασίας, λόγω των περιορισμένων επενδύσεων παγίων κεφαλαίων και χαμηλών επιδόσεων της πλειονότητας των επιχειρήσεων ως προς την ενσωμάτωση καινοτομιών και την εμβάθυνση κεφαλαίου, αναδεικνύεται σε κύριο μοχλό διατήρησης των χαμηλών αμοιβών. Με άλλα λόγια, τι κάνετε; Θα θεσμοθετήσετε έναν μηχανισμό που θα ανταμείβει με χαμηλό εργασιακό κόστος επιχειρήσεις και παραγωγικούς κλάδους, οι οποίοι δεν επενδύουν στην παραγωγική τους αναβάθμιση και συνεχίζουν να βασίζονται σε ένα παραγωγικό πρότυπο έντασης εργασίας, με χαμηλά ποιοτικά χαρακτηριστικά των θέσεων απασχόλησης.

Ο κατώτατος μισθός θα διαμορφώνεται αυτόματα με ένα μαθηματικό τύπο που θα λαμβάνει υπόψη τη φτώχεια, τον ετήσιο πληθωρισμό και την παραγωγικότητα της οικονομίας. Παράλληλα, όμως, θα προβλέπει ανάλογα προσαρμοσμένες αυξήσεις ή πάγωμα του κατώτατου μισθού. Μάλιστα, η μαθηματική αναπροσαρμογή προβλέπει και ένα μακρύ κατάλογο εξαιρέσεων. Πού θα οδηγούν αυτές οι επιλογές στην πράξη; Στην αποτροπή κάθε ουσιαστικής αύξησης. Ο αλγόριθμος προβλέπει κάποιες παραμέτρους, όπως ο πληθωρισμός. Επί της ουσίας, όμως, αυτό που κάνετε είναι να αποκλείετε παντελώς την κουβέντα με τους κοινωνικούς εταίρους και τελικά θα αποφασίζει μόνη της η Κυβέρνηση για το ύψος του κατώτατου μισθού.

Εμείς έχουμε μια άλλη οπτική. Αυτό το σύστημα μάς πάει πίσω. Αποκλείει την επαναφορά της λειτουργίας των συλλογικών διαπραγματεύσεων. Αποκλείει την επαναφορά του πλαισίου που ίσχυε μέχρι το 2012. Γιατί πρέπει να διαμορφώσουμε ένα στρατηγικό σχέδιο με συζήτηση με τους κοινωνικούς εταίρους για το πώς θα ενισχύσουμε τις συλλογικές διαπραγματεύσεις; Ο τρόπος είναι απλός. Κυρία Υπουργέ, επαναφέρετε το πλαίσιο που ίσχυε πριν το 2012. Λειτουργούσε με συλλογικές διαπραγματεύσεις, με την αρχή της επεκτασιμότητας, με την αρχή της ευνοϊκότερης διάταξης, με την προσφυγή στη διαιτησία από το αποτέλεσμα να είναι υποχρεωτικό. Άψογη λειτουργία των συλλογικών συμβάσεων και των συλλογικών διαπραγματεύσεων.

Θα συζητήσουμε τώρα δηλαδή για το πώς θα το κάνουμε σε 5 - 10 χρόνια. Γιατί; Η Οδηγία άλλα λέει. Η Οδηγία λέει εφαρμόστε μηχανισμό λειτουργίας συλλογικών συμβάσεων και συλλογικών διαπραγματεύσεων, ώστε να υπάρξει κάλυψη έως και 80% των εργαζομένων με συλλογικές συμβάσεις. Πότε θα επιτευχθεί αυτός ο στόχος; Η Οδηγία προβλέπει συγκεκριμένα χρονοδιαγράμματα και συγκεκριμένο πλαίσιο λειτουργίας. Θα το ικανοποιήσετε;

Για την κάλυψη εννοώ των εργαζομένων με συλλογικές συμβάσεις εργασίας. Πότε θα γίνει αυτό; Στο 29% είμαστε. Πότε θα συγκλίνουμε με τον ευρωπαϊκό μέσο όρο; Κάποτε; Αυτό είναι το θέμα. Άρα, λοιπόν, δεν προβαίνετε σε ορθή και αποτελεσματική ενσωμάτωση των προβλέψεων της Οδηγίας και αυτό που θα έπρεπε να κάνετε είναι να αποκαταστήσετε άμεσα τη λειτουργία των ελεύθερων συλλογικών διαπραγματεύσεων.

Έρχομαι λίγο στον δημόσιο τομέα, γιατί αναφερθήκατε και σε αυτό. Υπάρχει αυτή τη στιγμή εξαίρεση των μισθολογικών θεμάτων από το μηχανισμό ειδικών συλλογικών συμβάσεων εργασίας. Ούτως η άλλως, αυτός ο μηχανισμός δεν λειτουργεί, είναι ανενεργός, είναι κενό γράμμα. Μια Κυβέρνηση που πραγματικά θέλει να ενισχύσει τη διαπραγματευτική δύναμη των εργαζομένων, οφείλει να ξεκινήσει από την επαναφορά των θεσμών συλλογικής διαπραγμάτευσης, που να αφορά το σύνολο των θεμάτων και των μισθολογικών θεμάτων των δημοσίων υπαλλήλων, με δεσμευτικό βέβαια αποτέλεσμα τόσο με την ΑΔΕΔΥ, όσο και με τις ομοσπονδίες που δεν καλύπτονται από την ΑΔΕΔΥ. Προφανώς, εσείς δεν θέλετε να κάνετε κάτι τέτοιο.

Πάμε τώρα τι προτείνει το νομοσχέδιο για το δημόσιο τομέα. Το άρθρο 14 προβλέπει την ενσωμάτωση της Οδηγίας; Όχι. Και γιατί όχι; Διότι παραπλανητικά δήθεν εξομοιώνει τους κατώτατους μισθούς στον δημόσιο τομέα με αυτούς του ιδιωτικού τομέα, όμως προβλέπει ότι κάθε αύξηση του κατώτατου μισθού θα επιφέρει ισόποση αύξηση με τον κατώτατο μισθό στον δημόσιο τομέα, για να εξισωθούν οι αποδοχές. Υπάρχει απόκρυψη, όμως, υπάρχει ψέμα εδώ, γιατί πόσοι είναι οι μισθοί στον ιδιωτικό τομέα; Δεκατέσσερις. Πόσοι είναι οι μισθοί στον δημόσιο τομέα. Δώδεκα. Άρα, εδώ τι κάνετε ουσιαστικά; Θα επαναφέρετε το 13ο και 14ο μισθό στον δημόσιο τομέα, για να υπάρχει εξίσωση αποδοχών;

Αυτό που κάνετε, την εξίσωση των 12 με τους 14 μισθούς, ουσιαστικά, θα αυξήσετε την απόκλιση των μισθών δημοσίου και ιδιωτικού τομέα. Αυτό λέει η Οδηγία; Όχι. Η Οδηγία λέει εξίσωση των μισθών δημοσίου και ιδιωτικού τομέα. Όταν υπάρχει διαφορά στο σύνολο των αποδοχών και το σύνολο των καταβαλλόμενων μισθών, προφανώς η απόκλιση μεγαλώνει. Σήμερα είναι στο 16,5 η απόκλιση και με αυτό που κάνετε η απόκλιση θα αυξηθεί, γιατί ο ιδιωτικός τομέας έχει 14 μισθούς και ο δημόσιος 12. Άρα, η λύση εδώ είναι να επαναφέρετε 13ο και 14ο μισθό στον δημόσιο τομέα, ώστε να είστε σύμφωνοι με το πνεύμα της Οδηγίας.

Επίσης, η Οδηγία προβλέπει την κατάργηση και την άρση του παγώματος της μισθολογικής ωρίμανσης των ετών 16 - 17. Το κάνετε αυτό; Όχι. Επίσης, προβλέπει ότι οι κρατήσεις ασφαλιστικών εισφορών και λοιπών εισφορών και επιβαρύνσεων, πρέπει να είναι ίδιες στον δημόσιο και ιδιωτικό τομέα. Υπάρχει αυτό; Υπάρχει η κράτηση του δημοσίου τομέα 2% ειδική εισφορά αλληλεγγύης. Έχει καταργηθεί στον ιδιωτικό τομέα. Θα την καταργήσετε στο δημόσιο, για να εξισωθούν οι ασφαλιστικές καλύψεις και οι επιβαρύνσεις; Αυτό δεν προβλέπει η Οδηγία; Αυτό πρέπει να κάνετε. Δεν το κάνετε.

 Άρα, λοιπόν, αυτό το νομοσχέδιο ανατρέπει κεκτημένα και βάζει «ταφόπλακα» σε διεκδικήσεις των εργαζομένων. Εργασία, μισθοί, δικαιώματα, μπαίνουν στο στόχαστρο της Κυβέρνησης, με μόνους κερδισμένους μεγάλες επιχειρήσεις, πολυεθνικές και μεγάλες αλυσίδες. Εμείς είμαστε υπέρ ενός μοντέλου δίκαιης και βιώσιμης ανάπτυξης. Η ενίσχυση των εργαζομένων και της διαπραγματευτικής τους δύναμης είναι μοναδική επιλογή για εμάς. Αυτό αποτελεί και τη βασική προϋπόθεση για μια πραγματική αλλαγή, για τη δίκαιη αναδιανομή του πλούτου και ισχύος, υπέρ της κοινωνικής πλειοψηφίας, για να υπάρξει ουσιαστικός και δίκαιος οικονομικός και κοινωνικός μετασχηματισμός. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κ. Καλαματιανέ.

Ο Ειδικός Αγορητής του Κ.Κ.Ε., ο κ. Χρήστος Κατσώτης, έχει τον λόγο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Ευχαριστώ, κύριε Πρόεδρε. Οι εργαζόμενοι με τους επιχειρηματικούς ομίλους δεν είναι εταίροι. Είναι εκμεταλλευτές και εκμεταλλευόμενοι. Αυτό θέλετε να κρύψετε μέσα από αυτή τη φράση, αλλά και ιδιαίτερα με την πολιτική που όλοι σας έχετε εφαρμόσει και έχει αυξήσει την εκμετάλλευση των εργαζομένων, συνολικά, στον ιδιωτικό και στο δημόσιο τομέα. Οι εργαζόμενοι, συνολικά, μέσα από τους αγώνες τους, τους απεργιακούς αγώνες, τα συλλαλητήρια, τις κλαδικές απεργίες, αλλά και την πρόταση νόμου που έχουν υποβάλει και έχει κατατεθεί μόνο από το Κ.Κ.Ε., 530 συνδικάτα την έχουν καταθέσει και την έχουμε καταθέσει δύο φορές, κύριοι της Νέας Δημοκρατίας, του ΠΑΣΟΚ και του ΣΥΡΙΖΑ, τι προβλέπει; Την κατάργηση όλων των αντεργατικών νόμων, που υπονομεύουν τις συλλογικές συμβάσεις εργασίας και το σταθερό ημερήσιο χρόνο εργασίας, το 7ωρο, 5ήμερο, 35ωρο, με σταθερή δουλειά και με δικαιώματα. Εσείς, αντί αυτού, κάνατε 6ήμερη εργασία, ελαστικές μορφές απασχόλησης, απλήρωτη εργασία, απλήρωτες υπερωρίες, διευθέτηση του χρόνου εργασίας.

Προβλέπει αυξήσεις στους μισθούς και τις συλλογικές συμβάσεις, ρήτρα αναπροσαρμογής των μισθών με βάση τον πληθωρισμό, επαναφορά της συλλογικής διαπραγμάτευσης της Εθνικής Γενικής Συλλογικής Σύμβασης Εργασίας, κατώτατο μισθό στα 950 ευρώ τώρα, αύξηση 20% στους δημόσιους υπαλλήλους, επαναφορά του 13ου και 14ου μισθού στο δημόσιο, χορήγηση όλων των μισθολογικών κλιμακίων, κατάργηση του απαράδεκτου διαχωρισμού στη μισθολογική εξέλιξη ανάλογα με την κατηγορία της εκπαίδευσης και επαναφορά κατακτήσεων, όπως οι τριετίες, συμπεριλαμβανομένης της περιόδου 2012 - 2023.

Προβλέπει την αρχή της ευνοϊκότερης σύμβασης, μετενέργεια και τη συρροή, κυριακάτικη αργία, πληρωμή των υπερωριών, μέτρα ενάντια στην ακρίβεια και για την προστασία του εργατικού λαϊκού εισοδήματος, αφορολόγητο όριο των 12.000 ευρώ για κάθε εργαζόμενο, με προσαύξηση 3.000 ευρώ για κάθε παιδί. Τι σημασία έχει αν γίνεται μια αύξηση και ο φόρος ανεβαίνει; Η κλίμακα ανεβαίνει και τα παίρνετε πάλι πίσω. Μείωση των τιμών και πλαφόν στις τιμές ενέργειας και των ειδών λαϊκής κατανάλωσης.

Αυξήθηκε το ρεύμα 150% αυτή την περίοδο. Κατάργηση του ΦΠΑ και των έμμεσων φόρων σε όλα αυτά τα εργατικά λαϊκά νοικοκυριά, αυξήσεις στις συντάξεις, αποκλειστικά δημόσια δωρεάν αναβαθμισμένη παιδεία για όλους, ενιαίο αποκλειστικά δημόσιο και δωρεάν σύστημα υγείας, πρόνοιας και νομική κατοχύρωση, βέβαια, της προστασίας της πρώτης λαϊκής κατοικίας. Είναι αιτήματα τα οποία επαναλαμβάνονται μέσα από κινητοποιήσεις με χιλιάδες εργαζομένους στους δρόμους. Εσείς, όμως, εδώ συνεχίζετε με την αντεργατική πορεία.

Φέρνετε, λοιπόν, αυτό το νομοσχέδιο που ενσωματώνει την Οδηγία της Ευρωπαϊκής Ένωσης, με ένα ψευδεπίγραφο τίτλο γιο επαρκείς κατώτερους μισθούς. Η Ευρωπαϊκή Ένωση, για λογαριασμό των μονοπωλιακών και επιχειρηματικών ομίλων, δημιουργεί μία ακόμα «ομπρέλα» προστασίας από τις διεκδικήσεις των εργαζομένων, και η Κυβέρνηση της Νέας Δημοκρατίας έρχεται να νομιμοποιήσει και μονιμοποιήσει την αθλιότητα αυτή της κατάργησης των συλλογικών συμβάσεων.

Ο καθορισμός του κατώτατου μισθού, μέσω του μαθηματικού τύπου, που δεν αποτελεί ασπίδα προστασίας των εργαζομένων, όπως είπε η κυρία Κεραμέως, αλλά εξασφαλίζει ότι οι αμοιβές των εργαζομένων θα βρίσκονται σε διαρκή συμπίεση, με ένταση της εκμετάλλευσης, για να διασφαλίζεται η κερδοφορία των ομίλων. Είναι μηχανισμός που διασφαλίζει επαρκή κέρδη και όχι επαρκείς κατώτερους μισθούς. Ο στόχος είναι καθαρός. Είναι ταξικός, εχθρικός απέναντι στο σύνολο των εργαζομένων, που θα βλέπουν ότι, μέσω αυτού του μηχανισμού, θα διευκολύνεται η μόνιμη συμπίεση συνολικά των αποδοχών και θα συγκλίνουν όλο και περισσότερο στον κατώτερο, όπως αποδεικνύεται και θα πούμε παρακάτω.

Η Νέα Δημοκρατία υπηρετεί τη στρατηγική με όλα τα αντεργατικά μέτρα μείωσης του κόστους εργασίας, που έχουν προηγηθεί και που συμπεριλαμβάνονται και στα 3 Μνημόνια, αλλά και στους νόμους που έχουν ψηφιστεί μετά. Συνεχίζει με τις πολιτικές που έχουν εφαρμόσει οι κυβερνήσεις Νέας Δημοκρατίας, ΣΥΡΙΖΑ και ΠΑΣΟΚ, 12 χρόνια, που οδήγησαν στο να αυξηθεί ο κατώτατος μισθός μόνο κατά 29 ευρώ. Σήμερα, είμαστε πάνω 29 ευρώ από το 2011 και την ίδια περίοδο, για να ακούει και ο κόσμος, μειώθηκαν οι μεικτές αποδοχές των εργαζομένων κατά 146 ευρώ. Δηλαδή, οι αμοιβές των μισθωτών συμπιέζονται προς τα κάτω, κάτι που αποτελεί «χρυσωρυχείο» για τους επιχειρηματικούς ομίλους. Έτσι ο μισθός φτάνει έως το πρώτο δεκαπενθήμερο, για τη μεγάλη πλειοψηφία.

Το σχέδιο νόμου προβλέπει ότι από το 2028 ο καθορισμός του κατώτατου μισθού θα γίνεται κάθε χρόνο μέσω του μαθηματικού τύπου. Μέχρι το 2028 θα παραμείνει σε ισχύ το σημερινό καθεστώς, που με κυβερνητική απόφαση θα καθορίζεται ο κατώτατος μισθός, όπως νομοθετήθηκε από τη Συγκυβέρνηση Νέας Δημοκρατίας, ΠΑΣΟΚ και ακροδεξιού ΛΑΟΣ και το 2012 και εφαρμόστηκε πρώτη φορά από την Κυβέρνηση ΣΥΡΙΖΑ. Βλέπετε, χρειάζεται χρόνος. Θέλουν χρόνο η Κυβέρνηση και οι επιχειρηματικοί όμιλοι για να προετοιμάσουν καλά το προσωπικό που θα κάνει αυτή τη «βρώμικη» δουλειά, λέμε εμείς, που θα διασφαλίζει τα κέρδη και τις ανάγκες των εργαζομένων.

Τι περιλαμβάνει, όμως, η ετήσια αναπροσαρμογή του κατώτατου μισθού; Περιλαμβάνει το ετήσιο ποσοστό μεταβολής του Δείκτη Τιμών Καταναλωτή για νοικοκυριά που βρίσκονται στο χαμηλότερο 20% της εισοδηματικής κλίμακας και του μισού ποσοστού μεταβολής της αγοραστικής δύναμης του Γενικού Δείκτη Μισθών, κατά την ίδια χρονική περίοδο από 1η Ιούλη του προηγούμενου έτους μέχρι 30 Ιουνίου. Δείκτες που θα καθορίζονται από ποιον; Από την ΕΛΣΤΑΤ, που θα τους προσδίδει τι; Ότι έχουν αντικειμενικό χαρακτήρα στον καθορισμό του κατώτατου μισθού.

Ο καθορισμός των μισθών θα υπολογίζεται με βάση μαθηματικό τύπο, με τον οποίο συνυπολογίζονται η παραγωγικότητα και ο πληθωρισμός, ενώ θα προκύπτει ένας μισθός πείνας, που θα κρατάει τον κατώτατο μισθό ελάχιστα πάνω από το όριο της εξαθλίωσης, δηλαδή στο εισόδημα του 20% των φτωχότερων εργαζομένων. Αυτό θα είναι. Πρόκειται για κατώτατο μισθό «γαλέρας», που θα καθορίζεται μόλις στο 50% του μέσου μισθού.

Όσοι χειροκροτούν την αντεργατική ορολογία – και είπε προηγούμενα ο Εισηγητής του ΣΥΡΙΖΑ ότι έπαιξε σημαντικό ρόλο ο ΣΥΡΙΖΑ στο να γίνει αυτή η Οδηγία – αποτελεί η Οδηγία τον πυρήνα του νέου υπολογισμού αυτού του κατώτερου μισθού. Ο εργοδοτικός μηχανισμός, επίσης, στηρίζει – όπως και το ΠΑΣΟΚ – και να εξαπατούν τους εργαζόμενους με ψέματα. Λένε ότι δήθεν η Οδηγία επιδιώκει να κατοχυρώσει την κάλυψη 80% των εργαζομένων από συλλογικές συμβάσεις, όπως ειπώθηκε και εδώ, τώρα, από τον κύριο Καλαματιανό.

Είναι, όμως, βαριά εκτεθειμένοι, γιατί σε 21 από 27 κράτη μέλη της Ευρωπαϊκής Ένωσης, μεταξύ τους και στην Ελλάδα με το νόμο της Νέας Δημοκρατίας, ΠΑΣΟΚ, ΣΥΡΙΖΑ, ο κατώτατος μισθός καθορίζεται από τις κυβερνήσεις με νόμο, σύμφωνα με τις απαιτήσεις εργοδοτών και όχι από συλλογικές συμβάσεις. Η Οδηγία όχι μόνο δεν κατοχυρώνει τις συλλογικές συμβάσεις εργασίας για την κάλυψη των εργαζόμενων από αυτές, αλλά νομιμοποιεί και με τη βούλα της Ευρωπαϊκής Ένωσης την αθλιότητα της κατάργησης των συλλογικών συμβάσεων, ενώ προετοιμάζει το έδαφος να συμβεί το ίδιο και σε αυτά τα 6 κράτη που έχουν απομείνει ακόμη.

Η Οδηγία είναι κατηγορηματική. Λέει ότι η παρούσα Οδηγία δεν αποσκοπεί ούτε στην εναρμόνιση του επιπέδου των κατώτατων μισθών σε ολόκληρη την Ένωση, ούτε στη θέσπιση ενιαίου μηχανισμού για τον καθορισμό των κατώτατων μισθών. Δεν θίγει την ελευθερία των κρατών-μελών να καθορίζουν νόμιμους κατώτατους μισθούς. Αυτό λέει η Οδηγία.

Με βάση τα στοιχεία του Υπουργείου Εργασίας, φέτος έχουν υπογραφεί μόλις 8 εθνικές, κλαδικές ή ομοιοεπαγγελματικές συμβάσεις. Μόνο οι δύο έχουν γίνει υποχρεωτικές. Τα κριτήρια υποχρεωτικότητας, για να γίνουν οι συλλογικές συμβάσεις, είναι αυτά του ανταγωνισμού και της κερδοφορίας των επιχειρηματικών ομίλων. Για αυτό αρνείται το Υπουργείο Εργασίας να κάνει υποχρεωτικές τις άλλες συλλογικές συμβάσεις που έχουν υπογραφεί.

Το Κράτος παρεμβαίνει και νομοθετεί προς όφελος των εργαζομένων, λέει η κυρία Κεραμέως. Για να δούμε, όμως, είναι έτσι; Οι εργαζόμενοι έζησαν τις παρεμβάσεις αυτού του Κράτους, του Κράτους του κεφαλαίου, με τις οποίες προκάλεσε τεράστια μείωση στον κατώτατο μισθό και κατάργησε τις συλλογικές συμβάσεις. Για να θυμούνται οι μεγαλύτεροι και να μαθαίνουν οι νεότεροι, το Φλεβάρη του 2012, η τότε Συγκυβέρνηση ΠΑΣΟΚ, Νέα Δημοκρατία και ΛΑΟΣ εξέδωσε την Πράξη Υπουργικού Συμβουλίου 6/2012, η οποία επέβαλε τη μείωση του κατώτατου μισθού κατά 32% για τους εργαζόμενους έως 25 ετών και κατά 22% για τους εργαζόμενους άνω των 25 ετών.

Στην ίδια Πράξη Υπουργικού Συμβουλίου, δηλωνόταν ρητά ότι η άμεση προσαρμογή στα νέα μειωμένα κατώτατα όρια μισθών και ημερομισθίων, όπως καθορίζεται στις προηγούμενες παραγράφους, δεν προϋποθέτει τη σύμφωνη γνώμη των εργαζομένων. Να, λοιπόν, πώς νομοθετεί προς «όφελος» των εργαζομένων το Κράτος.

Σε συνέχεια, η μεθεπόμενη Κυβέρνηση – όπως είναι γνωστό – της Νέας Δημοκρατίας και του ΠΑΣΟΚ, πέρασε το ν.4172/2013 με Υπουργό Εργασίας τον κύριο Βρούτση, με τον οποίο καταργήθηκαν οι συλλογικές διαπραγματεύσεις για τον καθορισμό του κατώτατου μισθού, του οποίου η διαμόρφωση μέχρι και σήμερα γίνεται με υπουργική απόφαση. Το νόμο αυτό εφάρμοσε πρώτη η Κυβέρνηση του ΣΥΡΙΖΑ με Υπουργό Εργασίας την Έφη Αχτσιόγλου, σημερινό στέλεχος της Νέας Αριστεράς. Για αυτό έμεινε στην ιστορία ως νόμος Βρούτση - Αχτσιόγλου και αυτός θα μείνει ως νόμος Κεραμέως.

Τι μας είπε η κυρία Υπουργός, σήμερα, για να δικαιολογήσει την επίθεση στις ελεύθερες διαπραγματεύσεις; Ότι ο κατώτατος μισθός δεν μπορεί να μειωθεί. Να θυμίσουμε, λοιπόν, ότι, μέχρι το 2012, υπήρχε ο νόμος που όριζε ότι για τη διαμόρφωση του κατώτατου μισθού γίνονταν συλλογικές διαπραγματεύσεις της ΓΣΕΕ με τις Ενώσεις εργοδοτών. Το νόμο αυτόν δεν καταργήσατε, σε μια νύχτα, με την παραπάνω Πράξη Υπουργικού Συμβουλίου; Έτσι και τώρα, ο κατώτατος μισθός μπορεί να μειωθεί με μια νέα Πράξη Υπουργικού Συμβουλίου ή ένα νέο επόμενο νόμο που θα καταργεί τον προηγούμενο. Αρκεί να αποτελεί ανάγκη των επιχειρηματικών ομίλων, όπως ακριβώς έγινε και το 2012 για να αντιμετωπίσουν την καπιταλιστική κρίση σε βάρος των εργαζομένων.

Η Οδηγία, που αποτελεί «ευαγγέλιο» για την Κυβέρνηση, το ΠΑΣΟΚ και τον ΣΥΡΙΖΑ, αλλά και τα άλλα αστικά κόμματα, προτείνει ως κριτήριο αξιολόγησης επάρκειας ή όχι του κατώτατου μισθού το 60% του ακαθάριστου διάμεσου μισθού και το 50% του ακαθάριστου μέσου μισθού. Σύμφωνα με τα τελευταία δημοσιοποιημένα στοιχεία του ΕΦΚΑ, μηνιαία απασχόληση Δεκέμβρη του 2023, το 60% του ακαθάριστου διαμέσου μισθού είναι 605,75 ευρώ και το 50% είναι 653,42 ευρώ.

Επομένως, τι μας λέτε; Ότι με βάση αυτή την αξιολόγηση και με δεδομένο ότι σήμερα ο κατώτατος μισθός είναι 830 ευρώ μεικτά στην καλύτερη περίπτωση, μένει να μας πείτε «να είστε και ευχαριστημένοι» και «θέλετε και αύξηση;». Αυτό λέτε, δηλαδή; Ακόμη χειρότερα, δεν μπορείτε να χρησιμοποιήσετε τα κριτήρια αυτά ως δικαιολογητική βάση για τη μείωση του κατώτατου μισθού.

Λέτε ότι από το 2028 ο κατώτατος μισθός θα διαμορφώνεται αντικειμενικά. Μα, ποιον κοροϊδεύετε; Ο πληθωρισμός ή η παραγωγικότητα της οικονομίας για το σχηματισμό του μαθηματικού τύπου, γίνεται ξεκάθαρα από την ταξική σκοπιά για λογαριασμό των επιχειρηματικών ομίλων. Το παιχνίδι είναι στημένο για το πώς θα διαμορφώνεται ο κατώτατος μισθός. Δουλέψατε πάρα πολύ πάνω σε αυτό και μπράβο σας, τα έχετε καταφέρει. Η εφαρμογή παρόμοιων μαθηματικών τύπων σε άλλες χώρες, σε καμία περίπτωση δεν διαμόρφωσε επαρκείς κατώτατους μισθούς αλλά μισθούς πείνας, γεγονός που προκάλεσε μεγάλες εργατικές αντιδράσεις όπως έγινε στην περίπτωση της Γαλλίας τα τελευταία χρόνια.

Η ρύθμιση προβλέπει ότι ο κατώτατος μισθός κατά κύριο λόγο θα αναπροσαρμόζεται αυτόματα. Έτσι λέει η Κυβέρνηση. Το νομοσχέδιο ακυρώνει αυτόν τον έωλο ισχυρισμό. Προβλέπει έξι διαφορετικούς λόγους εκ των οποίων αρχίζει να ισχύει έστω και ο ένας, για να παγώσει ο κατώτατος μισθός. Στο άρθρο 6 κυρία Υπουργέ προβλέπεται ότι ο νομοθετημένος κατώτατος μισθός και το νομοθετημένο κατώτατο ημερομίσθιο δεν πρέπει να αναπροσαρμοστούν κατά το επόμενο έτος, σύμφωνα με το συντελεστή της παραγράφου 1, όπως λέει.

Διότι, πρώτον η οικονομία βρίσκεται σε σημαντική ύφεση ή υπάρχει σημαντική απόκλιση του εθνικού πληθωρισμού, δείκτη τιμών καταναλωτή από τον στόχο της Ευρωπαϊκής Κεντρικής Τράπεζας ή υπάρχει σημαντική ανισορροπία στο ισοζύγιο εξωτερικών συναλλαγών ή βάσει του συντελεστή της παρ. 1, αναπροσαρμογή δεν δικαιολογείται από τα επίπεδα και τις μακροπρόθεσμες εξελίξεις στην παραγωγικότητα και δυναμική ή την απόκλιση του κατώτατου μισθού από το 60% του ακαθάριστου διαμέσου μισθού ή υπερβαίνει τις δημοσιονομικές δυνατότητες της χώρας ή τέλος δεν δικαιολογείται από έκτακτες περιστάσεις.

Ανά πάσα στιγμή δηλαδή μπορεί να γίνει επίκληση σε αυτές τις εξαιρέσεις, είτε γιατί συμβαίνουν σχεδόν πάντα τουλάχιστον μία από αυτές και άρα δεν είναι εξαιρέσεις, είτε γιατί αποτελεί πολιτική επιλογή του κεφαλαίου και των κυβερνήσεών του, να κρίνουν αν μια περίσταση είναι έκτακτη ή όχι. Η Κυβέρνηση προβάλλει επίσης τον ισχυρισμό ότι το σχέδιο δράσης που θα εκπονηθεί, θα έχει ως αποτέλεσμα την αύξηση του αριθμού των εργαζομένων που καλύπτονται από συλλογικές συμβάσεις εργασίας. Όπως αναφέρεται στην αιτιολογική έκθεση, τα κράτη - μέλη έχουν υποχρέωση προσπάθειας και όχι αποτελέσματος όσον αφορά την προώθηση των συλλογικών διαπραγματεύσεων για τη ρύθμιση των μισθών.

Όσον αφορά το σχέδιο, προβλέπει ότι το πρώτο σχέδιο δράσης εκδίδεται εντός ενός έτους από την έναρξη ισχύος του νομοσχεδίου και ότι το σχέδιο δράσης έχει διάρκεια από 1 έως 5 έτη. Δηλαδή, ίσως το 2030 να μπορέσει η τότε κυβέρνηση να παρουσιάσει ένα σχέδιο για το πώς θα αυξηθεί το ποσοστό κάλυψης εργαζομένων από συλλογικές συμβάσεις εργασίας. Τα μέτρα που θα περιλαμβάνει το σχέδιο δράσης θα αφορούν, μεταξύ άλλων, τη δημιουργία βάσεων δεδομένων, με στοιχεία ιδίως για τους μισθούς, το κόστος παραγωγής, την ανταγωνιστικότητα της ελληνικής οικονομίας και την απασχόληση, μέτρο που υπηρετεί την κατεύθυνση προσαρμογής των συλλογικών συμβάσεων στα μέτρα των εργοδοτών.

Στο νομοσχέδιο ορίζεται ότι ως συλλογικές συμβάσεις προσμετρούνται όχι μόνο οι κλαδικές και οι επιχειρησιακές συμβάσεις αλλά και αυτές που υπογράφτηκαν με τις ενώσεις προσώπων, οι οποίες ιδιαίτερα τον καιρό της καπιταλιστικής κρίσης αποτέλεσαν μηχανισμό της εργοδοσίας για να επιβάλει μείωση ή καθήλωση των μισθών. Ακόμα προσμετρούνται και οι ειδικές αποφάσεις του ΟΜΕΔ. Αναφέρει στην αιτιολογική έκθεση την ανάγκη παρακολούθησης του ποσοστού κάλυψης των αμοιβών των εργαζομένων μέσω συλλογικών συμβάσεων, υπολογίζοντας προς τούτο ότι όλες οι συλλογικές συμβάσεις περιλαμβανομένων των επιχειρησιακών ανεξάρτητα από το αν αυτές καταρτίστηκαν από σωματεία κτλ..

Τη διαχρονική πολιτική χτυπήματος των συλλογικών συμβάσεων επιβεβαιώνουν άλλωστε πλήρως τα στοιχεία του ΟΜΕΔ και του ΙΝΕ της ΓΣΕΕ, που λένε ότι το 2009 το ποσοστό κάλυψης εργαζομένων από συλλογικές συμβάσεις ήταν 70%. Το 2023, μετά τους αλλεπάλληλους νόμους που χτύπησαν τις συλλογικές συμβάσεις, το ποσοστό κάλυψης έπεσε κάτω από 25%. Την τριετία 2007 - 2009 είχαν υπογραφεί 503 κλαδικές και ομοιοεπαγγελματικές συμβάσεις εργασίας και 666 επιχειρησιακές, οι οποίες γίνονται αυτόματα υποχρεωτικές.

Την τριετία 2021 και 2023 υπογράφτηκαν μόλις 74 κλαδικές και ο ομοιοεπαγγελματικές συμβάσεις, από τις οποίες η κυβέρνηση έκανε υποχρεωτικές μόνο τις 25, δηλαδή το 34,5%. Το 2024 μέχρι τον Σεπτέμβρη είχαν υπογραφεί 8 κλαδικές και έχετε κάνει υποχρεωτικές μόνο τις 2, αλλά αυτό που ακούγεται επίσης προκλητικό κυρία Υπουργέ είναι ότι το Κράτος, η εργοδοσία, δεν παρεμβαίνουν στο συνδικαλιστικό κίνημα. Όλα αυτά τα χρόνια με νόμους του ΠΑΣΟΚ, της Νέας Δημοκρατίας, του ΣΥΡΙΖΑ, έχουν χτυπηθεί οι συλλογικές συμβάσεις, το δικαίωμα της απεργίας, συνολικά τα συνδικαλιστικά δικαιώματα, ενώ επιχειρείται να επιβληθεί αυστηρός έλεγχος στα συνδικάτα. Τέτοιος είναι ο νόμος Χατζηδάκη, η εγκύκλιος Αχτσιόγλου, για να μην κηρυχθεί μια συλλογική σύμβαση υποχρεωτική.

Ακόμα είναι χαρακτηριστικό το νομικό οπλοστάσιο που έχουν συνδιαμορφώσει τα κόμματα αυτά. Έχει ως αποτέλεσμα 9 στις 10 απεργίες να κρίνονται παράνομες ή και καταχρηστικές. Η Κυβέρνηση βέβαια θεωρεί επίσης τους εργαζόμενους στο Δημόσιο «χρυσόψαρα». Θυμούνται πολύ καλά οι εργαζόμενοι και γνωρίζουν πως όλες οι κυβερνήσεις μέχρι σήμερα έκοψαν το 2010 και διατηρούν μέχρι και τώρα την κατάργηση του 13ου και 14ου μισθού. Πετσόκοψαν παραπέρα τους μισθούς με διάφορες μεθοδεύσεις. Επομένως, ο ισχυρισμός ότι αντιμετωπίζεται η υστέρηση, είναι επιεικώς απαράδεκτος ή ας το πούμε αίολος. Τα συνδικάτα είναι πάλι σε μια διαδικασία υποβολής μιας πρότασης νόμου.

Για όλα όσα παραπάνω αναφέραμε, κύριοι της Κυβέρνησης και της συναινετικής Αντιπολίτευσης, οι εργαζόμενοι όλο και σε μεγαλύτερο ποσοστό κάνουν τη δυσαρέσκεια, την οργή, συμμετοχή στον αγώνα για τις ανάγκες τους. Αμφισβητούν όλο και περισσότερο την ταξική σας πολιτική, δυναμώνουν τους αγώνες. Διεκδικούν να ζουν όπως οι δυνατότητες της εποχής το επιτρέπουν. Οι εργαζόμενοι ξέρουν καλά ότι για να κερδίσουν ουσιαστικές αυξήσεις, πρέπει να χάσει το κεφάλαιο. Για αυτό αγωνίζονται με τον μαθηματικό τύπο που διασφαλίζει τις ανάγκες τους, αλγόριθμος των αναγκών και όχι των κερδών. Σας καλούμε να πάρετε πίσω αυτό το έκτρωμα.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Τσαπανίδου Παρθένα (Πόπη), Έξαρχος Νικόλαος (Πάκος), Κατσώτης Χρήστος, Στολτίδης Λεωνίδας, Συντυχάκης Εμμανουήλ, Αθανασίου Μαρία, Γραμμένος Βασίλειος, Φωτίου Θεανώ, Οικονομόπουλος Αθανάσιος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Παππάς Πέτρος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Ο σκοπός του παρόντος νομοσχεδίου ο οποίος διατυπώνεται στο άρθρο 1 του παρόντος, φέρεται να είναι η βελτίωση των συνθηκών διαβίωσης και εργασίας και η προστασία του εισοδήματος των εργαζομένων, μέσω της θεσμοθέτησης επαρκών κατώτατων μισθών. Επίσης, ως σκοπός ορίζεται και η προώθηση των συλλογικών διαπραγματεύσεων για τον καθορισμό των μισθών και η ενίσχυση της πρόσβασης των εργαζομένων στην προστασία που παρέχει ο κατώτατος μισθός.

Επιπροσθέτως, ορίζονται μισθολογικές διαφοροποιήσεις και κρατήσεις επί του κατώτατου μισθού και ημερομισθίου, προσαρμόζοντας το περιεχόμενο του άρθρου 6 της οδηγίας στην ελληνική έννομη τάξη. Το άρθρο 6 της οδηγίας επιτρέπει τη χρήση διαφοροποιήσεων και κρατήσεων επί του κατώτατου μισθού και ημερομισθίου, αν δεν δημιουργούν κίνδυνο για την επάρκεια αυτών και αν τηρούνται οι αρχές της απαγόρευσης, των διακρίσεων και της αναλογικότητας. Οι μισθολογικές διαφοροποιήσεις για νέους μπορεί να είναι δικαιολογημένες, ομοίως και οι διαφοροποιήσεις για τις κρατήσεις φόρων και ασφαλιστικών εισφορών.

Ωστόσο τα κόστη διαβίωσης, ενέργειας και στέγασης, έχουν εκτοξευθεί. Τα νοικοκυριά δυσκολεύονται να ανταπεξέλθουν στις βασικές τους ανάγκες. Οι περισσότεροι μένουν δίχως χρήματα ήδη σχεδόν δέκα μέρες πριν ξαναπληρωθούν και αυτό τους συμβαίνει όχι από σπατάλη, αλλά ακόμη και μόνο έχοντας καλύψει τις βασικές καθημερινές ανάγκες με όσα χρήματα τους έφτασαν. Με λίγα λόγια οι Έλληνες δεν μπορούν να τα βγάλουν πέρα. Είναι σαφές, ότι οι αμοιβές για τους εργαζόμενους πρέπει να γίνουν ξανά επαρκείς και να σας υπενθυμίσω, κυρία Υπουργέ, τους μισθούς των γιατρών του ΕΣΥ, που το ΣτΕ είχε αποφασίσει να επανέλθουν στα επίπεδα του 2012 και δεν γίνεται ποτέ και συζητάμε γιατί μένουν ακάλυπτες οι θέσεις των γιατρών.

Οι χώρες, λοιπόν, με τους υψηλότερους κατώτατους μισθούς είναι το Λουξεμβούργο, η Ιρλανδία και η Γερμανία. Αναφερόμαστε ιδιαιτέρως στην Ιρλανδία, η οποία η οποία ξέφυγε από τη σοβαρή οικονομική κρίση από την οποία ταλαιπωρήθηκε όσο και η Ελλάδα και σε παράλληλο χρόνο, με τη διαφορά ότι πλέον η Ιρλανδία παρουσιάζει πολύ μεγάλο ρυθμό ανάπτυξης, σημαντικό πλεόνασμα, χωρίς να επηρεάζεται το βιοτικό επίπεδο των κατοίκων της με υπερφορολόγηση, αλλά επιτυγχάνει την ευημερία της με αύξηση της παραγωγής και των σχετικών κινήτρων σε τέτοιο βαθμό ώστε να μιλούμε δικαίως για ιρλανδικό θαύμα.

 Από την άλλη πλευρά, τους χαμηλότερους κατώτατους μισθούς έχουν η Βουλγαρία, η Λετονία και η Εσθονία. Στην Ευρωπαϊκή Ένωση 21 από τις 27 χώρες έχουν θεσμοθετημένο κατώτατο μισθό ενώ στις υπόλοιπες έξι, Αυστρία, Κύπρο, Δανία, Φινλανδία, Ιταλία και Σουηδία, τα επίπεδα των μισθών καθορίζονται μέσω συλλογικών διαπραγματεύσεων. Ένα αξιοπρεπές βιοτικό επίπεδο είναι ζωτικής σημασίας σε μια κοινωνία, ξέρετε. Ένας βασικός λόγος για την επίτευξη αυτού του στόχου είναι να διασφαλιστεί ότι κατά το νόμο οι κατώτατοι μισθοί είναι επαρκείς. Το ποσοστό των εργαζομένων που κερδίζουν μόνο τον κατώτατο μισθό σε πολλές ευρωπαϊκές χώρες ξεπερνά το 10%.

Ως αντικείμενο, λοιπόν, του παρόντος, ορίζεται η ενσωμάτωση της Οδηγίας της Ευρωπαϊκής Ένωσης 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου του 2022, για επαρκείς κατώτατους μισθούς στην Ευρωπαϊκή Ένωση, όπως, επίσης, ο καθορισμός επαρκούς νομοθετημένου μισθού και ημερομισθίου και αναπροσαρμογής αυτού. Η συμμετοχή των κοινωνικών εταίρων στον καθορισμό των μισθών, με σκοπό να καθορίζονται δίκαια οι μισθοί, οι οποίοι να επιτρέπουν αξιοπρεπές επίπεδο διαβίωσης. Επίσης, το σκοπούμενο είναι η προστασία των εργαζομένων με τη μορφή του κατώτατου μισθού κατά την ανάθεση και την εκτέλεση των δημοσίων συμβάσεων, καθώς και η αναπροσαρμογή των βασικών μισθών του προσωπικού του δημόσιου τομέα.

Σύμφωνα με την Eurostat, οι Έλληνες καταναλωτές είναι οι δεύτεροι πιο φτωχοί στην Ευρωπαϊκή Ένωση, πάνω μόνο από τη Βουλγαρία. Συγκεκριμένα, το κατά κεφαλήν ΑΕΠ ως αγοραστική δύναμη στη χώρα μας είναι κατά 33% κάτω από το μέσο όρο της Ευρωπαϊκής Ένωσης. Το έτος 2022, ήμασταν η μόνη χώρα της Ευρωπαϊκής Ένωσης, στην οποία ο κατώτατος μισθός παρέμεινε χαμηλότερος από τον κατώτατο μισθό του έτους 2012, αλλά και η μοναδική με αρνητικό μέσο ρυθμό ανάπτυξης μέχρι το 2019, λόγω της κρίσης χρέους.

Για το 2023, το 23,9% των εργαζομένων στην Ελλάδα, σύμφωνα με το Πληροφοριακό Σύστημα «ΕΡΓΑΝΗ», αμείβεται βάσει του κατώτατου μισθού, δηλαδή το ένα τέταρτο των απασχολουμένων του ιδιωτικού τομέα. Ένα μεγάλο, μάλιστα, μέρος των απασχολούμενων μισθωτών, περί τους 700.000 ή 29,6% του συνόλου των μισθωτών, απασχολούνταν το 2022 σε μικρές επιχειρήσεις κάτω των 10 ατόμων. Το 35% αυτών των εργαζομένων είχε δηλωθεί ότι αμειβόταν με τον κατώτατο μισθό.

Ως προς τη συμμετοχή των κοινωνικών εταίρων στον καθορισμό των μισθών, ώστε να καθορίζονται δίκαιοι μισθοί που επιτρέπουν αξιοπρεπές επίπεδο διαβίωσης, έχουμε να παρατηρήσουμε ότι η πλειονότητα του πληθυσμού, σίγουρα η μεσαία τάξη, η οποία δοκιμάζεται πολύ σκληρά μέχρι αφανισμού, εδώ και 15 χρόνια στερείται αξιοπρεπούς επιπέδου διαβίωσης.

Στην Αιτιολογική Έκθεση, επίσης, αναφέρετε ότι η ενσωμάτωση της Οδηγίας δε θίγει το δικαίωμα συλλογικής αυτονομίας, δηλαδή διεξαγωγής συλλογικών διαπραγματεύσεων και σύναψης, όπως κατοχυρώνεται στο Ελληνικό Σύνταγμα και τους εκτελεστικούς αυτού νόμους. Ωστόσο, διερωτώμαι αν η Πολιτεία και οι κυβερνητικές επιλογές είναι σε θέση να διασφαλίσουν και να εγγυηθούν την πρακτική εφαρμογή των συνταγματικών κεκτημένων.

Με το παρόν, με το οποίο προωθείται η ενσωμάτωση της Οδηγίας 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου του 2022, για επαρκείς κατώτατους μισθούς στην Ευρωπαϊκή Ένωση, με την ονομασίαa, L275, ορίζεται ότι οι κατώτατοι μισθοί θα πρέπει να εξασφαλίζουν αξιοπρεπές επίπεδο διαβίωσης, λαμβάνοντας υπόψη το κόστος ζωής. Διαρκής στόχος πρέπει να είναι να βελτιωθούν οι συνθήκες εργασίας και διαβίωσης όλων των εργαζομένων στη χώρα και να είναι εξασφαλισμένη η οικονομική και κοινωνική πρόοδος.

Η «Ελληνική Λύση» ρωτά την Κυβέρνηση, τι από αυτά συμβαίνει στην Ελλάδα; Τίποτα. Ο μέσος μισθός στην Ελλάδα είναι χαμηλότερος από ό,τι ήταν το 2009. Η Ελλάδα κατέχει αυτή τη μοναδικότητα. Δε συμβαίνει σε καμία άλλη χώρα της Ευρωπαϊκής Ένωσης, αλλά ούτε και του ανεπτυγμένου κόσμου. Ο κατώτατος μισθός στην Ελλάδα έχει φτάσει πλέον στο ποσό των 830 ευρώ το μήνα ή με υπολογισμό και των δώρων, ανέρχεται ανά μήνα στο ποσό των 968 ευρώ. Ας σημειώσουμε ότι η Eurostat προσθέτει τις μηνιαίες μισθολογικές αποδοχές συν τα δώρα και διαιρεί το σύνολο διά 12, διαχέοντας τα δώρα σε μηνιαία βάση.

Το συμπέρασμα, λοιπόν, είναι ότι ο βασικός μισθός στην Ελλάδα είναι σε αγοραστική δύναμη πιο χαμηλός και από τον κατώτατο σε Ιταλία, Πορτογαλία, Ισπανία. Στη Γερμανία, ο κατώτατος μισθός ανέρχεται σε 2.054 ευρώ, αυξημένος κατά ποσοστό 33 % από το έτος 2020 και εξής. Είναι από τους πιο ψηλούς στην Ευρωπαϊκή Ένωση, μαζί με τους μισθούς που προσφέρει η Ολλανδία, η Ιρλανδία και το Λουξεμβούργο.

Τούτο μεταφράζεται ότι στη Γερμανία το ίδιο καλάθι προϊόντων κοστίζει 365 ευρώ το μήνα, σύμφωνα με το Ινστιτούτο Έρευνας Λιανεμπορίου Καταναλωτικών Αγαθών, αλλά ο εργαζόμενος εκεί κερδίζει τουλάχιστον 2.054 ευρώ το μήνα και μπορεί να ανταπεξέλθει. Αντίθετα, στην Ελλάδα, το καλάθι μπορεί να κοστίζει 26% λιγότερο, αντίστοιχα 265 ευρώ το μήνα, αλλά ο κατώτατος μισθός είναι πολύ κατώτερος, ανερχόμενος στο 47% του γερμανικού ή το ποσό των 830 ευρώ.

Κάτω από αυτές τις προϋποθέσεις, η εν λόγω Οδηγία μοιάζει περισσότερο με ευχολόγιο. Για αυτούς τους πιο πάνω λόγους η πληθωριστική, αλλά και η στεγαστική κρίση στην Ελλάδα έχουν πολύ πιο έντονα χαρακτηριστικά από ότι στις υπόλοιπες ευρωπαϊκές χώρες, διότι οι αποδοχές είναι πολύ χαμηλές και η όποια τυχόν αύξηση, είτε στο κρέας είτε στο γάλα είτε στο ενοίκιο, έχει άλλη βαρύτητα εδώ απ’ ότι σε άλλες χώρες και οι μικρές αυξήσεις στα προϊόντα έχουν πολύ μεγάλο αντίκτυπο στα νοικοκυριά.

Ας σημειώσουμε, για παράδειγμα, την τεράστια αύξηση στην τιμή του ψωμιού. Το μισό κιλό χωριάτικο ψωμί κόστιζε μέχρι πέρυσι 60 - 70 λεπτά. Μόλις φέτος κοστίζει 1 ευρώ ή και σε κάποιους φούρνους 1,20. Το μισό κιλό 1,20 λεπτά. Η αύξηση, λοιπόν, σε ένα τόσο βασικό είδος πρώτης ανάγκης, είναι της τάξης του 80% - 100%. Τα νοικοκυριά, λοιπόν, στην Ελλάδα δαπανούν σχεδόν τα διπλάσια χρήματα σε σύγκριση με πέρυσι μόνο για ψωμί.

Ως προς τη στεγαστική κρίση, η αύξηση της ζήτησης, είτε από επενδυτές είτε από επισκέπτες σε βραχείες μισθώσεις, διαμορφώνουν το τοπίο σε τέτοια μεγέθη, στα οποία οι μέσοι μισθωτοί είναι αδύνατον να ανταποκριθούν. Ενδεικτικό είναι ότι αυξάνεται το ποσοστό των νοικοκυριών τα οποία δαπανούν, ξοδεύουν πάνω από το 40% του εισοδήματός τους στη στέγαση. Έτσι οι μισθωτοί τείνουν να γίνουν ένα είδος «ιθαγενών», οι οποίοι είναι αναγκασμένοι στην καθημερινή τους ζωή και ως προς την κάλυψη των βασικών τους αναγκών, να υφίστανται κόστη καθημερινών αναγκών προσαρμοσμένα στην αγοραστική δύναμη των επισκεπτών, η οποία είναι πολύ μεγαλύτερη από τη δική τους.

Από την άλλη πλευρά, η Κυβέρνηση εφαρμόζει πολιτική αντικινήτρων για την αύξηση των μισθών και αυτό είναι ουσιαστικό πρόβλημα, ειδικά σε εποχή πληθωριστικής κρίσης, όπως οι υψηλές εργοδοτικές εισφορές ή οι υψηλοί φορολογικοί συντελεστές. Και πώς να μην καταφύγουν οι κυβερνήσεις σε αυτά τα εξοντωτικά για τα νοικοκυριά μέτρα, από τη στιγμή κατά την οποία η κάθε είδους παραγωγή στην πατρίδα μας, είτε πρωτογενής, είτε δευτερογενής, μειώνεται όλο και περισσότερο μέχρι τον αφανισμού; Να είναι καλά τα φωτοβολταϊκά που βάζετε και στα χωράφια μας.

Κυρίες και κύριοι, αυτήν τη στιγμή, η ακρίβεια είναι από τα μεγαλύτερα προβλήματα στην Ελλάδα. Οι τιμές τροφίμων αυξάνονται με ταχύτερο ρυθμό από το μέσο όρο της Ευρώπης, με εντυπωσιακές ανατιμήσεις σε προϊόντα. Αναφέρουμε ενδεικτικά κάποια παραδείγματα που δείχνουν το μέγεθος αυτού του προβλήματος: το ψωμί, το οποίο ήδη αναλύσαμε, η ζάχαρη, τα γαλακτοκομικά, τα αυγά, όπως, επίσης και οι τιμές των καυσίμων παραμένουν πολύ υψηλές σε σύγκριση με τη δυνατότητα των νοικοκυριών, επηρεάζοντας τον μηνιαίο προϋπολογισμό τους. Οι λογαριασμοί ενέργειας συνεχίζουν να αποτελούν μεγάλη επιβάρυνση στα νοικοκυριά, ειδικά κατά την χειμερινή περίοδο.

Αυτά επιγραμματικά είναι μόνο μερικά από τα παραδείγματα, τα οποία αναδεικνύουν τη δυσκολία που αντιμετωπίζουν τα ελληνικά νοικοκυριά, καθώς το κόστος ζωής αυξάνεται ταχύτερα από τα εισοδήματα. Αυξήσεις αποδοχών κατά 10, 20 ή 30 ευρώ, είναι αμελητέες, τη στιγμή κατά την οποία το κόστος ζωής αυξάνεται ραγδαία κατά 50%. Είναι προφανές ότι οι εργαζόμενοι πρέπει να προστατεύονται αποτελεσματικά από αυξήσεις κόστους.

Η «Ελληνική Λύση» έχει προτείνει επανειλημμένως μέτρα προς αποτελεσματική αντιμετώπιση της ανεπάρκειας του κατώτατου μισθού, στην κάλυψη των βασικών αναγκών των Ελλήνων. Επί παραδείγματι, προτείνουμε τη στοχευμένη αύξηση του κατώτατου μισθού, με βάση τις εξής παραμέτρους. Για την αύξηση του κατώτατου μισθού θα χρειαστεί να λαμβάνονται υπόψη τόσο η αύξηση του κόστους ζωής όσο και οι ανάγκες των νοικοκυριών. Οι αυξήσεις απαιτείται να συνοδεύονται από μελέτες για την επίδραση του στη λειτουργία και στη βιωσιμότητα των επιχειρήσεων, διασφαλίζοντας την ανθεκτικότητα της αγοράς εργασίας.

Επίσης, απαραίτητες κρίνουμε γενναίες φορολογικές ελαφρύνσεις για εργαζόμενους με χαμηλά εισοδήματα. Ένα τέτοιο μέτρο είναι και η μείωση φόρων και εισφορών για εργαζόμενους με χαμηλούς μισθούς, ώστε να αυξηθεί το διαθέσιμο εισόδημά τους. Θεωρούμε στοιχείο πρώτης σημασίας τη στήριξη των μικρομεσαίων επιχειρήσεων, έτσι ώστε να δοθούν κίνητρα για επενδύσεις στην καινοτομία και στην αξιοποίηση των νέων ιδεών στην παραγωγή, έτσι ώστε να αυξηθεί η παραγωγικότητα, διευκολύνοντας κατ’ αυτόν τον τρόπο την αύξηση των μισθών.

Το βασικότερο, ωστόσο, όλων είναι η πολιτεία να αναπτύξει αποτελεσματικούς τρόπους καταπολέμησης της ακρίβειας, μέσω του ελέγχου των τιμών. Κρίνουμε αναγκαίο να διενεργούνται αυστηρότεροι έλεγχοι στην αγορά και αποφυγή αθέμιτων πρακτικών και αισχροκέρδειας. Με τα παραπάνω μέτρα, η Ελλάδα είναι βέβαιο ότι θα βελτιώσει την ποιότητα ζωής των εργαζομένων, ενώ, ταυτόχρονα, θα διασφαλίσει την ανάπτυξη της οικονομίας και τη βιωσιμότητα των επιχειρήσεων.

Ως προς το παρόν νομοσχέδιο, συνοπτικά, η «Ελληνική Λύση» θεωρεί ότι τούτο δεν αντιμετωπίζει το πρόβλημα της ακρίβειας στην Ελλάδα, ούτε δημιουργεί αξιοπρεπείς συνθήκες διαβίωσης στους Έλληνες πολίτες. Η σημερινή κατάσταση στην Ελλάδα αναδεικνύει την ανάγκη για λήψη πιο αποτελεσματικών μέτρων, όπως η σημαντική ενίσχυση της εγχώριας παραγωγής σε κάθε τομέα και σε κάθε επίπεδο, καθώς επίσης και μέτρων για την καταπολέμηση της αισχροκέρδειας.

Οι παρούσες μισθολογικές αυξήσεις τις οποίες υπόσχεται η Κυβέρνηση δεν επαρκούν για να καλύψουν την άνοδο των τιμών, αφού αυτές οφείλονται σε παράγοντες, όπως η εξάρτηση της Ελλάδας από εισαγωγές ή περιορισμένες εγχώριες παραγωγικές δυνατότητες και η χαμηλή ανταγωνιστικότητα σε σχέση με άλλες χώρες της Ευρωπαϊκής Ένωσης. Ας απαντήσουμε, λοιπόν, στο πότε ένας μισθός θεωρείται αξιοπρεπής και ικανός να διασφαλίσει στο ελάχιστο την κάλυψη των βασικών αναγκών.

Η υπ’ αριθμόν 28 αιτιολογική σκέψη της υπό κρίση Οδηγίας, η οποία αναφέρεται και στην αιτιολογική έκθεση του παρόντος νομοσχεδίου, ορίζει ότι οι μισθοί είναι επαρκείς αν είναι δίκαιοι σε σχέση με την κατανομή των αγαθών στα κράτη - μέλη και αν διασφαλίζουν αξιοπρεπές επίπεδο διαβίωσης για τους εργαζόμενους, με σχέση εργασίας πλήρους απασχόλησης. Ωστόσο, στην εποχή του Προγράμματος «Ελλάδα 2000», από τα βασικά αγαθά, όπως γάλα, ρύζι, αλεύρι, λάδι κ.λπ., μέχρι και ότι αφορά στην ενέργεια, όπως πετρέλαιο, φυσικό αέριο, βενζίνη, ηλεκτρικό ρεύμα κ.λπ., έχουν κόστος δυσανάλογο του κατώτατου μισθού και τείνουν να γίνουν δυσβάσταχτα για ένα μέσο μισθό.

Η κύρωση, ως εκ τούτου, της παρούσας Ευρωπαϊκής Οδηγίας βλέπουμε, δυστυχώς, ότι δεν φαίνεται αρκετή να βελτιώσει την κατάσταση στην πατρίδα μας, ειδικά όταν η κυβερνητική πολιτική δεν ενισχύει καθόλου την παραγωγή, ούτε δίνει κίνητρα για ανάπτυξη παραγωγικών διαδικασιών σε ασφαλές και αξιόπιστο περιβάλλον. Η συνέχεια στην επόμενη συνεδρίαση στην κατ’ άρθρο συζήτηση. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ολοκλήρωσε την εισήγησή της η Ειδική Αγορήτρια της Ελληνικής Λύσης και ευχαριστούμε για την ακρίβεια στο χρόνο. Πριν δώσω το λόγο στην Ειδική Αγορήτρια της Νέας Αριστεράς, την κυρία Θεανώ Φωτίου, να αναγνώσω τους φορείς.

Η Γενική Συνομοσπονδία Εργατών Ελλάδος (ΓΣΕΕ), η Γενική Συνομοσπονδία Επαγγελματιών Βιοτεχνών Εμπόρων Ελλάδος (ΓΣΕΒΕΕ), ο Σύνδεσμος Επιχειρήσεων και Βιομηχανιών (ΣΕΒ), ο Σύνδεσμος Ελληνικών Τουριστικών Επιχειρήσεων (ΣΕΤΕ), ο Σύνδεσμος Βιομηχανιών Ελλάδος, η Ελληνική Συνομοσπονδία Εμπορίου και Επιχειρηματικότητας (ΕΣΕΕ), η Ελληνική Στατιστική Αρχή, το Συμβούλιο Οικονομικών Εμπειρογνωμόνων, η Επιστημονική Επιτροπή για την ενσωμάτωση της Κοινοτικής Οδηγίας (ΕΕ)2022/2041 Ευρωπαϊκού Κοινοβουλίου και του Συμβουλίου της 19ης Οκτωβρίου 2022 για επαρκείς κατώτατους μισθούς στην Ε.Ε., η Ανώτατη Διοίκηση Ενώσεων Δημοσίων Υπαλλήλων (ΑΔΕΔΥ), η Πανελλήνια Ομοσπονδία Εργαζομένων στον Επισιτισμό - Τουρισμό (ΠΟΕΕΤ), η Πανελλήνια Ομοσπονδία Οικοδόμων, το Σωματείο Εργαζομένων Επιθεώρησης Εργασίας (ΣΕΕΠΕ).

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Κύριε Πρόεδρε, πρέπει να παρέμβω, γιατί εμείς σε αυτό το κόμμα που βρισκόμαστε, στην «Πλεύση Ελευθερίας», είμαστε τρεις καλλιτέχνες. Θέλουμε οπωσδήποτε να μπει ένα καλλιτεχνικό σωματείο ή το ΣΕΗ ή η Ένωση Τραγουδιστών ή τουλάχιστον, η ΠΟΘΑ, η Πανελλήνια Οργάνωση Θεάματος - Ακροάματος. Δεν γίνεται να μην ακουστεί η φωνή των καλλιτεχνών, οι οποίοι δεινοπαθούν. Εάν θέλετε να βάλετε έναν, να βάλετε την ΠΟΘΑ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Μπιμπίλα, να ξέρετε το εξής. Από την «Πλεύση Ελευθερίας», από τις προτάσεις σας έχουν μπει στον κατάλογο ήδη δύο, η Πανελλήνια Ομοσπονδία Εργαζομένων στον Επισιτισμό - Τουρισμό και η ΓΣΕΕ.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Ναι, κύριε Πρόεδρε, όμως θα επιμείνω να μπει ένα καλλιτεχνικό σωματείο, οπωσδήποτε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Δημητριάδη, έκανα την ανάγνωση των κοινοβουλευτικών φορέων πριν έρθετε. Έχετε κάτι να προτείνετε; Θέλετε να αναγνώσετε τους φορείς που προτείνετε, διότι έχω κάνει τη σύνδεση.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):**  Ναι, κύριε Πρόεδρε, με συγχωρείτε. Ήμουν στην Ολομέλεια γιατί είμαι κι εκεί εισηγητής. Έχουμε να προτείνουμε τους εξής : ΓΣΕΕ, ΑΔΕΔΥ, ΓΣΕΒΕΕ, ΣΕΤΕ, ΔΥΠΑ, ΙΟΒΕ, ΙΝΣΒΕ και ΟΜΕΔ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Δημητριάδη, με ενημερώνουν από τη Γραμματεία, ότι οι τέσσερις από αυτούς τους οποίους προτείνετε, έχουν εισαχθεί στον κατάλογο των φορέων που θα προσκληθούν.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Κύριε Πρόεδρε, συγνώμη που επανέρχομαι. Με συγχωρείτε πάρα πολύ, θα επιμείνουμε πάρα πολύ, γιατί η «Πλεύση Ελευθερίας» έχει τρεις καλλιτέχνες και θέλουμε οπωσδήποτε να ακουστεί η φωνή των καλλιτεχνών. Δεν φτάνει να τα λέμε εμείς. Καλέστε την ΠΟΘΑ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εντάξει κύριε Μπιμπίλα. Θα καλέσουμε την ΠΟΘΑ, την Πανελλήνια Ομοσπονδία Θεάματος - Ακροάματος.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):**  Κύριε Πρόεδρε, να καλέσουμε και τους εργαζόμενους στην τηλεόραση και στην ΕΡΤ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μα, πάμε έτσι κλαδικά σε σωματεία. Μετά θα καλέσουμε όλα τα σωματεία. Δεν γίνεται. Το ξαναλέω πάλι. Σύμφωνα με τον Κανονισμό, το 30% πρέπει να έχει προταθεί από τη μειοψηφία. Εδώ δεν έχει προταθεί το 30%, έχει προταθεί το 70% από τη Μειοψηφία και οι φορείς τους οποίους καλούμε, μπορούν να είναι μέχρι εννέα. Καθ’ υπέρβαση τώρα έχουμε πάει στους 13 και στους 14.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, συγνώμη, με όλη την ανοχή σας, μπορώ να πω κάτι; Την άλλη φορά καλέσαμε στην τελευταία επιτροπή τους φορείς, οι οποίοι από αυτούς που καλέσαμε πολλοί δεν ήρθαν – οπότε αυτό είναι ένα θέμα – και πάρα πολλοί φύγανε νωρίς και δεν απάντησαν στις ερωτήσεις μας. Είναι πάρα πολύ σωστό αυτό που κάνουμε να καλούμε τους φορείς, αλλά πρέπει και να μένουν μέχρι το τέλος και να δίνουν απαντήσεις, για να έχουμε και εμείς μια πλήρη εικόνα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχετε δίκιο. Θα το επισημάνω αύριο.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Να τους το πείτε. Δεν είναι σωστό όσοι έρχονται εδώ να λένε το «ποίημά τους» και να φεύγουν. Θα πρέπει να μένουν εδώ, γιατί και εμείς ετοιμάζουμε τις ερωτήσεις στοχευμένα και θέλουμε στοχευμένες απαντήσεις.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχετε δίκιο κυρία Αθανασίου. Αύριο θα το επισημάνουμε, θα τους το πούμε και θα τους ζητήσουμε να παραμείνουν, να ακούσουν τις ερωτήσεις που θα θέσουν οι βουλευτές και εάν δεν τους αφορά καμία ερώτηση, τότε μπορούν να αποχωρήσουν.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Και έτσι ας καλούμε φορείς, γιατί έτσι και αλλιώς, δεν έρχονται όλοι, κύριε Πρόεδρε. Ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η Ειδική Αγορήτρια της «Νέας Αριστεράς», η κυρία Θεανώ Φωτίου έχει το λόγο.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, επιμένω ότι πρέπει να έρχονται οι φορείς. Έχουν καταλάβει ότι ο λόγος τους δεν περνάει, για αυτό είδατε ότι στην τελευταία πρόσκληση των φορέων οι μισοί δεν ήλθαν, δεν εμφανίστηκαν. Τόσο περίεργο σας φαίνεται αυτό; Η «Νέα Αριστερά» θεωρεί ότι αποτελεί πολιτική εξαπάτηση η δήθεν ενσωμάτωση της Ευρωπαϊκής Οδηγίας για επαρκείς κατώτατους μισθούς στην Ευρωπαϊκή Ένωση, διότι η ενσωμάτωση στο ελληνικό δίκαιο παραβιάζει το γράμμα και το πνεύμα της ίδιας της Οδηγίας, πρώτον, στον προσδιορισμό του κατώτατου μισθού για αξιοπρεπή διαβίωση και, δεύτερον, στην αύξηση των συλλογικών διαπραγματεύσεων και συλλογικών συμβάσεων εργασίας για να καλυφθεί τουλάχιστον το 80% των εργαζομένων.

Πιστεύουμε ότι με συνεχείς λαθροχειρίες αλλοιώνεται το περιεχόμενο και το πνεύμα της Οδηγίας. Μόνος στόχος του νομοσχεδίου είναι η καθήλωση των μισθών στα χαμηλότερα επίπεδα, ώστε να προωθηθεί το μοντέλο της φθηνής εργασίας, που αποτελεί τον κεντρικό άξονα της νεοφιλελεύθερης στρατηγικής της «Νέας Δημοκρατίας» για την ανάπτυξη. Ένα μοντέλο ανάπτυξης καταστροφικό, που βασίζεται στις πολιτικές διάλυσης των εργασιακών δικαιωμάτων, της φτωχοποίησης των εργαζομένων προς όφελος του μεγάλου κεφαλαίου, ένα μοντέλο που έχει φέρει τη χώρα μας να είναι ουραγός στην Ευρωπαϊκή Ένωση στους μισθούς, αποκλίνοντας από το μέσο ευρωπαϊκό μισθό και συγκλίνοντας με τους μισθούς της Βουλγαρίας. Την περίοδο 2019 - 2023 ο μέσος μισθός έχασε 7,7% της αγοραστικής του δύναμης και το ίδιο συμπεραίνει και ο ΟΟΣΑ στη χώρα μας.

Την περίοδο, δηλαδή, της διακυβέρνησης της Νέας Δημοκρατίας, ο πραγματικός μέσος μισθός μειώθηκε, διότι, ενώ είχε αύξηση κατά 6,5% με στοιχεία της ΕΛΣΤΑΤ, φαγώθηκε από την ακρίβεια, κυρίως με τις αυξήσεις τιμών των τροφίμων που ήταν στο 28,1%, στέγη και τα λοιπά. Ποιος ευνοήθηκε από αυτή την ιστορία; Γιατί έτσι έγινε για τους μισθούς, αλλά κάποιοι ευνοήθηκαν.

Η άλλη πλευρά, λοιπόν, είναι ότι την περίοδο 2019-2023, με στοιχεία της ΕΛΣΤΑΤ – για αυτό μιλάω για αυτή την περίοδο και όχι για σήμερα – έχουμε εκτόξευση της κερδοφορίας των επιχειρήσεων, κυρίως των μεγάλων και εκείνων που ανήκουν στους μεγάλους επιχειρηματικούς ομίλους. Είναι χαρακτηριστικό ότι τα κέρδη των εισηγμένων την ίδια περίοδο υπερπενταπλασιάστηκαν, το 2023 ειδικά ήταν 10 δισ. ευρώ. Επομένως, μπορείτε να καταλάβετε ποιος κέρδισε κατά την περίοδο της διακυβέρνησης της Νέας Δημοκρατίας και ποιος έχασε.

Η «Νέα Δημοκρατία», λοιπόν, επιχειρεί, πεντέμισι χρόνια τώρα, με νομοθετήματα τη διάλυση των εργασιακών δικαιωμάτων, τον περιορισμό της συνδικαλιστικής δράσης και την ποινικοποίηση της απεργίας και των απεργών. Φέρνει σήμερα η Κυβέρνηση αυτό, αφενός εξαναγκασμένη από την υποχρεωτικότητα της εφαρμογής της Ευρωπαϊκής Οδηγίας, που έχει ήδη εκπνεύσει από τις 17 Οκτωβρίου, προκειμένου να αποφύγει πιθανές κυρώσεις και αφετέρου κάτω από την πίεση των πρόσφατων κινητοποιήσεων.

Είναι προφανές ότι δε θέλει την ουσιαστική εφαρμογή των διατάξεων της οδηγίας για επαρκείς κατώτατους μισθούς και ενίσχυση των συλλογικών διαπραγματεύσεων και συλλογικών συμβάσεων, γιατί πιστεύω ότι έρχονται σε αντίθεση με τον κεντρικό πυρήνα της πολιτικής της, που είναι η αύξηση της κερδοφορίας των μεγάλων επιχειρήσεων με την υποτίμηση της εργασίας και την φτωχοποίηση των εργαζομένων. Πολιτική που περνά μέσα από την υπονόμευση της συνδικαλιστικής δράσης και της δυνατότητας των συνδικάτων για ουσιαστική διαβούλευση. Για αυτό, έφερε ένα νομοσχέδιο χωρίς διαβούλευση, με τους εργαζόμενους και τα συνδικάτα, εργαζόμενους και συνδικάτα.

Μεταθέτει την εφαρμογή της Οδηγίας για την ενίσχυση των συλλογικών διαπραγματεύσεων στο μέλλον, γιατί θέλει να συνεχίσει την καθήλωση των μισθών, που αποτελεί κομβικό στοιχείο του αναπτυξιακού της μοντέλου, δηλαδή της φτηνής, ευέλικτης εξατομικευμένης εργασίας, που έχει εδραιώσει και υπηρετεί με όλους τους αντιεργατικούς νόμους και ρυθμίσεις από την πρώτη της θητεία. Το σχέδιο δράσης για την προώθηση των συλλογικών διαπραγματεύσεων μετατίθεται κατά ένα χρόνο από την έναρξη ισχύος του νόμου, ενώ η πρώτη αναπροσαρμογή του κατώτατου μισθού και ημερομισθίου, με τον αλγόριθμο που περιγράφεται στο άρθρο 6, θα εφαρμοστεί την 1/1/2028.

Το κάνει, κατά την άποψή μας, με τρόπο που παραβιάζει το πνεύμα και πολλές φορές και το γράμμα της Οδηγίας, με στόχο να είναι τυπικά εντάξει με την υποχρέωση συμμόρφωσης. Στην πραγματικότητα, το νομοσχέδιο προσπαθεί να μην ενσωματώσει ουσιαστικά την Οδηγία, καθώς δεν μεταφέρει ούτε κατ’ ελάχιστο την αρμοδιότητα καθορισμού του κατώτατου στους κοινωνικούς εταίρους μέσα από τη σύναψη Εθνικής Γενικής Συλλογικής Σύμβασης Εργασίας. Δεν καθιστά υποχρεωτικές για τους κλάδους τις υπογραφόμενες από τους εργοδότες και εργαζόμενους κλαδικές συμβάσεις.

Δεν καθιερώνει την ισχύ της ευνοϊκότερης ρύθμισης. Δεν παρεμβαίνει καθολικά στο μισθολογικό πεδίο, αφού επιμένει να αφαιρεί τα 12 χρόνια εργασίας, 24 από τον υπολογισμό των τριετιών, αλλά και από τις αυριανές συλλογικές συμβάσεις εργασίας. Δεν στηρίζεται η διαπραγματευτική δυνατότητα συνδικάτων, δεν καθιστά αποφασιστικά αρμόδιους τους κοινωνικούς εταίρους για τον καθορισμό του κατώτατου, δίνοντας σε αυτούς ένα ρόλο διακοσμητικό, γνωμοδοτικό και καθιστώντας το επιστημονικό συμβούλιο, το μόνο αποφασιστικό όργανο, για πριν την τελική απόφαση του Υπουργού.

Πιο συγκεκριμένα, το άρθρο 5 του σχεδίου νόμου, που ενσωματώνει το άρθρο 4 της Οδηγίας για τη προώθηση συλλογικών διαπραγματεύσεων, είναι κυρίως διαδικαστικού χαρακτήρα. Δεν εξειδικεύει τα μέτρα - προϋποθέσεις για την προώθηση των συλλογικών διαπραγματεύσεων και της αύξησης του ποσοστού κάλυψης από συλλογικές συμβάσεις εργασίας και αποσιωπά το επίμαχο θέμα της προστασίας της άσκησης του δικαιώματος διαπραγμάτευσης των εργαζομένων, των συνδικαλιστικών εκπροσώπων, συνδικαλιστικών οργανώσεων, κάτι που έχουν περιορίσει οι αντεργατικοί νόμοι την Κυβέρνηση της «Νέας Δημοκρατίας».

Το άρθρο 6 του σχεδίου νόμου, που ενσωματώνει τα άρθρα 5 και 6 της Οδηγίας, δεν ασχολείται καθόλου με τον καθορισμό του ύψους του κατώτατου μισθού σε επαρκές επίπεδο, που να αντιστοιχεί στην αξιοπρεπή διαβίωση, αλλά μόνο ορίζει τον τρόπο αναπροσαρμογής του, θεωρώντας το ύψος του δεδομένο και επαρκές ως βάση εκκίνησης. Επίσης, μεριμνά στο να εκθέτει αναλυτικά τους λόγους για τους οποίους μπορεί να επιτρέπεται να μη γίνεται η αναπροσαρμογή του.

Έξι χρόνια μετά την έξοδο από τα μνημόνια και δύο από τα προγράμματα στήριξης και πιστωτικής εποπτείας, με τις θριαμβολογίες για μεγάλη ανάπτυξη, η Κυβέρνηση με αυτό το νόμο εξαιρεί εκ νέου τη χώρα μας από την επιστροφή στη συλλογική αυτονομία, δηλαδή να καθορίζεται ο εθνικός βασικός μισθός από την Εθνική Γενική Συλλογική Σύμβαση Εργασίας, που αποφασίζεται και υπογράφεται από τους κοινωνικούς εταίρους. Δεν δίνεται η ρύθμιση του κατώτατου μισθού και των υπόλοιπων μισθολογικών όρων από την Εθνική Γενική Συλλογική Σύμβαση Εργασίας και με μικροτροποποιήσεις ισχυροποιείται η υφιστάμενη κατάσταση καθορισμού του κατώτατου από το κράτος, συνεχίζοντας ουσιαστικά την πολιτική υποβάθμιση των συλλογικών διαπραγματεύσεων για τον ρόλο των συνδικάτων.

Θυμίζουμε ότι η μνημονιακή κατάργηση της συλλογικής αυτονομίας το 2013 έφερε την απόλυτη διάλυση του συστήματος των ελεύθερων συλλογικών διαπραγματεύσεων. Η κάλυψη από συλλογικές συμβάσεις εργασίας από 83,9% που ήταν το 2008, κατέρρευσε στο 15% το 2014, ανέβηκε στο 25,8% το 2018 και σήμερα είναι, όπως λέτε, στο 27 με 30%, ανάλογα ποιον εξετάζουμε. Είναι χαρακτηριστικό ότι, με βάση τον ΟΟΣΑ, βρισκόμαστε στην προτελευταία θέση, με τελευταία την Πολωνία, όσον αφορά το ποσοστό των συλλογικών συμβάσεων εργασίας.

Δεν προβλέπει τίποτα για στήριξη του θεσμού της διαιτησίας και επαναφορά του ρόλου του Οργανισμού Μεσολάβησης και Διαιτησίας, ΟΜΕΔ, που είναι ιδιαίτερα κρίσιμο για τη στήριξη των συλλογικών διαπραγματεύσεων και ουσιαστικά έχει ακυρωθεί με τις νομοθετικές ρυθμίσεις της Κυβέρνησης και ιδιαίτερα με την απαγόρευση της μονομερούς προσφυγής στη διαιτησία, με αποτέλεσμα να είναι μηδενικές οι διαιτητικές αποφάσεις μετά το 2021 ή λέω λάθος; Δεν αναφέρει τίποτα για τη στήριξη του πλαισίου των συλλογικών διαπραγματεύσεων και συλλογικών συμβάσεων που έχει υπονομευθεί με την κατάργηση επί της ουσίας της αρχής της ευνοϊκότερης ρύθμισης και της επεκτασιμότητας των συλλογικών συμβάσεων εργασίας και συνολικά του πλαισίου των συλλογικών διαπραγματεύσεων που είχε επαναφέρει ο νόμος Αχτσιόγλου το 2018.

Στην ίδια την αιτιολογική έκθεση της Οδηγίας αναφέρεται η σχέση μεταξύ ύψους βασικών μισθών και ημερομισθίων, με τον αριθμό των συλλογικών συμβάσεων εργασίας και διαπιστώνει ότι οι χώρες που έχουν κάλυψη πάνω από το 80% από συλλογικές συμβάσεις εργασίας, οι μισθοί εκεί είναι υψηλοί και ικανοποιητικοί και έχουν μικρό ποσοστό χαμηλόμισθων. Εσείς τι ισχυρίζεστε με το 27% έως 30% σήμερα; Ακόμα και στην Οδηγία αναφέρεται ότι οι μισθοί, για να είναι επαρκείς και δίκαιοι, πρέπει να διασφαλίζουν αξιοπρεπές επίπεδο διαβίωσης, να υπάρχει πάνω από 80% κάλυψη εργαζομένων από συλλογικές συμβάσεις εργασίας, να υπάρχει διασφάλιση της εφαρμογής εθνικών συμβάσεων για τους κατώτατους μισθούς σε συνεργασίας με τους κοινωνικούς εταίρους.

Τέταρτον, πρέπει οι μισθοί να καθορίζονται με διαφανή και προβλέψιμο τρόπο, με σεβασμό της αυτονομίας των κοινωνικών εταίρων. Σύμφωνα με την Οδηγία, ο καθορισμός του κατώτατου μισθού γίνεται με νομοθετικό τρόπο ή με συλλογικές διαπραγματεύσεις και συμφωνίες με βάση τις εθνικές παραδόσεις και πρακτικές. Για εμάς εξακολουθεί να ρυθμίζεται με το μνημονιακό νόμο του 2013, παρόλο που η εθνική παράδοση και πρακτική πριν το 2013 ήταν ο καθορισμός του κατώτατου μισθού και των μισθολογικών όρων από τους κοινωνικούς εταίρους. Φαίνεται ότι για μας, τα μνημόνια δεν έχουν τελειώσει.

Δεν περιλαμβάνει στην έννοια των εργαζομένων κατηγορίες εργαζομένων που αναφέρονται σαφώς στο προοίμιο της Οδηγίας, δηλαδή οικιακό προσωπικό, κατά παραγγελία εργαζόμενοι, εργαζόμενοι με μπλοκάκι, ψευδοαπασχολούμενοι, εργαζόμενοι σε ψηφιακές πλατφόρμες, οι ασκούμενοι, οι μαθητευόμενοι, οι ευρισκόμενοι σε απλή ετοιμότητα για εργασία και σε ετοιμότητα.

Τελευταίο, αλλά ιδιαιτέρως σημαντικό, εμπαίζει τους εργαζομένους στο Δημόσιο, καθώς μιλάει για εξίσωση αμοιβών με τον ιδιωτικό τομέα και το υπολογίζει σε μηνιαία, όχι ετήσια βάση, ξεχνώντας ότι οι μισθοί στο Δημόσιο είναι 12, ενώ στον ιδιωτικό τομέα 14. Είναι χαρακτηριστικό ότι το κονδύλιο που υπολογίζει για την αποκατάσταση των μισθών των δημοσίων υπαλλήλων είναι 143 εκατομμύρια ή μήπως δεν είναι; Δηλαδή, 20 ευρώ μικτά το μήνα για κάθε υπάλληλο του Δημοσίου.

Κάνουμε τις εξής προτάσεις. Πρώτον, θέσπιση συγκεκριμένων κριτηρίων επάρκειας του κατώτατου μισθού, ώστε να εξασφαλίζει αξιοπρεπές επίπεδο διαβίωσης των εργαζομένων και να παρέχει τη δυνατότητα απόκτησης των απαραίτητων υλικών, αγαθών και υπηρεσιών, αλλά και τη δυνατότητα πρόσβασης σε πολιτιστικές, εκπαιδευτικές και κοινωνικές δραστηριότητες, όπως άλλωστε αναφέρεται στο Προοίμιο της Οδηγίας. Πέστε μου εσείς, με τον κατώτατο μισθό που λέτε ότι θα εξασφαλίσετε, αν μπορεί να έχει κανείς πρόσβαση σε όλα αυτά;

Δεύτερον, η διαδικασία διαμόρφωσης του κατώτατου μισθού να επανέλθει στο καθεστώς που ίσχυε πριν το 2012, δηλαδή με απευθείας διαπραγματεύσεις μεταξύ των κοινωνικών εταίρων και υπογραφή Εθνικής Γενικής Συλλογικής Σύμβασης Εργασίας.

Τρίτον, στήριξη των συλλογικών διαπραγματεύσεων και των συλλογικών συμβάσεων. Κατάργηση όλων των αντεργατικών νόμων της τελευταίας πενταετίας. Ουσιαστική ανάκαμψη του κλαδικού και διακλαδικού επιπέδου διαπραγμάτευσης, πλήρη επαναφορά συνολικά του πλαισίου των συλλογικών συμβάσεων χωρίς εξαιρέσεις, εφαρμογή της αρχής της ευνοϊκότερης ρύθμισης και επέκταση των κλαδικών συμβάσεων στο σύνολο των εργαζομένων στον ίδιο κλάδο.

Τέταρτον, αναβάθμιση του θεσμού της διαιτησίας και ενίσχυσης των αρμοδιοτήτων του ΟΜΕΔ. Επαναφορά της δυνατότητας μονομερούς προσφυγής στη διαιτησία για την επίλυση των διαφωνιών που παρουσιάζονται στις συλλογικές διαπραγματεύσεις μεταξύ εργοδοτών και εργαζομένων, όπως ίσχυε αρχικά στο ν.1876/1990.

Πέμπτον, ισχυροποίηση των δυνατοτήτων συλλογικής διαπραγμάτευσης των συνδικάτων με θεσμικό πλαίσιο στήριξης και όχι περιορισμού της συνδικαλιστικής δράσης, άρση των εμποδίων που έχουν επιβάλλει οι νομοθετικές ρυθμίσεις της Κυβέρνησης στην άσκηση του δικαιώματος της απεργίας. Προώθηση της συλλογικής διαπραγμάτευσης χωρίς ισχυρά συνδικάτα και χωρίς πραγματική δυνατότητα προσφυγής σε απεργία δεν νοείται. Κατάργηση του άρθρου 93 του ν. 4808/2021 για την προστασία του δικαιώματος, δήθεν, στην εργασία, δηλαδή για την απεργοσπασία. Θέσπιση εξειδίκευσης του άρθρου 281 ώστε να μη θεωρείται κάθε απεργία καταχρηστική.

Έκτο, κατάργηση των συνεπειών της μη καταχώρησης των συνδικαλιστικών οργανώσεων στο Γενικό Μητρώο Συνδικαλιστικών Οργανώσεων Εργαζομένων, οι οποίες οδηγούν στην αναστολή του δικαιώματός τους να διαπραγματεύονται συλλογικά και να καταρτίζουν συλλογικές συμβάσεις εργασίας. Πραγματική σύγκλιση αποδοχών των εργαζομένων στο δημόσιο και στον ιδιωτικό τομέα με επαναφορά 13ου και 14ου μισθού και τέλος Συλλογική Σύμβαση Εργασίας στο Δημόσιο και «ξεπάγωμα» της διετίας 2016-2017. Είναι σαφές, από όσα είπα ότι η «ΝΕΑ ΑΡΙΣΤΕΡΑ» δεν θα ψηφίσει την Κύρωση της παρούσας Οδηγίας.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ (Προεδρεύων της Επιτροπής):** Ευχαριστώ την κυρία Θεανώ Φωτίου.

Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε. Η θέσπιση της Οδηγίας 2022/2041 για τη διαμόρφωση ενός αξιοπρεπούς κατώτατου μισθού στην Ευρώπη, αποτελεί σίγουρα ένα σημαντικό νομικό κείμενο που κατοχυρώνει υπέρ των εργαζομένων στα κράτη - μέλη αξιοπρεπείς μισθούς για την παροχή εργασίας τους. Οι συνεργάτες εντρύφησαν σε αυτό το νόμο και έτσι αυτά που καταλαβαίνω θα σας πω μπας και τα καταλάβει και ο Ελληνικός λαός.

Η διαμόρφωση του κατώτατου μισθού στα καλά τα χρόνια γινόταν ως εξής. Υπάρχει το κεντρικό σημείο ότι το 80% της διαμόρφωσης του κατώτατου μισθού πρέπει να γίνεται μέσα από συλλογικές διαδικασίες μεταξύ των εργαζομένων και των υπολοίπων φορέων. Ξέρετε τι γίνεται εδώ τώρα: Ξέρετε τι γίνεται μετά τα μνημόνια; Ας πούμε στο 2008 τι γινόταν στην Ελλάδα; Ο κατώτατος μισθός, διαμορφώθηκε κατά 83%, από συλλογικές διαδικασίες και συλλογικές συμβάσεις, ένα υγιές φαινόμενο, δηλαδή. Ξέρετε τι έγινε το 2023 στον κατώτατο μισθό; Οι συλλογικές διαδικασίες ήταν μόνο – σημειώστε το αυτό – το 23%. Πού είναι η φωνή του εργαζόμενου; Πού είναι η φωνή των φορέων αυτών;

Όλα αυτά δείχνουν, λοιπόν, ότι ή στραβός είναι ο γιαλός ή στραβά αρμενίζουμε. Μας είπε πριν λίγο η κυρία Υπουργός ένα μοντέλο που πραγματικά προσπάθησα να το αντιληφθώ, το μαθηματικό μοντέλο, θα σας το πω έτσι όπως το αντιλήφθηκα, και σκέφτηκα πόσο ξεκάθαρο ήταν αυτό που σας είπα πριν από λίγο και πόσο περίπλοκο, δυσνόητο, ανεφάρμοστο είναι αυτό που υποστήριξε πριν από λίγο η κυρία Υπουργός. Είναι στα πλαίσια, αγαπητοί μου, του εμπαιγμού του Ελληνικού λαού. Ο Ελληνικός λαός συνεχίζει επί των κυβερνήσεων της «Νέας Δημοκρατίας», των μνημονιακών κυβερνήσεων, να εμπαίζεται σφοδρά και ασύστολα.

Είπανε πολύ συνάδελφοι ότι η Eurostat ανακοίνωσε ότι η χώρα μας βρίσκεται στην τρίτη θέση από το τέλος, στην τρίτη θέση, στις αποδοχές και στο βασικό μισθό, ξεπερνώντας, ασθμαίνοντας, τη Βουλγαρία και την Ουγγαρία, οι οποίες, ειρήσθω εν παρόδω, δεν εφάρμοσαν μνημόνια, είναι σε συνεχή ανάπτυξη, ο παραγωγικός τους ιστός, άμα δείτε στη Βουλγαρία και στην Ουγγαρία πώς ανεβαίνει και το βιοτικό επίπεδο σε σύγκριση. Μη βλέπετε τα νούμερα που λέει ότι είναι τρίτη χώρα και έχουμε άλλες δύο χώρες κάτω. Η πραγματικότητα είναι ότι η Ελλάδα και οι κατώτατοι μισθοί είναι σε ελεύθερη πτώση, αν συγκρίνετε με τον πληθωρισμό με την ακρίβεια, με τα καύσιμα, με τα τρόφιμα, με τη στέγαση και με όλα αυτά τα δεινά που καθημάζουν τον λαό μας.

Η Ελλάδα, λοιπόν, καμία σχέση και μην θεωρούμε όταν λέμε Βουλγαρία κ.λπ. και παίρνουμε ανάσα. Σας λέω, το λέει και το λαϊκό άσμα. Ξέρετε τι λέει: Είναι πολύ χειρότερο να βρεθείς από τα ψηλά στα χαμηλά και από τα πολλά στα λίγα, όπως βρέθηκε ο Ελληνικός λαός. Σαν να μην φτάνουν όλα αυτά, άκουσα προχθές τον Πρωθυπουργό, να λέει ότι είμαστε σε καλή κατάσταση. Θα μειώσει 12 φόρους, θα γίνουν και 12 αυξήσεις και τα λοιπά, ότι έχουμε και ανάπτυξη, λέει, 2% με 3%, αλλά ξέρετε τι λέει; Όχι ακόμα. Τα νοικοκυριά δεν το κατάλαβαν. Είναι ακριβώς η ίδια δήλωση που γίνεται εδώ και έξι χρόνια. Υπομονή, λέει, 6 χρόνια υπομονή. Πόσα χρόνια; Αν ζούσε ο άνθρωπος 200 χρόνια τα 6 χρόνια, εντάξει, θα ήταν λίγα, αλλά ο άνθρωπος ζει 50-100 χρόνια, αυτή είναι η ζωή. Δηλαδή υπομονή μέχρι πώς λέει, υπομονή, μέχρι να έρθει η ώρα του θανάτου του ανθρώπου.

Πέρα από την Eurostat, αγαπητοί μου, το ανέφερε και η κυρία Φωτίου ότι μετά την Ευρωπαϊκή Στατιστική έρχεται και ο Οργανισμός Οικονομικής Συνεργασίας και Ανάπτυξης, ο γνωστός σε όλους ΟΟΣΑ, που μας κατατάσσει στην 36η θέση λίγο πριν τον πάτο δηλαδή.

Παρά την αύξηση του κατώτατου μισθού στα 830 ευρώ και την προαναγγελόμενη αύξηση για 4% το 2025, η ανεπάρκεια των μισθών στον ιδιωτικό τομέα είναι συνεχιζόμενη. Και παρά τα αντιθέτως εξαγγελλόμενα, η Κυβέρνηση πρέπει να ενισχύσει την πλήρη ασφαλισμένη εργασία και να αφήσει μεγαλύτερο έδαφος σε αξιοπρεπείς και επαρκείς μισθούς, πολύ περισσότερο στη χώρα μας που τα ποσοστά ανεργίας είναι μεγάλα και ο πληθωρισμός από τους υψηλότερους στην Ευρώπη, με αρνητικό ρεκόρ στον πληθωρισμό των τροφίμων, όπως σας είπα, η ακρίβεια στα ύψη, η ανεργία, το κόστος διαβίωσης.

Ελλείψει αποτελεσματικών κυβερνητικών παρεμβάσεων δημοσιονομικής και εισοδηματικής πολιτικής, η διάβρωση των πραγματικών εισοδημάτων των εργαζομένων και ο κίνδυνος αύξησης της φτώχειας και της οικονομικής ανισότητας απειλούν την ελληνική κοινωνία. Αποτελεί θεμελιώδους σημασίας ζήτημα για την κοινωνική σταθερότητα στη χώρα και την ανθεκτικότητα της οικονομίας, να γίνουν αποφασιστικές παρεμβάσεις εισοδηματικής πολιτικής στην αγορά εργασίας για την προστασία της αγοραστικής δύναμης και του βιοτικού επιπέδου των εργαζομένων.

Στο νομοσχέδιο, όπως σας είπα, εξετάζουμε και εντοπίζουμε ζητήματα ανεπιτυχούς μεταφοράς της Οδηγίας αυτής στο Ελληνικό Δίκαιο. Προτάθηκε, λοιπόν, αυτό το μαθηματικό μοντέλο, θα προσπαθήσω να σας το πω και όποιος έχει μαθηματικό μυαλό να το κρατήσει. Προτείνει τη διαμόρφωση του κατώτατου μισθού μέσα από έναν συντελεστή που θα προκύπτει από το άθροισμα του ετήσιου ποσοστού μεταβολής του δείκτη τιμών καταναλωτή μεταξύ της 1ης Ιουλίου και του προηγούμενου έτους και την 30ης Ιουνίου του τρέχοντος έτους ήταν το χαμηλότερο ποσοστό 20% της εισοδηματικής κατανομής των νοικοκυριών. Δεύτερον, ήταν το ήμισυ του ετήσιου ποσοστού μεταβολής αγοραστικής δύναμης του γενικού δείκτη μισθών κατά την ίδια χρονική περίοδο. Τι σκέπτεται κανείς όταν δεν θέλει να κάνει τα αυτονόητα. Και σας είπα ποια ήταν τα αυτονόητα.

Παράλληλα όμως – πέρα από αυτό το δυσνόητο αχταρμά που όποιος κατάλαβε κατάλαβε διαιρέσεις πολλαπλασιασμοί κ.λπ. – παράλληλα τι γίνεται; Προβλέπει τις κατ’ εξαίρεση παρεκκλίσεις από τον κανόνα. Μην τυχόν, που είπε η κυρία Κεραμέως, ότι δεν μειώνεται, αλλά κοιτάξτε ότι δεν αυξάνεται και δείτε πού δεν αυξάνεται. Οι οποίες στο τέλος αυξήσεις θα ματαιωθούν στην όποια αύξηση του κατώτατου μισθού. Δηλαδή, όταν κρίνει η Επιστημονική Επιτροπή με βάση σημαντικές παραμέτρους της οικονομίας, ο κατώτατος μισθός δεν θα αναπροσαρμόζεται ή θα αναπροσαρμόζεται ελάχιστα.

Για τα έτη 2025, 2026, 2027 δεν θα εφαρμόζεται το αυτόματος μηχανισμός αναπροσαρμογής του κατώτατου μισθού αλλά θα καθοριστεί στο ύψος της λαμβάνοντας υπόψη την κατάσταση της ελληνικής οικονομίας και τις προοπτικές για την ανάπτυξή, την άποψη της παραγωγικότητας, της ανταγωνιστικότητας των τιμών, των εισοδημάτων, των μισθών, της απασχόλησης και του ποσοστού ανεργίας, καθώς, και την αγοραστική δύναμη του νομοθετημένου κατώτατου μισθός και το νομοθετημένου κατώτατου ημερομισθίου και της επάρκειας τους, δηλαδή να μην σας τα πολυλογώ, καμία ουσιαστική αύξηση.

Αντίθετα, το νομοσχέδιο που εισάγεται προς συζήτηση, αντί να προβλέπει ρητά πως αυξάνει το κατώτατος μισθός, μπας και ζήσει κανένας εργαζόμενος και στον ιδιωτικό τομέα με αξιοπρέπεια, να μπορεί να πληρώνει τους λογαριασμούς του, το ρεύμα του, το νερό του, τη στέγαση, τη θέρμανση κ.λπ., προβλέπει αναλυτικά τρόπους με τους οποίους δεν θα αυξάνεται. Αντί, λοιπόν, να βελτιώνει το ήδη χαμηλό κατώτατο μισθό, τον καταδικάζει σε μόνιμη στασιμότητα που θα καλύπτει οριακά την ακρίβεια και τον πληθωρισμό.

Επίσης, το θέμα των συλλογικών συμβάσεων προβλέπεται στο νομοσχέδιο ότι το σχέδιο που θα εκπονηθεί θα έχει ως αποτέλεσμα την αύξηση του αριθμού των εργαζομένων που καλύπτονται από συλλογικές συμβάσεις εργασίας. Δηλαδή, πάλι με ασάφειες, γενικότητες, αοριστολογίες και χωρίς καμία πρόθεση για επαναφορά των συλλογικών διαπραγματεύσεων ως μηχανισμού καθορισμού του κατώτατου μισθού. Παραπέμπει στο μέλλον τη σύνταξη ενός σχεδίου δράσης για συλλογικές διαπραγματεύσεις. Εδώ, δηλαδή, είπαμε εκείνο το μοντέλο το οποίο όποιος κατάλαβε, κατάλαβε αλλά να καταλάβετε πότε δεν θα εφαρμόζεται και αυτό το μοντέλο που είναι, όποιος κατάλαβε, κατάλαβε, ασαφές τοπίο στους μισθούς, στο οποίο οι συλλογικές συμβάσεις «κούφια λόγια», με λίγα λόγια.

 Βαρύγδουποι τίτλοι, κακογραμμένοι νόμοι χωρίς ουσία, αντί να εκπληρώνουν τους σκοπούς της Ευρωπαϊκής Οδηγίας που είναι μια αξιοπρεπή διαβίωση. Ποιος δεν το θέλει; Και όμως δεν το θέλουν. Με καμία διάταξη δεν εξασφαλίζεται η προστατευτική λειτουργία του συλλογικού εργατικού δικαίου. Δυστυχώς, η χώρα μας κινείται συστηματικά σε κατεύθυνση απαξίωσης των συλλογικών συμβάσεων. Όπως είπαμε, 23% μόνο είναι οι συλλογικές συμβάσεις το υπόλοιπο 77% «αποφασίζουμε και διατάζουμε».

Είναι μια κατάσταση που δεν διορθώνεται και με την παρούσα ενσωμάτωση της Ευρωπαϊκής Οδηγίας και από την υπό διαβούλευση νομοσχέδιο εν συνόλω προκύπτει ότι δεν πληρώνονται οι όροι ορθής αποτελεσματικής σύννομης ενσωμάτωσης των προβλέψεων της Οδηγίας. Έχουμε, δηλαδή, προβεί, αγαπητοί μου, σε μια χείριστη εφαρμογή της Ευρωπαϊκής Οδηγίας, αντί να ενισχύσουμε σε ένα υγιές περιβάλλον τη συλλογικότητα, μπας και ευχαριστηθούν και οι εργαζόμενοι, να χαμογελάσει λίγο το χειλάκι τους. Δήθεν βγήκαμε από τα μνημόνια από το αλήστου μνήμης Τσίπρα, που έκανε τυμπανοκρουσίες και συνεχίζει και ο κ. Μητσοτάκης στην ίδια πολιτική ότι προοδεύουμε. Πού είναι αυτή η πρόοδος που ευαγγελίζονται;

Βγαίνει ο προχθές ο Υπουργός Υγείας στην ίδια Επιτροπή και διατυμπανίζει ότι έχουμε την καλύτερη υγεία και νομίζεις ότι ζεις στην Ελβετία ή στη Σουηδία. Αποκάλυψε κάποιος σε μια ραδιοφωνική εκπομπή ότι για δύο ράμματα περίμενε 18 ώρες, που σαν γιατρός σας λέω ότι ένα θλαστικό τραύμα δεν ράβεται μετά από 6 ώρες. Θεωρείται μολυσμένο και δεν ράβεται. Δηλαδή, είμαστε σε κατάσταση που κοροϊδευόμαστε. Δηλαδή, αντί να αξιοποιήσουμε μια Ευρωπαϊκή Οδηγία σωστά προς βελτίωση του βιοτικού επιπέδου του λαού μας, βρίσκουμε τρόπους και βάζουμε δικλείδες ώστε να μη γίνει το προωθούμενο.

Δυστυχώς, είναι τραγικό αυτό που γίνεται αγαπητοί μου. Παλιά λέγαμε έχουμε ανεργία, εντάξει, ένα τέτοιο ποσοστό ανέργων τώρα έχουμε μια νέα κάστα, μια νέα τάξη πολιτών συμπολιτών μας που ολοένα και μεγεθύνεται και με λύπη τους βλέπουμε η νέα τάξη αυτή λέγεται εργαζόμενοι που πένονται. Εργαζόμενοι που δοκιμάζουν, ζουν στο τρομακτικό φάσμα της φτώχειας και ενώ εργάζονται και δεν είναι άνεργοι, εργάζονται με 600, 500 ευρώ 830 που λέτε, αλλά ποιος μπορεί να επιβιώσει; Όλοι έχουμε οικογένειες, ποιος μπορεί να επιβιώσει με ένα τέτοιο φάσμα; Η ακρίβεια στα τρόφιμα, στη στέγαση, στην ενέργεια, στη θέρμανση κατατρώει την όποια μικρή αύξηση υπάρχει λόγω του πληθωρισμού.

Ζήτημα αυτών των νομοσχεδίων και φιλοδοξία θα πρέπει αγαπητή μου Υπουργέ, να ήταν να μπορεί ο Έλληνας στοιχειωδώς να ζήσει να πληρώσει τους λογαριασμούς του. Το στοίχημα αυτών των νομοσχεδίων θα ήταν να μπορεί ο Έλληνας να ζήσει. Ευχαριστώ πολύ .

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ (Προεδρεύων της Επιτροπής):** Ευχαριστούμε.

Το λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πολύ. Ήθελα να ευχαριστήσω και τον Πρόεδρο και την κυρία Υπουργό, για το ότι επιλέξατε και κάποιον από τους φορείς που θεώρησα σωστό να έρθουν, γιατί όπως ξέρετε εμείς την «Πλεύση Ελευθερίας» είμαστε τρεις καλλιτέχνες και έχουμε φέρει έναν αέρα πολιτισμού, νομίζω, και ηρεμίας μέσα στη Βουλή.

Ακόμα μια φορά θα σας τονίσω, ότι θα μιλήσω από καρδιάς γιατί δεν ήμουν έτοιμος σήμερα για Αγορητής, αλλά λόγω του ότι είμαστε μόνο έξι άνθρωποι και τρέχουμε από τη μία Επιτροπή στην άλλη και είμαστε μέσα στη Βουλή νομίζω υπόδειγμα. Ένα τόσο μικρό κόμμα προσπαθεί να τα καταφέρει όλα και να είναι και στην Ολομέλεια και σε όλες τις Επιτροπές και συχνά να ασχολούμαστε και με θέματα που δεν είναι του δικού μας ενδιαφέροντος.

Χαιρόμαστε πραγματικά που προσπαθείτε να βελτιώσετε τη θέση των εργαζομένων ως προς τους μισθούς με την ενσωμάτωση της Οδηγίας της ευρωπαϊκής για την αξιοπρεπή διαβίωση των εργαζομένων και που θεσπίζεται και στο δημόσιο ο κατώτατος μισθός όπως και στο ιδιωτικό. Είναι αλήθεια και όλοι πρέπει να συμφωνήσουμε ότι δεν πρέπει να υπάρχει καμία εξαίρεση για κανέναν πολίτη όπως και εσείς είπατε. Όμως για εμάς τους καλλιτέχνες – και για αυτό θα σας μιλήσω από καρδιάς – αυτό δεν ισχύει. Θα πρέπει να το συγκεκριμενοποιήσω. Δυστυχώς, η κατάσταση στον χώρο μας είναι άκρως απογοητευτική. Είμαστε έρμαια των εργοδοτών, με νόμους όλων των κυβερνήσεων που προϋπήρχαν και που έχουν χτυπηθεί τα εργασιακά μας δικαιώματα με κάθε τρόπο.

Το τι συμβαίνει στο χώρο του θεάτρου θα πρέπει να σας είναι λίγο πολύ γνωστό, αλλά θα πρέπει να το ακούσετε όλοι με προσοχή και εμείς που είμαστε εδώ τώρα, αλλά και ο κόσμος που μας παρακολουθεί. Είμαστε χωρίς συλλογικές συμβάσεις από την αρχή των μνημονίων, οπότε χωρίς περίσκεψη αυτές καταργήθηκαν. Σας μιλάω με πολύ πόνο για τους καλλιτέχνες. Έχουμε δουλέψει πάρα πολύ πάνω σε αυτόν τον τομέα και δυστυχώς «τρώμε πόρτα». Αυτό που ζούμε χιλιάδες άνθρωποι από τα μνημόνια με τις περικοπές και την απίστευτη ακρίβεια και μετά τη λαίλαπα του κορωνοϊού δεν έχει προηγούμενο. Εμείς οι καλλιτέχνες θεωρούμε ότι μόνο στην Κατοχή οι καλλιτέχνες μπορούσαν να ζήσουν τόσο άσχημα όσο ζουν τώρα.

Η παλιά ένωση εργοδοτών, η ΠΕΕΘ, είχε τότε αυτοδιαλυθεί, ακριβώς για να μην υπάρχει καμία περίπτωση συζήτησης με εμάς. Συζήτηση με ποιον; Με μία αόρατη Ένωση; Χώρια που είχαν εφεύρει προς το τέλος, πριν δηλαδή γίνουν τα μνημόνια, ένα καινούργιο κόλπο, το «όλα μέσα». Ξέρετε τι σημαίνει το «όλα μέσα»; Ότι δεν σε πληρώνω από την πρώτη μέρα δουλειάς, αλλά σε πληρώνω από την ημέρα που αρχίζει η πρεμιέρα, σου βάζω λίγο κάτι παραπάνω και στην ουσία σε κλέβω, γιατί σου δίνω ένα χιλιάρικο και εκεί είναι όλα μέσα και οι πρόβες και τα επιδόματα και τα δώρα. Όταν τα βάλεις λοιπόν κάτω, δεν είναι ούτε ο κατώτατος μισθός. Είναι πολύ κάτω. Αυτό υπήρχε για πάρα πολλά χρόνια και τώρα εξακολουθεί να ισχύει. Με ποια αόρατη, λοιπόν, Ένωση να έρθουμε σε επαφή;

 Οι ηθοποιοί στην περίοδο του κορωνοϊού, όταν άρχισαν να μιλούν και να λένε τον πόνο που τους κατέτρωγε, μαζί με το περίφημο «me too», βγήκε στο φως και όλη η εργασιακή αναρχία και όλη η εργασιακή απαξίωση των καλλιτεχνών. Πρόβες δεν ξαναπληρώθηκαν ποτέ, λες και δεν υπήρχε αυτή η εργασία. Η εργασία των προβών για τον ηθοποιό είναι η μεγαλύτερη εργασία, διότι ξοδεύεις πάρα πολλές ώρες στο χώρο της δουλειάς, αλλά ξοδεύεις και πάρα πολλές ώρες στο σπίτι σου. Αυτό, όμως, δεν θεωρείται δουλειά για πολλούς. Το ότι διαβάζεις το σπίτι σου για να μάθεις τον ρόλο ή ότι κάνεις πρόβες με τη μουσική σε άλλο χώρο από αυτό του θεάτρου δεν το θεωρούν δουλειά.

Πρώτη μέρα, λοιπόν, εργασίας δηλωνόταν η πρεμιέρα. Ανέβαινε ένα θεατρικό έργο και ανεβαίνει λες μαγικά, σαν να μην έγιναν πρόβες και πρώτη μέρα εργασίας δηλώνεται η πρεμιέρα. Πολύμηνες πρόβες στην αφάνεια και οι μισθοί για τους περισσότερους πολύ κάτω του κατώτατου μισθού. Ασφαλώς, σε αυτό έχουν συνευθύνη και κάποιοι πρωταγωνιστές, που δεν νοιάζονται για το πώς πληρώνονται οι κάτω από αυτούς. Το λέω γιατί το έχω αντιμετωπίσει. Μόνο όποιος τολμούσε να πάει να καταγγείλει στην Επιθεώρηση Εργασίας μπορεί να δικαιωνόταν, με αντίκτυπο, όμως, να μην ξαναβρεί ποτέ δουλειά, γιατί «έπεφτε σύρμα», μην πάρετε αυτόν που θέλει να πληρώνεται. Δυστυχώς, αυτό συμβαίνει και σε άλλα επαγγέλματα. Εγώ σας λέω τι συμβαίνει στο δικό μας.

Την περίοδο του κορωνοϊού όταν το ΣΕΗ δυνάμωσε αρκετά επί προεδρίας δικής μου και τώρα οι συνεχείς καταγγελίες και η παρέμβαση του Υπουργείου Πολιτισμού μετά τις διαμαρτυρίες μας ανάγκασε τουλάχιστον κάποιους επιχορηγούμενους θιάσους να βάζουν ένσημα και να πληρώνουν κάποιες πρόβες. Το κακό ξαναγύρισε όμως σε πολλά θέατρα, με συνεχείς πιέσεις και μετά το απαράδεκτο προεδρικό διάταγμα που μας υποβίβασε, το οποίο, όπως θα γνωρίζετε, με απόφαση του ΣτΕ κρίθηκε πριν από λίγες ημέρες παράνομο. Μας τόνιζαν ότι τα πτυχία μας δεν έχουν καμία αξία. Συνεπώς, τι μισθούς ζητάμε; Γιατί ζητάμε να πληρωνόμαστε όπως οι άλλοι άνθρωποι; Άλλη μια παράπλευρη απώλεια και πτυχή από το προεδρικό διάταγμα.

Οι πιέσεις του ΣΕΗ έφεραν σαν αποτέλεσμα οι εργοδότες να συνασπιστούν τώρα, αλλά όχι όλοι μαζί, κατηγορώντας οι μισοί τους άλλους μισούς εξαιτίας του τρόπου που πήραν τις αποζημιώσεις επί κορωνοϊού, που από αυτά τα χρήματα ελάχιστα επωφελήθηκαν οι καλλιτέχνες και οι ηθοποιοί. Έκαναν δύο διαφορετικές ενώσεις, την ΠΕΘ, την Πανελλήνια Ένωση Θεάτρου και την ΕΝΘΕΠΑ, την Ένωση Θεατρικών Παραγωγών, με τις οποίες τώρα τρία χρόνια αγωνιζόμαστε για να κάνουμε διαπραγματεύσεις που δεν οδήγησαν ως τώρα πουθενά. Μία τρίτη Ένωση, η ΕΜΚΕΘΙ, των μικρών θεάτρων ούτε θέλει να ακούσει για συλλογικές συμβάσεις και δικαίως βέβαια, γιατί φυσικά αυτοί δεν μπορούν να πληρώσουν, με ή χωρίς επιχορηγήσεις, ούτε τον κατώτατο μισθό του ιδιωτικού τομέα.

Σε πρόσφατη επιτροπή που βρέθηκα με εκπροσώπους του Υπουργείου Εργασίας, πρότεινα να πηγαίνει αυτεπάγγελτα η Επιθεώρηση Εργασίας στους χώρους δουλειάς και όχι να περιμένει μια επώνυμη καταγγελία κάποιου ηθοποιού. Τα θέατρα αναγράφονται, αν θέλετε να τα βρείτε, όλα στις ιστοσελίδες, στις εφημερίδες, στην τηλεόραση, παντού και τα σίριαλ αν θέλουμε να τα βρούμε τα γνωρίζουμε όλοι. Ξέρουμε τους τίτλους τους, ξέρουμε ποιοι είναι οι παραγωγοί.

Κάντε μια έρευνα να δείτε πόσα χρήματα χάνει το Ελληνικό Δημόσιο, πόσα χρήματα κερδίζουν οι εργοδότες, αφού δεν βάζουν κανονικά ένσημα και δεν πληρώνουν με συλλογικές συμβάσεις και χάνει στο τέλος ο εργαζόμενος. Χάνει ένσημα, χάνει ανεργίες, χάνει το δικαίωμά του να φτάσει στη σύνταξη με αξιοπρεπή ένσημα. Διότι αφού δεν του βάζουν τα ένσημά του, φτάνει να γίνει 62 ετών και να έχει 4.500 ένσημα. Επί εποχής δικής μου, που ήταν αλλιώς τα πράγματα, έφτασα εγώ να έχω 16.000 ένσημα στην ηλικία των 58 ετών. Σήμερα οι νέοι άνθρωποι λένε «δεν θα πάρω ποτέ σύνταξη». Αυτό τους έχει περάσει μέσα στο μυαλό. Αυτό θέλουμε να βάλουμε στους νέους ανθρώπους να πιστεύουν; Δεν πρέπει να τους βάλουμε να διεκδικούν τα ένσημα τους;

Η Επιθεώρηση Εργασίας, λοιπόν, ευτυχώς άρχισε να το κάνει αυτό που τους συνέστησα και βρήκε σωρεία παραβάσεων ή συνάντησε κλειστές πόρτες ενώ γινόντουσαν μέσα πρόβες και φυσικά έφαγα πολύ βρισίδι από πολλούς. Δεν με ενδιαφέρει όμως αυτό, διότι για αυτό ήρθα εγώ στη Βουλή, κυρίως, για να βοηθήσω το δικό μας το επάγγελμα, να βγάλω τα άπλυτα στη φόρα και να και να δικαιωθούν κάποια στιγμή οι καλλιτέχνες. Δεν γίνεται άλλο. Δεν πάει άλλο αυτό. Ζητάμε να μας βοηθήσετε.

 Χώρια που καταργήθηκαν και τα βαρέα και ανθυγιεινά και θεσπίστηκε και το ωρομίσθιο, τι σημαίνει αυτό; Πας στον ο εργοδότη και νομίμως σου βάζει όση ώρα είναι η παράσταση, π.χ. 2 ώρες. Σαν να μην πήγες ούτε για προετοιμασία, ούτε έμεινες μετά για να αλλάξεις. Δύο ώρες, λοιπόν, και για να πάρεις ένα ένσημο πρέπει να δουλεύεις 4 ημέρες. Όσοι το έχουν κάνει αυτό και νόμιμοι είναι και μας κλέβουν.

Όσο για τον οπτικοακουστικό τομέα, εκεί γίνεται πραγματικά κατά τη λαϊκή ρήση – και συγνώμη θα το πω – της «κακομοίρας». Άλλος με μισθό, άλλος με μπλοκάκι, άλλος με ένα πενιχρό ημερομίσθιο, άλλος με «μαύρα». Εκεί με ποιον να συνεννοηθούμε αφού δεν υπάρχει ούτε ένωση εργοδοτών, που σημειωτέον επιδοτήθηκαν αδρά οι εργοδότες αυτοί και επί κορωνοϊού και από το ΕΚΟΜΕ για να κάνουν σίριαλ. Εξετάστηκε πώς πλήρωσαν, αν βάλανε ένσημα, με ποιους δούλευαν και αν ήταν ηθοποιοί αυτοί οι άνθρωποι;

Να σας πω αυτό το χειρότερο. Άνθρωποι εκτός επαγγέλματος έχουν εισβάλει από τα γραφεία κομπάρσων, τα οποία μετονομάστηκαν σε γραφεία μικρών ρόλων και παίζει στα σίριαλ όποιος περαστικός περάσει. Δεν είναι ηθοποιοί. Δεν έχουν σπουδάσει και όμως για να πάρουν ένα χαρτζιλίκι 30 με 40 ευρώ, τους βάζουν να παίζουν ρόλους, στερώντας τη δουλειά των ηθοποιών. Και επειδή μιλάει ο πρώην κομπάρσος, παίρνει φυσικά ένσημο ηθοποιού, γιατί έτσι λέει ο νόμος. Τι γίνεται μετά; Έρχεται στο Σωματείο Ηθοποιών και λέει, γράψτε με εγώ έχω ένσημα ηθοποιού, χωρίς παιδεία, χωρίς τίποτα.

Ξέρετε τι άλλο έχει συμβεί; Και αυτό είναι το πιο λυπηρό και σας το λέω με πολύ πόνο. Υπάρχουν ηθοποιοί που επειδή πεινούσαν πήγαν και γράφτηκαν στα γραφεία μικρών ρόλων, τα κομπαρσάδικα δηλαδή, για να εξασφαλίσουν 40 ευρώ και να εμφανίζονται σε σίριαλ πρώην ηθοποιοί που έπαιζαν ακόμα και στη «Λάμψη» ως κομπάρσοι σε σήριαλ. Για ποιο λόγο; Για να πάρουν 30 και 40 ευρώ. Σας το λέω και κοντεύω να δακρύσω.

Αλήθεια αυτός ο κόσμος είναι «όμορφα και αγγελικά πλασμένος». Είναι κάτι που ξεπερνάει τη φαντασία, γιατί όποιος δεν το ζει μέσα στο επάγγελμα του δεν μπορεί να το καταλάβει. Για ωράρια ούτε που να το συζητάμε. Στα γυρίσματα σε κρατάνε παραπάνω, με αποτέλεσμα να μην μπορείς να φτάσεις στην πρόβα του θεάτρου. Αυτά σας τα επισημαίνω γιατί πραγματικά θέλω να μας βοηθήσετε.

Έχω κάνει και μια ερώτηση που νομίζω θα συζητηθεί την άλλη εβδομάδα, ακριβώς για να καταλάβετε πολλές λεπτομέρειες των προβλημάτων των καλλιτεχνικών επαγγελμάτων. Το επάγγελμά μας, όπως καταλαβαίνετε και το ξέρετε, είναι εποχικό. Τι σημαίνει αυτό; Ότι κάθε τρεις και λίγο ψάχνουν οι ηθοποιοί να βρουν δουλειά. Όσοι δεν είναι γνωστοί, που η δουλειά τους βρίσκει μόνη της, πρέπει να ψάχνουν αυτοί, να πηγαίνουν σε οντισιόν, να χτυπάνε πόρτες και να λένε, «δοκιμάστε με μήπως βρω ένα ρόλο σε ένα σίριαλ».

Όταν, όμως, πάνε για να πάρουν το επίδομα ανεργίας, τους ζητούν να φέρουν έγγραφο αν η επιχείρηση είναι εποχική. Μα, αυτό δεν το βρίσκετε παράλογο; Να κάνεις μεν ένα εποχικό επάγγελμα, να ψάχνεις απεγνωσμένα για δουλειά και στο τέλος να σου λένε ότι σε απέλυσε μία μη εποχική δουλειά, οπότε χάνεις το επίδομα; Όσο για το περίφημο μπλοκάκι, θα γνωρίζετε ασφαλώς ότι, επειδή κάποιοι από εμάς το έχουν, μας χαρακτηρίζουν κακώς ελεύθερους επαγγελματίες.

Η ΔΥΠΑ ξέρετε τι κάνει; Στέρησε το εποχικό επίδομα σε πάρα πολλούς, για αυτό έχω κάνει την ερώτηση. Ενώ παλιά εξέταζε μόνο τα ένσημα ανεξάρτητα από ποια πηγή προήλθαν, σήμερα εξετάζει αν προήλθαν από μισθό ή από μπλοκάκι. Έλα όμως που εμείς έχουμε ένα μπλοκάκι που βάζει ένσημα μισθωτού. Είμαστε μια κατηγορία από μόνοι μας οι καλλιτέχνες. Είμαστε μια κατηγορία που, ναι μεν έχουμε μπλοκάκι, αλλά δεν πληρώνουμε ΕΦΚΑ μηνιαίως. Βάζουμε ένσημα μόνο όταν εργαστούμε. Μόνο αν κάνουμε ένα γύρισμα, μόνο αν κάνουμε μια μεταγλώττιση. Δηλαδή, τα ένσημα μας είναι μισθωτά και βγαίνουν με το τεκμαρτό.

Είναι πάρα πολύ σοβαρό αυτό το ζήτημα. Το ΣΕΗ κάνει απεγνωσμένες προσπάθειες για να λυθούν όλα αυτά. Εφαρμόστε σύστημα, για να μπορέσουν μέσα σε συγκεκριμένο χρονοδιάγραμμα να εφαρμοστούν οι συλλογικές συμβάσεις. Εμείς τις έχουμε απόλυτη ανάγκη. Η αγοραστική δύναμη των ηθοποιών, όπως και όλων των πολιτών, έχει πέσει στο μη περαιτέρω. Και τι σχέση έχουν οι δικοί μας μισθοί με τους μισθούς της Ευρώπης; Καμία. Εμείς κρούουν τον κώδωνα του κινδύνου. Οι καλλιτέχνες πεινάνε εξαιτίας των μισθών πείνας που υπάρχουν και δεν αποκλείεται να φτάσουμε πάλι σε απεργίες αν δεν φτάσουμε σε συνεννόηση με τους εργοδότες. Δεν είναι καθόλου ωραίο μέσα σε μια περίοδο όπου τα θέατρα είναι γεμάτα, όπως τώρα τις γιορτές και όλους τους τρεις μήνες του χειμώνα, να κλείσουν, γιατί εμείς θα απαιτούμε τα αυτονόητα.

Διεκδικούμε αξιοπρεπή διαβίωση. Οι καλλιτέχνες είναι το πρόσωπο του πολιτισμού στη χώρα μας. Στη χώρα που γέννησε το θέατρο και τις τέχνες, δεν επιτρέπεται εμείς να είμαστε «ζήτουλες» των αυτονόητων. Φυσικά για 13ο και 14ο μισθό, με αυτά που σας είπα και με το όλα μέσα, το έχουμε ξεχάσει. Σας εκλιπαρώ, δεν θα αντέξουν άλλο οι καλλιτέχνες, για αυτό κάντε ότι μπορείτε πριν να είναι αργά. Για το νομοσχέδιο επιφυλασσόμαστε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο Ειδικός Αγορητής της Κοινοβουλευτικής Ομάδας Σπαρτιάτες, ο κύριος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε, κυρία Υπουργέ, κυρίες και κύριοι συνάδελφοι. Βρισκόμαστε σήμερα στη πρώτη συνεδρίαση της ψήφισης ενός σχεδίου νόμου, το οποίο ενσωματώνει την Οδηγία 2022/2041 του Ευρωπαϊκού Κοινοβουλίου και του Συμβουλίου, η οποία ψηφίστηκε τον Οκτώβριο του 2022 και αφορά τη δυνατότητα επαρκών κατώτατων μισθών στην Ευρωπαϊκή Ένωση και ουσιαστικά να προβλέπει την αναπροσαρμογή μισθών προσωπικού δημοσίου τομέα και ρυθμίσεις για τον καθορισμό του κατώτατου μισθού για τα έτη 2025, 2026 και 2027.

Ως σκοπός της Οδηγίας, επί του παρόντος, αναφέρεται η βελτίωση συνθηκών διαβίωσης και εργασίας και προστασία του εισοδήματος των εργαζομένων, μέσω της επάρκειας κατώτατων μισθών και διασφάλιση της λειτουργίας εθνικού πλαισίου για τον κατώτατο μισθό και την εφαρμογή του. Εμείς συμφωνούμε. Πράγματι, θα πρέπει να υπάρξει μια βελτίωση συνθηκών διαβίωσης και εργασίας, ειδικά για το μέσο Έλληνα και τη μέση Ελληνίδα, οι οποίοι, δυστυχώς, την τελευταία δεκαετία χτυπήθηκαν ανελέητα, λόγω των μνημονίων.

Υπήρξε μια απορρύθμιση και ελαστικοποίηση των εργασιακών σχέσεων. Υπήρξε και μείωση των μισθών και ταυτόχρονα δε, πλήττονται και από την πολύ μεγάλη ακρίβεια και το κόστος ζωής. Πράγματι, η Κυβέρνηση ανέφερε ότι αύξησε τον κατώτατο μισθό. Αυτό είναι αληθές, έχει φτάσει σήμερα στα 830 ευρώ. Πέρυσι ο κύριος Θεοχάρης είχε πει ότι φτάσαμε τον κατώτατο μισθό στα επίπεδα του 2009, όμως παρέλειψε να πει ότι το κόστος ζωής δεν είναι το ίδιο με το 2009, είναι πολύ υψηλότερο. Δεν έχουμε το ίδιο κόστος ζωής με το 2009. Είναι πολύ ακριβότερη η ζωή μας από το 2009. Επομένως, λοιπόν, δεν μπορούμε μονομερώς να λέμε ότι αυξάνουμε τον μισθό, αλλά διατηρούμε το κόστος ζωής αμετάβλητο. Αυτό είναι ένα μεγάλο πρόβλημα, το οποίο πλήττει όλους τους εργαζόμενους. Το ακούω συνεχώς ως Έλλην βουλευτής και, δυστυχώς, βλέπω ότι δύσκολα θα λυθεί. Μακάρι να λυθεί τα επόμενα χρόνια. Δεν ξέρω, εγώ δεν είμαι και πολύ αισιόδοξος.

Επίσης, μιλάει για προώθηση συλλογικών διαπραγματεύσεων για τον καθορισμό των μισθών. Αυτό, πράγματι, θα πρέπει να συμβεί, διότι, δυστυχώς, κατά τη μνημονιακή καταιγίδα της προηγούμενης δεκαετίας, της δεκαετίας 2010 -2019, ουσιαστικά υπήρξε μια κορύφωση των εργασιακών σχέσεων, που μέχρι τότε πριν από το 2010 ήταν κανόνας ότι ρυθμίζονται οι μισθοί από τις συλλογικές συμβάσεις εργασίας. Αργότερα, δυστυχώς, αυτό καταργήθηκε στο όνομα της δημοσιονομικής προσαρμογής και της ευελιξίας των εργασιακών σχέσεων. Αποτέλεσμα, πάρα πολλοί εργαζόμενοι να χάσουν πολλά εργασιακά τους δικαιώματα. Θα πρέπει να υπάρξει μια ενίσχυση, θα αναφερθώ και λίγο παραπάνω στο σχέδιο δράσης.

Δεύτερον και πιο σημαντικό, αναφέρεται για την ενίσχυση αποτελεσματικής πρόσβασης των εργαζομένων στην προστασία που παρέχει ο κατώτατος μισθός και για τα εργασιακά δικαιώματα. Εδώ, μάλιστα, θα ήθελα να πω ότι εδώ πέρα σε πολλές περιπτώσεις, όταν πλήττονται τα εργασιακά δικαιώματα, ναι μεν μπορεί ο εργαζόμενος να κάνει καταγγελία, όμως λόγω της υποστελέχωσης του ΣΕΠΕ και, δυστυχώς, της αδυναμίας των υπηρεσιών να επιληφθούν εγκαίρως πάρα πολλών περιπτώσεων, πολλές φορές καθυστερεί να δικαιωθεί. Σε αρκετές περιπτώσεις ξέρετε το ΣΕΠΕ επειδή είναι και υποστελεχωμένο, δεν είναι επαρκής ο αριθμός του προσωπικού, δεν μπορεί να παρέμβει αποτελεσματικά, επαρκώς και γρήγορα σε πάρα πολλές περιπτώσεις εργασιακής αυθαιρεσίας. Αυτό για μας θα πρέπει να προσεχθεί. Είναι κάτι το οποίο, δυστυχώς, θα πρέπει να ενισχυθεί περισσότερο το Σώμα Επιθεώρησης Εργασίας.

Το συγκεκριμένο νομοσχέδιο μιλάει για ένα σχέδιο δράσης, για την προώθηση των συλλογικών διαπραγματεύσεων και τον υπολογισμό των μισθών. Όπως διαβάζω τη διατύπωση, λέει πως ο ή η εκάστοτε Υπουργός Εργασίας θα καλεί τους εκπροσώπους κοινωνικών εταίρων, οι οποίοι διατυπώνουν εγγράφως προτάσεις για το σχέδιο δράσης σε περίοδο 30 ημερολογιακών ημερών και στη συνέχεια θα υπάρξει μια απόφαση, ουσιαστικά, για ένα σχέδιο δράσης. Το θέμα είναι όμως – το οποίο βέβαια θα υπάρχουν και προτάσεις – δεν ξέρω σε τι βαθμό και με ποιο τρόπο θα υλοποιηθεί. Είναι ωραίο μεν να ακούγεται, , δεν ξέρω πως θα υλοποιηθεί. Τι θα περιλαμβάνει το σχέδιο δράσης υπό ποιες προϋποθέσεις, τι θα καταρτίζει και πώς θα γίνεται. Να σας πω την αλήθεια, περίμενα κάτι πιο συγκεκριμένο, κάπως λίγο να αποσαφηνίζεται τι ακριβώς θέλετε να κάνει αυτό το σχέδιο δράσης, σε ποιο πλαίσιο θα κινηθεί;

Ένα άλλο, επίσης, που θα ήθελα να αναφέρω, αναφορικά με τη διαδικασία καθορισμού επαρκούς μισθού και ημερομισθίου, όπου ουσιαστικά το άρθρο 6 τροποποιεί το άρθρο 114 του Κώδικα Ατομικού Εργατικού Δικαίου και ουσιαστικά θεσπίζει ένα μαθηματικό μοντέλο. Λέει πιο συγκεκριμένα ότι ο νομοθετημένος κατώτατος μισθός και το νομοθετημένο κατώτατο ημερομίσθιο αναπροσαρμόζεται έπειτα από διαβούλευση που διεξάγεται σύμφωνα με το παρόν κατ’ έτος, βάσει συντελεστή που προκύπτει από το άθροισμα. Και λέει ότι προκύπτει από το άθροισμα του ετήσιου ποσοστού της μεταβολής του δείκτη τιμών καταναλωτή μεταξύ της 1ης Ιουλίου του προηγούμενου έτους και της 30ης Ιουνίου του τρέχοντος έτους, για το χαμηλότερο ποσοστό 20% της εισοδηματικής αναπροσαρμογής των νοικοκυριών και δεύτερον του ημίσεος του ετησίου ποσοστού μεταβολής αγοραστικής δύναμης του γενικού δείκτη μισθών κατά την ίδια χρονική περίοδο.

Κοίταξε, εγώ μαθηματικός δεν είμαι και δεν ήμουν καλός στα μαθηματικά, να πω την αλήθεια. Πραγματικά, όμως, επειδή το έδειξα στη συνεργάτιδά μου που είναι δικηγόρος και εγώ ως δικηγόρος, θα ήθελα μια αποσαφήνιση, γιατί πραγματικά έτσι όπως διατυπώνεται στο νομοσχέδιο, δεν μπορώ να καταλάβω ακριβώς πώς θα καθορίζεται όλο αυτό εδώ. Θα ήθελα μια διευκρίνιση, ένα παράδειγμα, γιατί πραγματικά δεν είμαι μαθηματικός, αλλά όταν κάποιος το διαβάζει αυτό, είναι λίγο μπερδεμένο αυτό το συγκεκριμένο το μαθηματικό μοντέλο το οποίο προτείνετε.

Επίσης, να πω ότι προβλέπεται η σύσταση επιστημονικών επιτροπών, αποτελούμενων από 5 εμπειρογνώμονες. Ναι, αυτά όλα είναι πάρα πολύ καλά, όμως θα θέλαμε λίγο να πούμε σε πόσο χρονικό διάστημα θα συνεδριάζει, ποια θα είναι τα κριτήρια επιλογής, ποιοι θα την απαρτίζουν, τι θα αποφασίζει αυτή η επιτροπή. Αυτά είναι πράγματα τα οποία θα πρέπει να αποσαφηνιστούν λίγο καλύτερα.

Σε γενικές γραμμές, όσον αφορά τη πραγματική πρόσβαση των εργαζομένων στον νομοθετημένο κατώτατο μισθό και τη διασφάλιση λειτουργίας εθνικού πλαισίου για τον κατώτατο μισθό, όπως είπαμε επαφίεται όλο αυτό εδώ στην Επιθεώρηση Εργασίας, η οποία, όπως λέει και το νομοσχέδιο και όπως ξέρουμε, είναι αρμόδια για το νόμο εφαρμογής της εργατικής νομοθεσίας. Ουσιαστικά, θα πηγαίνει η Επιθεώρηση Εργασίας να βλέπει τι συμβαίνει στις επιχειρήσεις, αν τηρούνται τα συμφωνηθέντα, αν τυχόν σέβονται τα δικαιώματα του εργαζομένου.

Όμως, όπως είπα, το μεγάλο πρόβλημα με την Επιθεώρηση Εργασίας είναι ότι έχει μεγάλο πρόβλημα στελέχωσης. Δεν ξέρω κατά πόσο θα μπορέσει να το κάνει αποτελεσματικά και γρήγορα. Πολύ φοβάμαι ότι σε πάρα πολλές περιπτώσεις, εάν δεν καταγγέλλονται από τους εργαζόμενους, γιατί σε πολλές περιπτώσεις υπάρχει ο φόβος του εργοδότη, της καταγγελίας, ενδεχομένως να τους διαφεύγουν και πάρα πολλές παραβιάσεις εργασιακής νομοθεσίας. Αυτό για μας είναι ένα πρόβλημα. Ελπίζω στο μέλλον να βελτιωθεί η κατάσταση.

Επίσης, να σας πω ότι λέει για πρόσβαση των εργαζομένων στις πληροφορίες για τον κατώτατο μισθό και ημερομίσθιο. Αυτό, πράγματι, είναι καλό, όμως θα θέλαμε να δούμε πώς θα εφαρμοστεί στην πράξη. Επίσης, συναφές με αυτό που είπα για το ΣΕΠΕ είναι και το δικαίωμα σε προστασία υπό δυσμενή μεταχείριση συνέπειες.

Ουσιαστικά, λοιπόν, εδώ πέρα λέει ότι απαγορεύεται από τον εργοδότη η δυσμενής μεταχείριση των εργαζομένων. Σωστά όλα αυτά εδώ, όμως, όπως είπα, δεν ξέρω κατά πόσο εάν υπάρξει κάποια παραβίαση, κατά πόσον θα εντοπιστεί έγκαιρα από το Σώμα Επιθεώρησης Εργασίας, το οποίο είναι σε πολύ μεγάλο βαθμό υποστελεχωμένο.

Για τα υπόλοιπα θέματα, θα τοποθετηθώ στην κατ’ άρθρον διαδικασία. Σήμερα ήμουν σύντομος, γιατί είμαι Εισηγητής στην Ολομέλεια και έχω άλλα δύο νομοσχέδια αυτή τη στιγμή. Χωρίς να θέλω να απαξιώσω το παρόν νομοσχέδιο και την Επιτροπή, θα τοποθετηθώ πιο προσεκτικά και καλύτερα σε επόμενες συνεδριάσεις, γιατί δεν θέλω να πω κάτι, το οποίο θα αδικήσει το παρόν νομοσχέδιο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κατανοητό. Ευχαριστούμε. Ολοκληρώθηκε ο κύκλος των Εισηγητών και των Ειδικών Αγορητών. Το λόγο έχει η κυρία Υπουργός, για να απαντήσει και να ολοκληρωθεί η συνεδρίαση. Ορίστε, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε. Όπως, επίσης, ευχαριστώ πάρα πολύ τις και τους συναδέλφους για τις παρεμβάσεις τους, για τις παρατηρήσεις τους. Θέλω να ξεκινήσω μια γενική παρατήρηση. Τις τελευταίες 3 ώρες ακούω, σε μεγάλο βαθμό, μια καταστροφολογία. Τα πράγματα στη χώρα είναι δραματικά, οι μισθοί μειώνονται, όλα τραγικά. Είναι όλα ρόδινα; Όχι, είναι η απάντηση. Έχει σημειωθεί μια σημαντική πρόοδος; Είναι τα πράγματα καλύτερα σημαντικά από ό,τι ήταν το 2019; Εμείς πιστεύουμε ότι ήταν και θα σας πω κάποια ενδεικτικά στοιχεία.

Τα τελευταία 5,5 χρόνια, έχουμε μείωση της ανεργίας κατά 50%, από το περίπου 18% στο περίπου 9% - 9,3% για την ακρίβεια. Είναι το χαμηλότερο ποσοστό ανεργίας από το 2009. Έχουμε 500.000 νέες θέσεις εργασίας, νέες δουλειές. Περισσότεροι άνθρωποι δουλεύουν, μισό εκατομμύριο, σε σχέση με το 2019. Έχουμε μια αύξηση ήδη μέχρι σήμερα -δεν υπολογίζω αυτή που έρχεται- μέχρι σήμερα αύξηση του κατώτατου μισθού κατά 28% και του μέσου μισθού κατά 21%. Έχουμε αύξηση στους εργαζόμενους νέους κατά 29%. Αύξηση στις εργαζόμενες γυναίκες κατά 25%. Έχουμε αύξηση στις δηλωθείσες υπερωρίες. Συγκρίναμε τα νούμερα πριν και μετά τη χρήση ψηφιακής κάρτας εργασίας. Και εκεί, υπάρχει κλάδος στον οποίο έχουμε αύξηση στις υπερωρίες, που δηλώνονταν πριν και μετά κατά 61,2%. Έχουμε μείωση κατά 5,5 μονάδες των ασφαλιστικών εισφορών.

Ξαναλέω, όχι, δεν είναι όλα ρόδινα. Όχι, έχουμε πάρα πολύ δρόμο μπροστά μας. Αλλά, είναι ίδια η κατάσταση με το 2019; Όχι, δεν έχει καμία σχέση η κατάσταση αυτή με το 2019. Το λέω, γιατί άκουσα μία πολύ έντονη καταστροφολογία και λυπάμαι πολύ, κύριε Χρηστίδη, γιατί άκουσα και στοιχεία ανακριβή. Είπατε ότι η Ελλάδα είναι στις τελευταίες θέσεις για μισθολογικά θέματα. Εγώ, κύριε Χρηστίδη, εδώ θέλω να μιλάμε με στοιχεία. Ορίστε EUROSTAT, στοιχεία της EUROSTAT. Πού είναι η Ελλάδα; Πρώτα απ’ όλα, στο κομμάτι του κατώτατου μισθού είναι στην 11η θέση. Η πηγή είναι της EUROSTAT, δεν είναι δικιά μας, είναι EUROSTAT. Ενδέκατη θέση στις 22 που έχουν νομοθετικά κατοχυρωμένο μισθό. Θα θέλαμε να είμαστε πιο πάνω; Βεβαίως, θα θέλαμε. Είμαστε στη μέση; Είμαστε στη μέση. Θα προσπαθήσουμε να πάμε πιο πάνω; Θα προσπαθήσουμε να πάμε ακόμα καλύτερα. Αλλά, αυτή εδώ είναι η κατάσταση, σύμφωνα με τη EUROSTAT.

Στοιχείο δεύτερο, αγοραστική δύναμη. Είπε ο κ. Χρηστίδης «αποτυχία της Νέας Δημοκρατίας». Είναι στη 12η θέση. EUROSTAT, στοιχεία, τα τελευταία στοιχεία. Ξανά, θα θέλαμε να είμαστε πιο ψηλά; Φυσικά θα θέλαμε. Έχει σημειωθεί πρόοδος; Έχει σημειωθεί πρόοδος. Από την Έκθεση του ΟΟΣΑ, προκύπτει ξεκάθαρα, από το 2019 έως το πρώτο 3μηνο του 2024, πως η Ελλάδα έχει σημειώσει μία από τις μεγαλύτερες αυξήσεις εισοδημάτων μεταξύ των χωρών του ΟΟΣΑ. Σύμφωνα με τα στοιχεία ακριβώς της EUROSTAT, η Ελλάδα βρίσκεται το 2023 στο 79% του ευρωπαϊκού μέσου όρου στην πραγματική ατομική κατανάλωση. Ο ρυθμός αύξησης είναι 23,4%. Ο ευρωπαϊκός μέσος όρος είναι 19,4%.

 Ξανά, ισχύει το ίδιο. Θέλουμε περισσότερο; Πάντα θέλουμε περισσότερο και θα προσπαθούμε διαρκώς, γιατί οι συμπολίτες μας, πράγματι, έχουν πολύ μεγάλες δυσκολίες και χρέος μας είναι να κάνουμε ό,τι περνάει από το χέρι μας για να διευρύνουμε διαρκώς το διαθέσιμο εισόδημά τους, αλλά μην πέφτουμε σε μια ακατάσχετη καταστροφολογία. Γιατί το βλέπετε αντικειμενικά στα στοιχεία. Δεν το λέμε εμείς, το λένε οι ξένοι, το λένε οι Ευρωπαίοι ότι τα πράγματα δεν είναι έτσι.

Εγώ τελικά δεν κατάλαβα ποια είναι η θέση του ΠΑΣΟΚ. Περίμενα να ακούσω και το λέω γιατί είναι πλέον και Αξιωματική Αντιπολίτευση. Τι προτείνει το ΠΑΣΟΚ; Να μην υπάρχει νομοθετικά κατοχυρωμένος κατώτατος μισθός; Να είμαστε η εξαίρεση, σε σχέση με τις χώρες της Ευρωπαϊκής Ένωσης; Ξαναλέω, 27 κράτη - μέλη στην Ευρωπαϊκή Ένωση. Τα 22 από τα 27 έχουν νομοθετικά κατοχυρωμένο κατώτατο μισθό. Τα 5 δεν έχουν. Προτείνει να είμαστε στην εξαίρεση; Και αν ναι, να μάς το τεκμηριώσει, να ακούσουμε ποια είναι η θέση του ΠΑΣΟΚ.

Έρχομαι στο ΣΥΡΙΖΑ. Ο ΣΥΡΙΖΑ ξεκίνησε με μία κατηγορία επί της διαδικασίας, την οποία πραγματικά αδυνατώ να την κατανοήσω. Έχουμε καθυστερήσει, λέει, 2 χρόνια. Κύριε συνάδελφε, στις ευρωπαϊκές Οδηγίες υπάρχει συγκεκριμένο πλαίσιο για την ενσωμάτωση και λέει ότι καθυστέρηση σημαίνει ότι είχαμε υποχρέωση να το κάνουμε και δεν το κάναμε. Ισχύει κάτι τέτοιο;

Το Νοέμβριο του 2024 προβλέπεται η ενσωμάτωση. Έχουμε Νοέμβριο του 2024. Καθυστέρηση, κύριε συνάδελφε, και στα νομικά σημαίνει ότι έχει εκπνεύσει η προθεσμία για την ενσωμάτωση. Η προθεσμία για την ενσωμάτωση είναι συγκεκριμένη και λέω ότι τον Νοέμβριο του 2024 είναι η προβλεπόμενη. Μάλιστα, είμαστε από τις πρώτες χώρες στην Ευρωπαϊκή Ένωση που ενσωματώνει την Ευρωπαϊκή Οδηγία, και σε συνάντηση με τον κύριο Σμιτ, τον οποίον ανέφερε εκτενώς ο κ. Χρηστίδης και με τον οποίον είχαμε και έχουμε εξαιρετική συνεργασία όλο αυτό το διάστημα, εκείνος εξήρε το γεγονός ότι είμαστε από τις πρώτες χώρες που έχουν προχωρήσει ακριβώς στην ενσωμάτωση αυτής της Οδηγίας.

 Άκουσα και από το ΣΥΡΙΖΑ, αλλά και από κάποιους άλλους συναδέλφους, μια θα ανησυχία σχετικά με το έργο της Ανεξάρτητης Αρχής Επιθεώρησης Εργασίας και τη στελέχωσή της. Χρέος μου, λοιπόν, να σας ενημερώσω για τα εξής. Μόνο από πέρσι σε σχέση με φέτος, έχουμε μια αύξηση στους ελέγχους της Επιθεώρησης Εργασίας κατά 7,9%. Έχουμε μια αύξηση κατά παραπάνω από 14% στις διοικητικές κυρώσεις. Έχουμε μια αύξηση κατά περίπου 11% στα πρόστιμα. Για να έχουμε μια τάξη μεγέθους, μόνο μέχρι τον Οκτώβριο του 2024, δηλαδή το πρώτο δεκάμηνο, είχαμε πρόστιμα που ανήλθαν σε 40,2 εκατομμύρια ευρώ για την πιστή εφαρμογή της εργατικής νομοθεσίας.

Στελέχωση, μόνο το 2024, προστέθηκαν, στο ανθρώπινο δυναμικό της Επιθεώρησης Εργασίας, 28 νέοι υπάλληλοι. Σήμερα, η Επιθεώρηση Εργασίας έχει συνολικά 995 οργανικές θέσεις, με ποσοστό κάλυψης 90%. Ξανά, θα θέλαμε να είναι 100%; Βεβαίως, και θα αγωνιστούμε για να στελεχώσουμε ακόμα περισσότερο την Ανεξάρτητη Αρχή. Αλλά, μη δημιουργούμε μια λαθεμένη εικόνα σε σχέση με την πραγματική στελέχωση του Οργανισμού.

Άκουσα από τον ΣΥΡΙΖΑ μία κριτική – έμμεση, άμεση – για το ότι επεκτείνουμε το χρόνο εργασίας και ούτω καθεξής. Όσο μιλούσατε, κύριε Καλαματιανέ, ανέτρεξα στα πρακτικά της Βουλής. Αυτή η Κυβέρνηση έφερε τη δυνατότητα για τετραήμερη εργασία., να μπορούν, ας πούμε, οι εργαζόμενοι γονείς να δουλεύουν 4 ημέρες την εβδομάδα. Τι ψήφισε ο ΣΥΡΙΖΑ σε αυτό; Θυμόσαστε; «Όχι» ψήφισε ο ΣΥΡΙΖΑ. «Όχι» ψήφισε ο ΣΥΡΙΖΑ στη δυνατότητα ενός εργαζομένου να δουλεύει 4 μέρες την εβδομάδα, 10 ώρες. Αυτά τα λέω σε εσάς που μάς κατηγορείτε σχετικά με δήθεν επέκταση του χρόνου εργασίας.

Ο κ. Καλαματιανός αναφέρθηκε στους κοινωνικούς εταίρους και στις Επιτροπές που συστήνονται και συγκεκριμένα στην Επιτροπή Διαβούλευσης και είπε «άγνωστο» - αν δεν κάνω λάθος- «πόσοι εργαζόμενοι, πόσοι οι εργοδότες και ούτε καθεξής». Τα λέει ο νόμος, κύριε Καλαματιανέ, τα λέει το νομοσχέδιο συγκεκριμένα. Δεν ξέρω αν το διαβάσατε. Λέει συγκεκριμένα τη σύνθεση και λέει «πέντε εκπρόσωποι εργαζομένων, πέντε εκπρόσωποι εργοδοτών», συγκεκριμένα. Για τους εργαζόμενους λέει «τέσσερις από τη ΓΣΕΕ και ένας από την ΑΔΕΔΥ».

Άρα, υπάρχει ρητή πρόβλεψη σε σχέση με τη σύνθεση της Επιτροπής και θεωρώ πολύ σημαντικό βήμα αυτό. Γιατί; Σήμερα, πώς καθορίζεται ο κατώτατος μισθός; Ο κάθε εταίρος δίνει από ένα υπόμνημα και λέει την άποψή του. Αυτό ήταν. Εμείς, τι λέμε τώρα; Όχι. Αναβάθμιση, συγκρότηση σε ένα θεσμικό όργανο. Ο συνομιλητής πλέον είναι ένα θεσμικό όργανο, που εκπροσωπεί συνολικά τους κοινωνικούς εταίρους και συμμετέχουν όλοι, εκπρόσωποι εργαζομένων, εκπρόσωποι εργοδοτών.

Ειπώθηκε, κυρίως από το ΣΥΡΙΖΑ, ότι θα αποφασίζει μόνη της η Κυβέρνηση για τον κατώτατο μισθό. Μάλλον, δεν έχει γίνει κατανοητός ο μηχανισμός προτείνουμε. Είναι, μάλιστα, αξιοσημείωτο το γεγονός ότι η Κυβέρνηση, η οποία μέχρι σήμερα, ναι, καθορίζει ελεύθερα – δηλαδή αποφασίζει, παίρνει την τελική απόφαση για τον καθορισμό κατώτατου μισθού – μετά από διαβούλευση, αλλά εκείνη αποφασίζει στο τέλος, απεμπολεί αυτό το δικαίωμα. Το απεμπολεί. Δεν θα έχει πλέον το δικαίωμα η Κυβέρνηση να καθορίζει τον κατώτατο μισθό.

Αυτός θα προκύπτει από τον μαθηματικό τύπο, που θα λαμβάνει υπόψη την ακρίβεια και την αύξηση παραγωγικότητας. Δεν μπορεί να έρχεται ο οποιοσδήποτε Πρωθυπουργός, ο εκάστοτε Πρωθυπουργός, το εκάστοτε το Υπουργικό Συμβούλιο και να δίνει, για παράδειγμα, διαφορετική αύξηση στον κατώτατο μισθό, όπως προκύπτει. Άρα απεμπολεί το δικαίωμα που έχει σήμερα να καθορίζει τον κατώτατο μισθό, αλλά, ναι, μπαίνει και η ρητή απαγόρευση για οποιαδήποτε μείωση του κατώτατου μισθού.

Ειπώθηκε για το ζήτημα μεταξύ μισθών δημοσίου και ιδιωτικού τομέα. Διευκρινίζω, σε επίπεδο μήνα υπολογίζεται ο κατώτατος μισθός όχι σε ετήσια βάση. Άρα, μιλάμε για τον μηνιαίο μισθό και όχι τον ετήσιο.

Δύο τελευταία στοιχεία για τον ΣΥΡΙΖΑ. Αν όσα λέτε είναι έτσι κύριε Καλαματιανέ, πόσο άψογα λειτουργούσαν οι εθνικές συλλογικές συμβάσεις κλπ., πόσο απαραίτητο είναι να επιστρέψουμε σε αυτές, ήσασταν Κυβέρνηση 4,5 χρόνια. Γιατί δεν καταργήσατε το νομοθετικά κατοχυρωμένο κατώτατο μισθό στα 4,5 χρόνια που ήσασταν στην Κυβέρνηση αυτού του τόπου; Δεν κάνατε απολύτως τίποτε για αυτό. Συνεχίζατε μια πολιτική η οποία είναι των τελευταίων 10 ετών.

Εσείς λέτε, λοιπόν, στο ΣΥΡΙΖΑ Εθνική Γενική Συλλογική Σύμβαση Εργασίας. Άρα, σε έναν εργαζόμενο του ιδιωτικού τομέα που εργάζεται με κατώτατο μισθό και μας ακούει αυτή τη στιγμή, εσείς τι λέτε; «Δεν χρειάζεται να ξέρεις πόσα θα βγάζεις, άσε να συζητήσει ο εκπρόσωπος της ΓΣΕΕ, ο εκπρόσωπος του ΣΕΒ, ο εκπρόσωπος του ΣΕΤΕ και αν τα βρουν και όταν τα βρουν, θα μάθεις τι θα παίρνεις». Όχι, εμείς λέμε ασπίδα προστασίας για όλους ανεξαιρέτως και από εκεί και πάνω μακάρι να έρθουν οι κοινωνικοί εταίροι να θεσπίσουν κάτι πιο ευνοϊκό για τον εργαζόμενο. Πόσο κακό είναι το να λέμε ότι θέλουμε όλοι να έχουν ένα εγγυημένο κατώτατο μισθό, ο οποίος να είναι επαρκής με βάση τις επιταγές της οδηγίας;

Στο ΚΚΕ, άκουσα τον κ. Κατσώτη να λέει ότι η «Νέα Δημοκρατία» επιφέρει μόνιμη συμπίεση του κατώτατου μισθού. Αυτή είναι η μόνιμη συμπίεση του κατώτατου μισθού, η άνοδος από τα 650 στα 830 και προσεχώς στα 950; Ξαναλέω, μακάρι να είναι περισσότερο και θα προσπαθήσουμε να είναι περισσότερο. Αλλά αυτή είναι η μόνιμη συμπίεση του κατώτατου μισθού; Αναφέρθηκε επίσης ο συνάδελφος του ΚΚΕ στις συλλογικές συμβάσεις εργασίας σε άλλα κράτη-μέλη. Θα επαναλάβω ότι σε 22 από τα 27 κράτη-μέλη της Ευρωπαϊκής Ένωσης ο κατώτατος μισθός θεσπίζεται νομοθετικά. Άρα, η Ελλάδα αυτό που κάνει τα τελευταία δέκα χρόνια και αυτό που επικυρώνεται και τώρα, είναι αυτό που κάνει η πλειοψηφία των κρατών μελών της Ευρωπαϊκής Ένωσης.

Η «Νέα Αριστερά» είπε ότι φέραμε αυτό το νομοσχέδιο χωρίς διαβούλευση με τους εργαζόμενους. Πραγματικά, δεν ξέρω τι εννοεί. Ο πρώτος φορέας που είδαμε ήταν η ΓΣΕΕ, που, από όσο ξέρω, εκπροσωπεί τους εργαζόμενους. Δεν καταλαβαίνω το σχόλιο της «Νέας Αριστεράς», δεν είναι εδώ για να μας απαντήσει. Μακάρι να μας εξηγήσει τι εννοεί, ότι έγινε χωρίς διαβούλευση με τους εργαζόμενους. Όπως είπα, αφιερώσαμε πάρα πολύ χρόνο, έγιναν πολύ γόνιμες συναντήσεις και μάλιστα ενσωματώσαμε σχόλια της ΓΣΕΕ συγκεκριμένα στο νομοσχέδιο όπως κατατέθηκε. Ενσωματώσαμε πολλά σχόλια, θα επανέλθω στη συνέχεια.

Η κυρία Φωτίου είπε ότι καθυστερούμε τον «οδικό χάρτη» για τις συλλογικές συμβάσεις. Η ίδια η οδηγία επιτάσσει μία διαφορετική μεταχείριση σε σχέση με τις συλλογικές συμβάσεις και μας λέει, ότι πρέπει να κάνουμε εκτενή διαβούλευση με τους κοινωνικούς εταίρους, για αυτό προβλέπει και χρόνο για αυτό. Εμείς, λοιπόν, λέμε το εξής. Ψήφιση του νομοσχεδίου και μετά για 12 μήνες, στο πλαίσιο ακριβώς της οδηγίας, εκτενής διαβούλευση με τους κοινωνικούς εταίρους. Εγώ θα προσθέσω, ενώ δεν το λέει η Οδηγία και με τα κοινοβουλευτικά κόμματα, να συζητήσουμε πώς μπορούμε όλοι μαζί να ενισχύσουμε περαιτέρω τα κίνητρα για τη σύναψη συλλογικών συμβάσεων εργασίας.

Έγινε μία μνεία στο ότι δεν έχει διατάξεις το νομοσχέδιο για το συλλογικό εργατικό, το είπε η κυρία Φωτίου, το είπε ο Αγορητής της «ΝΙΚΗΣ». Το νομοσχέδιο αυτό δεν είναι για το συλλογικό εργατικό, είναι για το ατομικό εργατικό. Είναι για τον κατώτατο μισθό και κατά τα λοιπά θα προβλεφθεί οδικός χάρτης, όπως ακριβώς επιτάσσει η οδηγία, για το πώς μπορούμε να ενισχύσουμε το συλλογικό εργατικό, πώς μπορούμε να ενισχύσουμε τις συλλογικές συμβάσεις εργασίας.

Εγώ κατανοώ απολύτως ότι το κάθε κόμμα έχει τη στρατηγική του, έχει τη στόχευση του. Είναι όμως θεωρώ σημαντικό – προσωπική άποψη – να φύγουμε από το όχι σε όλα. Εδώ δεν συζητάμε για ένα οποιοδήποτε νομοθέτημα, συζητάμε για την ενσωμάτωση μιας ευρωπαϊκής οδηγίας. Όποιος λέει λοιπόν όχι στην ενσωμάτωση αυτής της οδηγίας, λέει όχι στο να αυξάνει μόνο ο κατώτατος μισθός, να αυξάνει μόνο, να μην μειώνεται. Όποιος λέει όχι στην οδηγία αυτή, λέει όχι στο να υπάρχει προβλεψιμότητα για όλους, για τον εργαζόμενο, για την επιχείρηση.

Όποιος λέει όχι, λέει όχι στο να λαμβάνεται υπόψη η ακρίβεια για τον καθορισμό του κατώτατου μισθού και όσο ανεβαίνει η ακρίβεια να ανεβαίνει ο κατώτατος μισθός. Όποιος λέει όχι, λέει όχι στο να επεκταθεί για πρώτη φορά στην ιστορία του Ελληνικού Κράτους ο κατώτατος μισθός και στους δημοσίους υπαλλήλους. Σήμερα αυτό δεν ισχύει. Εμείς λέμε να επεκταθεί και στους δημοσίους υπαλλήλους ένας κατώτατος μισθός «ασπίδα» προστασίας για όλους. Όποιος, λοιπόν, λέει όχι στην ενσωμάτωση της οδηγίας, λέει όχι στο να υπάρχει αυτή η «ασπίδα» προστασίας για όλους.

Θέλω να τονίσω ότι η διαβούλευση που προηγήθηκε με τους κοινωνικούς εταίρους ήταν εξαιρετικά γόνιμη. Ήρθαν οι κοινωνικοί εταίροι, κατέθεσαν αναλυτικές προτάσεις για τον αλγόριθμο, για τις προϋποθέσεις, για τη σύνθεση των επιτροπών, για όλα και ενσωματώσαμε πολλές προτάσεις ήδη. Ενδεικτικά, προτάθηκε από τους εταίρους να συμμετέχει το συμβούλιο οικονομικών εμπειρογνωμόνων στην επιστημονική επιτροπή και έγινε δεκτό. Προτάθηκε ρήτρα με τους λόγους ενεργοποίησης της ρήτρας παρέκκλισης σε περίπτωση που έχουμε σοβαρή οικονομική κρίση, να είναι και η σημαντική αύξηση του ποσοστού της ανεργίας. Ενσωματώθηκε αυτό το σχόλιο.

Ζητήθηκε να αποσαφηνιστεί αυτό που ειπώθηκε προηγουμένως, ότι αυτός ο συντελεστής που θα προκύψει από τον μαθηματικό τύπο θα είναι δεσμευτικός για την κυβέρνηση, ότι δεν θα μπορεί η εκάστοτε κυβέρνηση, ο εκάστοτε Πρωθυπουργός να προβλέψει κάτι άλλο. Αυτή ήταν η πολιτική μας πρόθεση και γι’ αυτό και το καταστήσαμε απολύτως ρητά μέσα στο νομοσχέδιο, ότι δεν θα μπορεί να έρχεται η οποιαδήποτε κυβέρνηση και να προβλέπει κάτι άλλο. Σημειωτέον, αυτό γίνεται με τις συντάξεις σήμερα.

Εφαρμόζουμε μαθηματικό τύπο, από 1/1 αυξάνονται οι συντάξεις σύμφωνα με το μαθηματικό τύπο και δεν υπάρχει συζήτηση η κυβέρνηση να έρθει να κάνει κάτι διαφορετικό. Προτάθηκε να συμπεριληφθούν και άλλα ινστιτούτα στους επιστημονικούς και ερευνητικούς φορείς, που καλούνται να συντάξουν σχετικές εκθέσεις και αυτό ενσωματώθηκε. Το λέω γιατί από τους εταίρους έχουμε λάβει προτάσεις, θέλω να πιστεύω ότι θα λάβουμε και άλλες αύριο κατά τη συνεδρίαση των φορέων. Περιμένουμε και από τα κόμματα. Το εννοώ, το έχετε δείξει στο παρελθόν. Μέχρι την τελευταία στιγμή θα είμαστε εδώ για να συζητήσουμε οποιεσδήποτε προτάσεις μπορεί να έχετε σχετικά με το νομοσχέδιο αυτό, να τις συζητήσουμε καλή τη πίστει και να δούμε πώς θα μπορούσαν αυτές να ενσωματωθούν.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Τον λόγο έχει ο κ. Καλογερόπουλος.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ**: Το θέμα των ηθοποιών είναι πολύ ειδικό και ξεχωριστό. Η μάχη είναι διαχρονική αυτή που κάνουν. Αυτό θα πρέπει να το κοιτάξτε, να δείτε πώς τεκμηριώνεται, πώς το φτιάχνουμε, γιατί και αυτοί είναι εκμεταλλευόμενοι πάρα πολλοί από τους εργοδότες τους. Δηλαδή, δουλεύουν για κοροϊδία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Το λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ**: Καλά κάνατε και τα είπατε όλα αυτά, αλλά όλα αυτά που είπα δεν είδα να σας συγκινούν για να πείτε κάτι για τους καλλιτέχνες. Επειδή είπα κάποια πολύ ουσιαστικά και αληθινά πράγματα, περίμενα ότι αφού λέγατε για όλα τα κόμματα, ότι κάτι θα λέγατε και για αυτό και δεν είπατε. Πραγματικά , πρέπει να ασχοληθείτε πολύ σοβαρά με το θέμα αυτό, γιατί δεν πάει άλλο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης)**: Κύριε Μπιμπίλα, έχετε θέσει επανειλημμένως πολύ χρήσιμες ερωτήσεις, στις οποίες απαντάμε και θα απαντούμε πάντοτε με μεγάλη σχολαστικότητα. Καταθέσατε και μια πρόσφατη σήμερα. θα απαντηθεί και αυτή εκτενώς. Προφανώς και τα κατέγραψα όλα αυτά που είπατε, αλλά καταλαβαίνετε ότι δεν μπορώ να μπω σε κάθε κλάδο, γιατί ο κάθε κλάδος έχει τις ιδιαιτερότητες του και θεωρώ χρέος μου να απαντήσω πρώτα στα σημεία του νομοσχεδίου αυτού καθαυτού και με χαρά να συζητήσουμε και τα επιμέρους θέματα. Η «Πλεύση» έχει καταθέσει πολλές φορές πολύ χρήσιμες προτάσεις, οι οποίες έχουν ενσωματωθεί, από μένα τουλάχιστον, και σε προηγούμενες θέσεις και ισχύει για την «Πλεύση» ότι ισχύει και για όλα τα κόμματα. Είμαστε εδώ για προτάσεις και επί του συγκεκριμένου νομοσχεδίου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Τι καλύτερο από αυτό που είπε η Υπουργός, ότι είναι εδώ για όλα τα κόμματα για προτάσεις ουσιαστικές. Ολοκληρώθηκε η συζήτηση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Τσαπανίδου Παρθένα (Πόπη), Έξαρχος Νικόλαος (Πάκος), Κατσώτης Χρήστος, Στολτίδης Λεωνίδας, Συντυχάκης Εμμανουήλ, Αθανασίου Μαρία, Γραμμένος Βασίλειος, Φωτίου Θεανώ, Οικονομόπουλος Αθανάσιος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Παππάς Πέτρος και Φλώρος Κωνσταντίνος.

Τέλος και περί ώρα 17.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ**